
De  recta  ratione  philosophaudi  ita  dicimus,  ut  primum  quidem 
et  exponamiis  et  refellamus  eas,  quibus  non  utendum  sit,  rationes 
apud  philosophos  maxime  divulgatas,  deinde  quid  sentiamus  ipsi 
aperiamus,  postremo  eorum  examinemus  philosophorum  sententias, 
qui  proxime  accedere  videantur  ad  nostram,  quo  quid  velimus  nos 
magis  eluceat. 

Hinc  autem  totius  disputationis  ductum  est  initium:  Quoniam 
cogitantibus  nobis  ac  sciendi  cupidis  id  propositum  est,  ut  res  vere 
existentes  quae  sint  et  quales  cognoscamus,  perfectam  autem  atque 
absolutam  quandam  omnium  rerura  rationem  esse  constat,  esseque 
apparet,  si  modo  sit  aliquid,  ens  quoddam  necessarium  ac  per  se 
existens,  —  facile  probatur,  pura  rationis  usos  intelligentia  nos  in- 
venire  posse  naturae  illius  primae  ac  per  se  necessariae,  sui  ipsius 
et  omnium  rerum  causae,  notionem;  qua  inventa,  fore  ut  natura 
universa  probe  cognoscatur.  Qua  quidem  spe  inductus  aliquis 
quamvis  diligenter  ac  subtiliter  inquirat,  tamen  certi  quidquam 
eum  invenire  posse  negamus.     Id  quod  demonstratur-in 

Parte  I. 

quae  est  de  purae  ratiouis  methodo. 
Capita  distinguuntur  tria: 

CAPUT  I.  Quae  sint  quamque  diversae  philosophorum  de  naturae 
principiis  sententiae,  brevi  perstringitur. 

CAPUT  II.  Omncs  fere,  quae  et  concipi  possunt  et  defensae  sunt 
a  multis  et  gravissimis  viris  de  ente  summo  ac  necessario, 
opiniones  instabiles  esse  atque  incertas;  neque  philosopho- 
rum  ullum  id  efficere,  ut  pura  ac  necessaria  ratione  evincat, 
tale  esse,  quale  dicat  ipse,  principium. 

CAPUT  III.  Docetur,  qua  de  causa  nobis  id  necessario  contingat, 
vidl.  ut  principium  per  se  necessarium,  quamvis  id  existere 
intelligamus,  si  modo  aliquid  existat,  tamen  nulla  ratione 
idem  concipere  aut  demonstrare  valeamus,  sola  scilicet  et 
pura  mentis  usi  intelligentia.  —  Qui  fit,  ut  decipiantur  qui 
hoc  modo  verum  se  inventuros  esse  confidunt,  multoque  iis 
veri  videatur  similius  nihil  quam  aliquid  existere. 

Cui  tantae  dubitationis  quasi  immanitati  adversatur  rerum  ve- 
ritatis  notitia  quaedam  et  opinio  mentibus  nostris  natura  insita, 
multaeque  semper  occurrunt  ac  quasi  inculcant  sese  animo  cogi- 
tationes  imaginesque  tanquam  de  rebus  vere  existentibus  nobisque 
praesentibus ,    quas  nullo  modo   evitare    aut   dispellere   possumus: 


Quae  quidein  oranes  Experientiae  referuntur  acceptae.  Experientia 
autem,  quam  vocant,  i,  e.  ea,  quae  a  sensuum  imaginatione  tan- 
quam  a  primo  certissimoque  fundamento  proficiscitur  scientia,  — 
haec  igitur  quid  narret  de  rerura  natura,  videndum  est:  inde  a 
pag.  77  brevibus  exponuntur.  Quae  quum  miraculosa  videantur  esse 
et  dubiosa  minimeque  per  se  patentia,  quibus  freti  testimoniis 
talia  credamus,  deinceps  inquiritur.  Itaque,  jam  vestigia  quasi  pro- 
fugientis  veritatis  preraentes,  rectara  quaerendi  ingredimur  viam : 
qua  quo  deducamur,  patefit  in 

Parte  II 

quae  est  de  vero  cognoscendi  principio. 

Disputatur  autem  eapitibus  duobus: 

CAPUT  I.  Omuis  redit  experieudi  ratio  ad  visa  sensuumque  per- 
ceptiones.  Sensus,  visa,  iraagines,  perceptiones  omnino  se- 
jungenda  esse  videntur  ab  iis,  quae  videri  ac  percipi  putan- 
tur,  rebus;  de  rebus  ipsis  dubitari  potest  sint  an  nou  sint, 
de  visis  non  potest.  Visa  igitur  existere  constat:  neque  tamen 
per  se  illa  aut  substantiae  ratione  existunt,  sed  accidentium. 
Visa  ergo  existere  qui  dicit,  id  dicit  existere,  in  quo  insint 
visa:  Mihi  autera  insunt.  —  Itaque  Ego  existo.  —  Jam  cogi- 
tatio  est  prima  solaque  per  se  nota  tou  Ego  affectio,  eaque 
semet  ipsam  comprehendens  suique  conscia  cogitatio.  Prima 
igitur  ac  certissiraa  experientia  rera  docemur  existere  cogi- 
tantem  suique  tanquam  cogitantis  sibi  consciam.  Sui  ergo 
couscieutia,  ut  prima  ipsa  est  ac  certissiraa  cognitio,  ita 
fundaraenti  instar  subjicienda  est  omui  externarum  rerum 
cognitioni,  si  modo  est  ulla. 

CAPUT  II.  Disputatur  de  principio  cognoscendi  externa  regulaque 
veritatis,  qua  adhibita  falsa  nobis  a  veris  internoscere  vide- 
mur,  ex  interna  raentis  conscientia  (quae  se  sola  est  ad  per- 
fectara  persuasionem  contenta)  regulam  istara  ac  principia 
erueuda  esse  probatur.  Quod  qui  fieri  possit  per  solara  sui 
ipsius  observationem  perceptionemque  internam,  demoustratur. 

Comparantur  denique  similes  et  quasi  confines  nostrae  rationes  in 

Parte  III 

quae  est  de  philosophis  criticis. 

Capita  dividuntur  ad  nuuierum  virorura  quattuor; 
CAPUT  I.   De  Aristotele. 
CAPUT  II.   De  Cartesio. 
CAPUT  III.   De  Lockio. 
CAPUT  IV.   De  Kantio. 

Extremo  loco,  quattuor  illis  inter  se  collatis  atque  existimatis, 
quid  nobis  cum  singulis  sit  commune,  quid  intersit,  paucis  attin- 
gimus. 


JJissertationem  conscripsimus 

DE  RECTA  RATIONE  PHILOSOPHANDL 

Quam  totam  atque  integram,  ut  est  satis  ampla,  nostris 
sumptibus  in  lucem  edere  rei  familiaris  prohibiti  angustiis 
primam  tantummodo  ejus  partem  typis  expressimus,  quae 
est  de  purae  rationis  methodo  examinanda.  Est  autem  liber 
index  adjectus,  quo  quid  velimus,  si  minus  perspiciatur, 
siguificetur  tamen. 


PROOEMIUM. 


Nusquam  est  rerum  scientia,  nisi  in  eo  qui  scit.  Neque 
scire  dici  potest,  nisi  qui  cognovit;  neque  cognovisse  quis- 
quam,  quin  ipse  sibirem,  prout  sentiat,  se  habere  persuaserit, 
ceterorum  auctoritate  remota.  Qua  re,  si  quis,  verisimili- 
tudine  contempta  opinionum,  veri  velit  particeps  fieri,  — 
quocunque  processisse  videntur  aequales  in  optima  quaque 
arte  excolenda,  —  illi  tanquam  ab  integro  incipiendum; 
quippe  qui  scientiam  intelligat  non  velut  pecuniam  de  manu 
in  manum  tradi,  neque  mentem  possidere  quidquam,  nisi 
quod  ipsa  suo  labore  sibi  comparaverit:  natura  vero  aeque 
rudem  esse  et  incultam  in  omnibus  vel  doctis  vel  imperitis. 

Diligentissime  igitur  censeat  quispiam  sibi  quae  habeat 
in  animo  omnia  esse  perlustranda,  ita  ut,  quae  usu  et  ho- 
minum  auctoritate  invenerit  introducta,  sustineat  jam  de  iis 
judicium,  dubiosas,  ac  commenticias  imagines  dispellat  cogi- 

tationurn,  retineat  si  quid  occurrerit  proprio  rationis  intellectu 
perspectum ,  nihil  certe  relinquat  non  exploratum ,  nec  pro 
vero  affirmet  quidquam,  quod  non  omnino  verum  certumque 
esse  ipse  sibi  ita  persuaserit,  ut  dubitare  non  possit. 

Sed  quum  cogitationum  multitudo  sit  innumerabilis  et 
varietas  paene  infinita  et  perpetua  fluctuatio ,  novis  semper 
et  diversis  accedentibus,  elabentibus  aliis,  —  veri  studiosus 
jam  inde  ab  initio  necesse  est  haereat,  nec  habeat,  quo  se 
vertat  prius,  tantaeque  molis  motu  et  confusione  perculsus 
immensum  atque  ivritum  laborem  vel  suscipere  dubitet: 
Non  temere  ille  aut  inconsulte  cunctatus.  Quid  enim?  in  in- 
genti  isto  cogitationum  acervo,  quem  caeco  quodam  instinctu 
potius  quam  rationis  lumine  ducta  congessit  mens,  neque, 
novis  in  diem  opinionibus  cumulatis,  altius  atque  altius  ex- 
struere  desinit,  —  si  ne  inest  quidem  sani  aut  firmi  quid- 
quam,  —  in  cassis  enucleandis,  in  fragilibus  percutiendis 
operam  aeternam  consumet  frustra,  verum  forsan  alibi  latens 
praeteribit  semper  et  fugiet  illum?  Quodsi  non  omnia  sunt 
futilia;  etiamsiforte  fortuna  aliquid  stabile  et  certum  incurrret 
in  manus,  qui  tandem  discernere  poterit,  incideritne  in  rem 
gravem  et  late  patentem  an  in  leviorem  quandam  et  exiguam? 
Quam  circa  diutius  versatus ,  si  quae  eidem  connexa  sint 
quaeque  sequantur  ex  ea  explicare  ac  distincte  perspicere 
velit  omnia,  videndum  est,  ne  rebus  intentus  parvis  et  nullius 
momenti ,  occasionem  amittat  maxima  et  scitu  dignissima 
assequendi;  aut,  neglectis  istis,  si  jam  ad  alia  se  converterit 
scrutanda ,  ne  denuo  in  vanis  falsisve  opera  tempusque  per- 
dantur.  Quo  facile  fiet,  ut  spes  per  brevissimum  vitae  spatium 
aliquid  probe  cognosceudi  in  universum  fallatur. 

Itaque,  si  nihil  profici  manifestum  est,  modo  hac  modo 
illa  ex  iis ,  quae  animo  obversantur ,  cogitationibus ,  tanquam 
sorte  ex  sitella,  arrepta  atque  examinata,  —  aut  omne  veri 
indagandi  negotium  omittendum  esse ,  aut  via  et  ratione  esse 
agendum,  nemo  est  quin  intelligat. 

Nec  vero  illud  quidem ,  ut  opinor,  diu  latere  potest  quem- 

quam  vel  miims  acriter  suiim  ipsius  animum  introspicientera, 
conformationura  omnium  mirum  quendam  esse  ordinem  et 
nexum ,  quo  ita  inter  se  aptae  cohaereant,  ut,  modo  instes 
acrius  et  premas  angustius,  paene  nulla  de  re  affirmare  aut 
tibi  ipse  satisfacere  possis,  nisi  infinitum  ante  percontatus 
sis  agmen  introductum  cogitationum  velut  testium,  quorum 
pro  se  qnisque  respondere  veritus  ad  proximi  cujusque  te 
remittat  auctoritatera.  —  Pleraque  igitur  per  se  intelligi  ne- 
queunt,  tantumque  abest,  ut  res  ad  ea,  quae  per  se  nota  sint, 
revocare  aut  inde  deducere,  nullius  aut  parvi  sit  nogotii,  ut 
qui  communi  vitae  usui  deguut  intenti  ne  soranient  quidem 
tanti  muneris  onus,  inter  doctos  vero  de  ipsis  cognoscendi 
principiis  —  sint  non  sint,  quot  sint,  qualia,  unde  sumenda 
—  exorta  sit  disceptatio  contentioque  gravissima:  quae  una 
cum  philosophia  nata,  ut  ita  dicam ,  et  nutrita*per  tot  saecula 
ad  hunc  usque  diem  pervasit;  nec  sane  nunc  temporis  jam 
debellatum  esse  existimo.  — 

Attamen,  numquid  antiquius  habeamus  verum  indagantes, 
quam  ut  quaeramus  principium,  e  quo,  quum  per  se  sit  no- 
tum  certumque  solum ,  cetera  cuncta  tanquam  ex  fonte  deri- 
vare  liceat?  Quod  quidem  si  sit  ut  inveniri  non  possit, 
cognitio  omnino  veritasque  sint  desperandae.  Quare  aut 
nullam  credat  quispiam  in  hominibus  artem  et  doctrinam 
existere  potuisse,  nedum  ad  perfectionem  provehi,  aut  fir- 
mam  de  principiis  constitutam  fuisse  disciplinam:  Ut  magno- 
opere  admirandum  esse  videatur,  philosophos,  tot  tantisque 
paene  de  omnibus  rebus  voluminibus  perscriptis ,  de  loco 
longe  gravissimo  etiamnuuc  dissentire,  sapientesque  viros 
singulis  disciplinis  sese  addicere  velle,  communi  nondum 
stabilito  cognoscendifundamento  ;  quum  praesertim  res  quam- 
vis  abstrusa  eruditi  tamen  et  modico  praediti  ingenio  hominis 
industria  aut  sagacitate  non  ita  prorsus  major  esse  videatur. 

Namque  occurrunt  passim  in  singulis  disputandis  atque 
in  doctorum  consessibus  feruntur  multa  tanquam  per  se  ma- 
nifesta:   quae,   si  demonstrari  non  solent,  ita  ne  in  dubium 


quidera  vocari  licet,  ut  nemo  sit,  quin  erroris  se  convictum  esse 
fateatur,  ubi  primum,  quae  defensa  fuerint  ab  ipso,  cum  hisce 
pugnare  apparuerit.  Scilicet,  jocis  omissis,  negare  quem- 
quam ,  partem  minorem  esse  toto  vel  nihil  ex  nihilo  fieri! 
non  desunt  exempla:  disjecta  inveniuntur  per  vulgi  sermo- 
nes,  redundant  iisdem  philosophorum  et  maxime  mathema- 
ticorum  demonstationes.  —  Quid  ultra?  Manu  jam  tractamus 
id  ipsum,  quod  quaerimus.  Etenim,  propositiones  illas  si 
quis  omnes  diligentissime  collectas  atque  inter  se  compara- 
tas  ad  certum  quendam  ordinem  sic  disponat,  ut  generalis- 
simas  ac  simplicissimas  explicet  primas,  aut  etiam,  si  fieri 
possit,  ad  unam  revocet  universas  tanquam  ad  principiorum 
principium,  idque  quasi  infigat  ut  radicem  stirpemque  cogno- 
scendi,  deinde  cetera,  prout  hinc  evolvantur  atque  in  varios 
scientiae  ramos  dividantur,  accurate  describat,  designetque 
suum  cuique  quasi  caput  provinciae,  maxime  id  curans,  ut, 
si  quae  negligi  aut  praetermitti  solent,  iis  etiam  subtilius  ex- 
positis,  compleat  numerum  —  sed  haee  si  facta  erunt,  nonne 
fundamentum  satis  stabile  jactum  fore  putamus,  in  quo  al- 
tissimum  cognitionis  exstruatur  aedificium? 

Verum  enim  vero  non  tam  directo  tamve  expedito  itinere 
tendi  ad  Veritatis  arcem,  mox  intelliget  quispiam,  si,  opere 
capessito,  in  universalibus  illis ,  quibus  gloriantur  tanquam 
totius  sapientiae  receptaculis,  diligentius  examinandis  ex- 
pertus  erit,  qua  sint  vanitate  quamque  impotentia,  quae  novi 
probive  quidquam  ex  sese  proferant. 

Ita  enim  cum  hominum  ration«  videtur  esse  comparatum, 
ut  quid  ex  quaqne  re  data  sequatur  efficiendi  multa  ea  prae- 
stet  arte,  neque  tamen  ad  id  ipsum ,  quod  revera  est,  repe- 
riendum  debilius  eadem  aut  obtusius  inveniatur  quidquam. 
—  Nec  profecto  aliud  sunt  illa,  quae  diximus,  principia,  nisi 
regulae  quaedam  generales ,  quibus ,  si  tale  quid  eveniat  aut 
tale  quid  existat,  quid  sit  consequens  et  consentaneum,  de- 
finitur,  sive  quidquam  esse  posse  negatur.  Qui  fit,  ut  in 
istis  te  continens  frustra  per  inane  circumagi  videare,  neque 


reriim  possis  naturam  attingere,  nisi  multis  tanquam  existen- 
tibus  aliunde  petitis.  —  Ceterum,  positis  quibusdam,  quo 
mens  procedere  valeat  scientiae,  historiis  mediocriter  im- 
butum  admonere  nihil  opus  est.  —  At  vero  ea  est  ejusdem 
rationis  audacia  atque  insolentia,  ut  non  cogitare  solum  ve- 
rum ,  etiam  cognoscere  velit,  id  est,  de  rerum  natura  judi- 
ciumfacere,  mundumuniversum  mentecomplecti,  ipsumcom- 
prehendere  ens  summum,  fontem  atque  originem  omnium.  In 
quibus  quid  utar  generalibus  istis,  nullo  existendi  adhibito 
principio?  quando  quidem  neque  ipsa  docent,  quid  sit,  et 
quaecunque  ad  eorum  regulam  ex  aliis  positis  efflciuntur  sub- 
tilia  et  speciosa,  cum  vanis  eadem  aequari  videntur  conni- 
ventium  somnis,  dum  fatale  illud  „si  est — si  datur^^  animad- 
vertimus.  Quod  ni  remotum  fuerit  ejusque  in  locum  firmis- 
simum  quoddam  „est"  erit  insertum,  semper  dubitari  poterit, 
an  inter  doctos  et  acutos  viros  et  rudissimum  quemque  ho- 
mullum  non  ita  multum  intersit.  Quicl  geometres?  Si 
est  quidem  spatium,  si  dantur  res  extensae,  multa  sane 
et  recondita  novit,  sapit  egregie;  quid,  si  non  dantur? 
oleum  et  operam  perdidit,  absurdis  et  nullis  involvitur, 
delirat. 


PARS  !. 


DE   PURAE   RATIOIVIS   METHODO. 

In  propositionibus  autem  per  se  manifestis  etiam  haec 
habetur  minime  obscura:  Si  quid  est,  est  aliquid  necessarii 
h.  e.  id  quod  non  esse  uequit.  Quod  quidem  quum  nihilo 
posito,  ex  sola  necessitatis  lege  existere  oporteat,  conse- 
quens  est,  ut  ratio  intelligi  possit,  qua  necessario  id  existere 
demonstretur.  Hanc  igitur  si  mens  perspexerit  rationem, 
per  se  patere  intelliget,  ens  illud  existere,  neque  fieri  posse 
quin  existat,  sicut  nunc  per  se  patere  intelligimus,  v.  g.  pa- 
ria,  paribus  demptis,  paria  relinqui.  Nequo  vero  de  hoc 
ipso  amplius  dubitare  hcebit,  neque  de  iis,  quae  inde  effici- 
untur:  nulla  est  enim  de  iis  dubitatio,  quae  aliter  esse  non 
posse  sentiamus.  Atque,  ut  id  ipsum,  quod  ex  sola  suae  na- 
turae  necessitate  existit,  aeternum  est  et  summum.  ceteris- 
que  cunctis  solum  existit  essendi  principium,  —  ita  ejusdem 
cognitio  et  dignitate  longe  praestat  et  veritate,  ex  qua,  quum 
nihil  sine  ea  recte  concipi  possit,  et  maxima  et  minima 
quaeque  oporteat  deduci.  — 


CAPUT  I. 
Variae  philosophorum  de  ente  primo  sententiae. 

Quam  ob  rem  in  eo  semper  maxime  elaborasse  videmus 
philosophos,  ut  illud  quid  esset  demonstrarent,  quod  per  se 
ac  necessario  existeret,  unum  verumque  et  essendi  et  cogno- 
scendi  principium.  —  Quo  in  explorando  variis  cogitationum 
ambagibus  distracti,  omnibus  et  universis,  possibilibus  et 


impossibilibus   fusis  ac  permixtis,   quo  usque  descenderiiit 
perturbationis  et  discordiae  mirabile  est  dictu. 

§  1- 

De  uumero  ac  simplicitate  dissensio. 

Sunt,  qui  principium  esse  ducant  unum,  simplex,  immu- 
tabile.  Habes,  qui  unum  idem  existiment,  compositum  tamen 
et  multis  modis  variatum.  —  Opponuntur  utrisque  qui  plura 
introducunt  plurimi,  nec  ipsi  conspirantes,  vario  vero  dis- 
crimine  distincti.  Qui,  si  convenerant  in  unitate  rejicienda 
principii,  statim,  de  numero  altercatione  facta,  discedunt  in 
partes.  Uni  duo  volunt  esse  principia  aeterno  quodam  na- 
turae  discidio  contraria  inter  se  et  disjuncta.  Alteris  certus 
numerus  placet  similium  inter  se  naturarum.  Tertii  indivi- 
duorum  innumerabili  gaudent  copia  atque  infinito  tumultu. 
—  Jam  vero  de  simplicitate  ipsis  quoque  quaestione  propo- 
sita,  ne  singulos  putes,  qui  de  numero  et  multitudine  con- 
senserint,  unum  etiam  amplius  secuturos  vexillum.  Sicut 
enim  in  materia  saepe  fieri  experimur  calefacta  fusaque,  sin- 
gula  nimirum  e  quibus  coustat,  elementa  novas  affinitates 
contrahere,  soluto  quo  quodque  adstrictum  tenebatur  necessi- 
tudinis  vinclo,  —  perinde  tunc  cerneres  socios  fugere  socios, 
adversarios  adversariis  conjungi.  —  Atque  liaec  quidem  de 
numero  et  simplicitate  est  ambiguitas,  quibus  quasi  forma 
cujusque  rei  coustat. 

§  2. 

De  substautia  ac  qualitate  disseusio. 

Illud  quale  sit  primum,  quaque  interioris  naturae  de- 
scriptione,  id  quod  maximum  sane  est  et  gravissimum,  credo, 
minus  habet  obscuritatis.  —  Qua  in  re  quantum  turbaverint 
aut  veteres  aut  recentiores,  vix  assequi  potest  oratio :  priori- 
bus  illis  cum  hisce  comparatis  et  pro  dilucidis  apertisque  ha- 
bitis,  fac  existimationem. 

Insunt  subtiliter  disputata,  arcte  conclusa,  sicco  exposita 
sermone  et  stricto.  —  Alia  ingeniosius  inventa  quam  pro- 
bius  demonstrata;  quae,  ut  excellunt  cogitatiouum  novitate 
ac  magnlficentia,  verborum  affluunt  ornatu  et  copia,  non  tam 
assentientes  rationis  argumento  persuadere,  quam  admiran- 
tes,  quasi  plenissimo  orationis  flumine  eff"uso,  corripere  ac 
secum  deferre  videntur.  —  Occurrunt  nonnulla  plane  dicta 
illa  quidem  et  conceptu  facilia,  crassa  vero  et  plumbea;  in 
quibus  nuUa  cernitur  mentis  contentio,  nihil  aut  ingeniose 
inventum  aut  acute  disputatum :  res  quam  sit  gravis  aut  am- 
pla,  quot  quantisve  saepta  undique  difficultatibus,  ne  suspi- 
cione  quidem  suspicantur;  pusionum  diceres  de  iis,  quibus 
mente  non  jam  sunt  pares,  nugas  praeproperosque  sermones. 
—  Exstant  praecisa  atque  ut  ita  dicam,  praerupta  aliorum, 
qui  immensitate  quadam  cogitationis  in  verborum  brevia  et 
angusta  compulsa  atque  compressa,  lectorem  malunt  e  dis- 
jectis  membrorum  reliquiis  conjecturara  facere  de  toto  et  in- 
tegro,  quam  continua  et  diserta  oratione  explicare,  quid  sen- 
tiant.  Neque  desunt,  qui  aenigmata  et  vaticinationes  fundere 
aut  poetarum  more  furere  potius  quam  ut  philosophi  dissere 
videantur.  Accedunt  formidines  variaque  monstra  multorum 
tanquam  alucinantium,  qui,  coeco  quodam  veri  sensu  per- 
cepto,  ut  fit  in  somniis,  si  qua  corpori  adhibetur  motus  ve- 
hementior,  quasi  mutilas  rerum  imagines  similitudinesque 
informant  inanes. 

§3. 

Vetustiores  minusque  politi  recensentur  philosophi  vel,  si  placet,  theologi. 


§4. 

De  corum,  qui  vere  dicuntur,  philosophorum  discordia. 

Sed  jam  missa  facio  oracula  portentaque :  ad  alia  venio 
apertius  et  constantius  dicta,  jure  merito,  quamquam  et  ipsa 
pessime   inter   se  conveniunt,    pro   emendatissimis  habita, 

quibus  nunquam  usque  in  praesens  terapus  sumraa  hominum 
studia  defuere;  imo  unumquemque  aliqua  doctrina  imbutum 
—  (nisi  forte  philosophiam  omnio  respuit)  —  unum  vel 
alterum  ex  iisdem  amplecti  diligentissimeque  tueri  videmus: 
tanta  in  quoque  veri  inest  similitudo:  itaque  non  tam  ad 
fingendi  licentiam  aut  ad  ratiocinandi  levitatera  et  inconstan- 
tiam,  quam  ad  ipsam  aut  rei  aut  mentis  huraanae  naturam 
hanc  opinionumdiversitaterarevocandara  esseapparet;  neque 
quemquam  nova  reperire  posse  et  istis  meliora,  sed  aut 
horum  esse  electionem  faciendam  aut  veritatera  desperan- 
dam.  Etenim  praeter  cogitantis  et  corporeae  naturae  quum 
nullius  rei  tanquam  per  se  existentis  claram  et  distinctam 
concipiamus  notionem,  hisce  solis  omne  certamen  esse  patet 
et  de  principatu  aeraulationem;  his  igitur,  aiit  ambabus  aut 
alterutra,  quodammodo  ad  principium  constituendum  uti 
necesse  est.  Nec  hercle,  si  quid  de  rebus  alterautra  ad 
existendum  contentis,  sive  de  alterius  prae  altera  excellentia, 
sive  de  ambarum  composita  et  exaequata  ratione  disseri  aut 
omnino  cogitari  potest,  a  philosophis  praetermissura  esse 
censeo.  Quibus  in  enarrandis  ne  longior  esse  videar,  in  prin- 
cipalibus  tantura,  in  quibus  summa  totius  disceptationis  ver- 
setur,  significandis  continere  me  volo ,  omissis  levioribus 
differentiis. 

§5. 

Eorum,  qui  pura  usi  sunt  ratioue,    philosophorum   praecipua   genera 

dividuntur. 

Nam  quum  aut  nuda  corporis  aut  nuda  animi  aut  ex  am- 
bobus  concreta  et  conjuncta  concipiatur  ratio,  tria  haec  in- 
telligimus  capita,  quibus  omnes  philosophorum,  qui  quidera 
recte  nomine  appeliantur,  sectas  commode  distinguantur. 

§6. 

Fars  corporeum  faciunt  principium. 

Ac  primum  permultos  fuisse  accipimus  —  nec  non  esse 
nunc  quidem ,   aures   et  oculi   fidem   faciunt  —  qui  meram 

materiam  omnium  rerum  principium  esse  pronuntiaverint. 
Quae  quidem  utrum  sit  moles  continua,  sive  unius  et  simplicis 
naturae  extenuatae  hoc  loco  coudensatae  illo,  sive  ex  tribus 
composita  vel  quinque  aut  pluribus  elementis  pari  disparive 
ratione  permixtis,  eamque  molem  omnem  spatii  immensi- 
tatem  occupatam  tenere  putandum  sit  certisne  finibus  circum- 
scribi;  an  contra  corpusculorum  innumera  per  inane  volitent 
examina  ita  minutorum  ut  nihil  supra,  variis  intervallis,  mo- 
tibus,  figuris,  —  in  quibus  etiam  illa  de  elementis  recurrit 
dubitatio —  sed  haec  et  alia  disputanda  permulta  relinquimus 
iis,  quibas  id  curae:  nihil  enim  ad  rem,  nobis  hic  notasse 
sufficiat,  ipsa  rei  propositio  quot  impedita  sit  difficultatibus, 
quantaque  qui  hanc  sententiam  sequuntur  inter  se  discrepare 
soleant  dissensione;  quorum  in  reJiquis  si  fit  discidium,  hoc 
uno  conspirant,  animum  ut  moveant  loco,  omnesque  una 
voce  dechirent,  specie  quadam  et  figura  loquendi  homines 
decipi,  revera,  quod  vita,  anima,  mens  etc.  vocetur,  nihil  id 
esse  nisi  materiae  affectionem  vel  habitum  certo  quodam 
modo  conformatae. 

§7. 

Alteri  merum  animum   introducunt  tanquam  causam    ac    substantiam 

rerum  omnium. 

lani  adsunt  alterius  partis  patroni,  tantum  parricidium 
qui  tam  graviter  ulciscendum  arbitrantur,  ut,  e  rerum  natura 
omnino  ejecta  atque  explosa  ea,  quae  totam  essentiae  pos- 
sessionem  sibi  arrogaverit,  materia,  nullam  nisi  cogitantem 
recipi  velint  naturam  neque  corporis  quidquam  praeter  ejus- 
dem  in  mente  finita  imaginem  et  concjeptum:  haud  ignobiles 
illi  quidem  viri^),  sed  admodum  pauci  atque  insipientium  in 
risu  et  olfensione;  in  opiniones  nimirum  vulgo  maxime  pro- 
batas  incursare  non  dubitant.  Neque  tamen  ipsi  intestinae 
discordiae  expertes:   ut  quisque  animum  illum,  quem  prin- 


1)  E.  g.  Berkley,  Fichte ,  Schopenhauer. 


11 


cipiura  ponunt,  alia  cogitare  ,  alia  deliberare,  alia  velle  docet, 
aliae  hujus  philosophiae  dissident  scholae.  De  cetero,  ne 
quis  isto  numero  complecti  me  putet  recentiorum  nescio  quas 
de  cogitatione  argutias,  ut  ipsae  notiones,  nulio  cogitante, 
nihilo  dato,  de  quo  cogitetur,  suo  quodam  citae  impulsu 
quum  aliae  ex  aliis  procedant,  omnium  rerum  existant  causa 
et  materies,  —  propter  invidiam  ista  una  cum  fabulosis  illis 
et  vetustis  enumerare  praetermisi ,  quae  quod  hac  aetate  im- 
potenti  quadam  elata  sapiendi  gloria  edita  et  divulgata  sunt, 
idque  in  gcnte  una  oranium  superbissima,  non  sine  numine 
aliquo  accidisse  equidem  censeo.    Sed  haec  hactenus. 


§  8- 

Tertii  mixtam  quandum  atque  compositam  ex  corpore  et  animo  adhibent 

naturam.    In  his  summi  numerantur  omnium  aetaium  philosophi.    Ipsi 

autem  inter  se  qaam  maxime  diserepant. 

Converto  me  ad  tertios ,  qui,  componere  conati  priorum 
dissonas  rationes,  praevaluisse  videntur  disciplinae  auctori- 
tate.  Sunt  in  hominura  ore,  pleraque  sibi  conciliata  habent 
doctorura  suffragia;  coluntur  adolescentium  ardore,  virorum 
studia  addicta ,  delectationis  usura  retinent  senes.  Huc  oranes 
exeunt  cogitationum  ambag^es,  huc  defluunt  perplexa  et 
dubiosa  omnia,  hic  pugna  contentioque  acerriraa  raiscetur; 
clarissimis  denique  philosophiae  luminibus  id  videtur  in  cer- 
taraine  fuisse,  ut  ars ,  ingenium,  ratio  quid  posset  hoc  loco 
demonstrarent:  quiviri!  di  boni!  quae  indoles,  quaedoctrina, 
quae  sanctitas  morum!  qui  si  in  uno  eoderaque  docendo  con- 
cinerent  omnes,  quae  ista  tanta  esset  dubitandi  pertinacia, 
ut  hujus  auctoritatis  momento  non  inclinaretur!  At  tantum 
abest,  ut  consentiant  quicorpori  cum  animo  principatus  com- 
munitatera  esse.  statuunt,  ut  paene  eoruni  non  sit  major 
dissensio,  qui  alterius  ab  altero  sejungaut  rationem. 

§9. 

Alteri  duo  ponunt  principia,  materiam  et  mentem  sive  Deum:  extensam 
autem  naturam  imbecillam  esse  caecamque,  a  Deo  vero  ad  summi  cujus- 
dam  finis  exemplum  ornari ,  temperari ,  gubernari.  Horum  habetur  Plato 
princeps,  in  iisque  numerantur  quum  recentiorum  multi  tum  veterum 
nobiliorum  plerique,  velut  Anaxagoras  et  Aristoteles,  totaque  Peripate- 
ticorum  et  Academicorum  familia. 

Pars  ponunt  duo  principia  ab  initio  separata,  omni  ex 
parte  dissimilia,  cogitans  alterum  et  spatii  conditione  exempta, 
alterum  extensum  et  corporeum ;  et  aeternum  quidem  hoc  in- 
que  suo  genere  iufinitura,  aeternum  atque  infinitum  et  illud. 
Materiam  vero  inferiorem  quandam  et  debiliorem  esse  na- 
turam,  confusam  inerteraque  molem,  multitudinem  innu- 
meram,  omni  varietate  variatam,  fluentem,  inconstantem, 
perturbationis  parentem,  denique  nihilo,  tco  ;j-7i  ovti  quod  vo- 
cant  Graeci,  ut  ens ,  quam  simillimum;  cujus  in  se  spectatae 
quum  nulla  sit  forma,  nulla  coastantia,  ne  couceptum  qui- 
dem  esse  et  cognitionem.  Mentiscontra  naturam  simplicitate, 
potentia,  consilio  describi ,  quibus  nihil  sit  praestantius;  in 
quam  cavendum  ne  quis  integram  animi  humanisimilitudinera 
temere  traducat;  sed  si  quid  homini  insit  actuosum,  stre- 
nuum,  constans,  cui  virtutis  et  rationis  sit  noraen,  in  eojam 
apparere  aliquara  illius  Mentis  speciera.  —  Haec  igitur  eximia 
divinaque  natura,  ipsi  tco  ovti,  ut  potior  ejus  pars,  simillima 
etproxima,  quum  nullo  cogitandi  aut  cognoscendi  impedi- 
mento  obstruatur,  quid  sit  optimum,  rainime  ignorare  potest. 
Est  autem  optimum,  primum  quidem  ipsam  existere  optimam 
naturam  h.  e.  mentem,  vitae  et  regulae  principium,  secun- 
dum,  alteram  entis  partem  deformem  et  sinistram  consimilem 
reddi ,  quantum  fieri  possit,  alteri  excellentiori.  Nec  vero 
invidia  cadit  in  divinam  naturam  nec  ignavia  ulla  irabecilli- 
tasve :  quid  enim  illi,  quod  totum  in  actione  versetur,  moles- 
tum  videri  aut  quid  ipsius  vitae  et  potenjtiae  impetui  re- 
sistere  possit!  Data  ergo  vi  tarditatis,  materiam  dico,  qua 
quasi  nitatur  mentis  contentio,  nihil  obstat,  quominus  id  quod 

sibi  proposuit  opus  illa  ac  beneficium  et  inchoet  et  absolvat. 
Fieri  tamen  nequit,  ut  inpossibile  fiat;  at  inertiam  et  incon- 
stantiam  sua  sponte  ad  certa  ratione  quidquam  agendum  sese 
determinare,  impossibile  est;  verti  vero  vitalem  et  animantem 
naturam  in  mortuam  et  corpoream ,  vel  lianc  in  illam ,  etiam 
magis  absurdnm :  summa  enim  et  prima  vetat  necessitas. 
Quoniam  igitur  omnino  necessarium ,  unitatis  modique  infini- 
tam  imraensae  multitudinis  perturbationem  participem  fieri 
aliqua  ratione,  nihil  reliquum  fit,  quam  ut  ipsa  mens  adeat 
sibique  assumat  materiam.  Atque  uno  quidem  et  termino  in 
multitudinem  ingentem  ,  nullo  discrimine,  nullo  ordine  confu- 
sam  immissis,  figurae  et  magnitudines  generantur,  differen- 
tiae  siniilitudinesque,  par  dispar,  aequum  iniquum;  quietis 
autem  et  stabilitatis  ad  immanem  vorticis  rapiditatem  quum 
adhibetur  modus,  motus  oriuntur  aequabiJes  et  retardatione 
et  acceleratione  distincti,  et  vehemens  et  lene  invenitur  et 
remissum  et  intentum,  et  spatia  temporaque  conversionum 
distribuuntur;  legis  vero  et  regulae  constantia  continuum  cohi- 
bente  varietatis  fluctum,  diuturnitatis  et  vicissitudinis  numeri 
dividuntur,  vigendi  tabescendi,  oriendi  pereundirationestem- 
perantur;  etiam  vitali  calore  perfusa  inconditae  molis  torpor 
et  pondus  ipsa  inspirantur  sollertia  sapientiaque  divina,  ap- 
petitus,  sensus,  perceptiones  creantur.  Nam  —  id  quod  modo 
est  dictum  —  quum  nulla  ars  id  quidem  assequi  possit,  ut 
ipsa  infinita  multitudo  varietasque  in  aeternam  et  immutabi- 
lem  et  simplicem  transformetur  naturam,  restat,  ut  multo- 
rum,  —  non  infinitatis  — ,  hic  illic  et  discrimen  fiat  et  con- 
junctio  neque  omnis  omnino  varietatis  abolitio,  sed  commu- 
tationum  ordo  et  constantia:  unde  elementorum  distinctio  et 
continuatio,  stellarum  et  totius  coeli  conversiones,  universi 
denique  mundi  ornatus  et  fabrica.  Quem,  quum  ex  immensi- 
tate  et  uno  constet,  finitum  oportet  esse  certumque  numerum 
complecti;  eundem  ex  stabilitatis  cum  tumultu  natum  conju- 
gio,  mutabilem  esse  oportet  et  caducum,  ita  tamen,  ut  sin- 
gulae  res  pereant,  integrum  servetur  totius  artificium:  ma- 

teriae  enim  particulae  caeco  impetu  actae.  quum  praescriptum 
finem  semper  excedere  atque  insitam  perturbationis  naturam 
sequi  conentur,  mentis  tamen  vi  et  consilio  alligatae  ad  tem- 
pus  coercentur;  quodsi  qiiando  evadunt,  statira  illas  subsecu- 
tae  irruunt  aliae,  quae,  postquam  retentae  sunt  aliquamdiu, 
mittuntur  et  ipsae  novis  locum  cedentes ;  itaque  evenit,  ut, 
alia  semper  materia,  eadem  maneat  figurae  et  motus  conditio ; 
atque  etiam  formae  et  conversionum  immutata  ratio,  miro 
quodam  trausitu  varietatum  per  ingentem  ambitum  circum- 
acta,  reducitur  tandem  eo,  unde  initium  ceperat  variandi;  ut 
in  omnium  rerum  incredibili  quadam  mobilitate  et  vicissitu- 
dine  perpetua,  gignendi  ac  florendi,  marcendi  atque  occidendi 
nunquam  fine  facto,  ipsa  stet  firma  atque  immota,  qua  tantae 
permutationis  describitur  modus,  regula  et  lex,  tanquam  ae- 
terna  totius  mundi  forma,  quam  inundat  et  explet  perenni 
flumine  materia,  velut  in  angustis  et  praeruptis  locis,  ubi  vis 
devolvitur  aquarum,  fluctus  videmus  volubiles  alios  aliosque 
praecipitari,  strepitum  aestumque  stare  et  manere.  —  Hic 
ille  ea,  qua  diximus,  conformatione  mundus,  quum  unitatem 
non  tueatur,  nisi  multorum  et  discrepantium  juncto  foedere 
quodam  et  societate ,  neque  sibi  sit  constans  aut  idem  ,  nisi 
varietatum  et  conversionum  vicissitudine  certo  et  aequabili 
ordine  repetita,  itaque  certo  temporis  momento  suam  perfec- 
tionem  non  habeat  ullo,  sed  tantum,  peracto  immenso  aeta- 
tis  spatio,  naturae  expleat  cursum,  quem,  cjuia  temporis  ra- 
tione  definitur,  neque  extremo  magis  quam  primo  momento 
continetur  absolutus  et  perfectus,  semper  semperque  redinte- 
grari  opus  est,  ut  gigni  per  saecula  infinita  mundus  quam 
esse  rectius  dicatur,  —  talis  igitur  quum  materiae  sit  condi- 
tio  ad  mentis  legem  ordinatae,  si  ipsam  intuearis  aeternam 
et  divinam  naturam,  finitum  huncce  mundum  esse  futilem 
existimes  et  vanum  et  imperfectum,  sin  rudi  et  inconditae 
materiae  contuleris,  perfectione  et  pulchritudine  omnia  vin- 
cere  credes  eundum;  quodsi  quis,  animo  complexus  omnium 
entium,  ut  decet,  universitatem,  ita  rem  spectat,  illi  certe 

fatendum,  materiam  quidem  esse  deterrimam,  nihil  mente 
praestantius,  concretum  vero  ex  duabus  mundum  esse  aptis- 
simum,  pulcherrimum,  optimum,  scilicet  ut  mundum,  atque 
totum  ens  cogitantis  et  corporeae  substantiae  discrimine 
distinctum,  sicut  est,  raundo  videlicet  creato,  esse  quam  opti- 
mum.  Namque  res  omnes,  quantum  fieri  potest,  optima  na- 
tura  participari,  est  optimum ;  mundus  autem  ex  deteriore  et 
meliore  constat  naturis  arctissime  inter  se  conjunctis,  habet- 
que  divinitatis  similitudinem  quam  proximam:  ergo  hicce 
mundus  optimus  mundus,  estque  optimum,  talem  esse  mun- 
dum,  i.  e.  ente,  quod  hunc  continet  mundum,  melius  nihil 
cogitari  potest.  —  Ex  hujus  igitur  adspectu  et  perceptione, 
quam  in  anima  esse  oportet  illa  per  universam  naturam 
pertinente,  —  (animae  autem  cum  summa  Ratione  om- 
nium  rerum  communicatur  conscientia)  —  incredibilem 
quandam  delectationem  ad  Mentem  divinam  redundare 
aestimandum  est:  pulcherrimae  enim  rei  contemplatur 
pulcherrimam  effigiem  idem  ille,  qui  est  pulcherrimus.  E  qua, 
sicut  solem  eadem  semper  et  simplici  et  purissima  luce  ra- 
diantem  si  exceperit  corporis  multiformis  superficies,  lumina 
innumera  repercutiuntur  incerta,  tremula,  multis  coloribus 
varia,  —  ita  ad  invisum  illum  et  clarissimum  Solem  suae 
ipsius  formae  redit  speculum  omnibus  modis  variatum  et 
multiplicatum.  —  Cujus  in  sensibili  et  finita  re  si  quem  pers- 
trinxerit  adumbrata  imago,  primum  quidem  stupor  fieri  solet 
et  vehementissima  perturbatio ;  agitatio  mox  et  anxietas ;  caeca 
deinde  desideria  et  ignes  serpere  occulti :  hinc  alii  alio  amore 
conflagrare.  Verum,  tanti  incendii  causa  minus  perspecta, 
quoniam  mentis  aciei  nubis  instar  officiunt  sensus  opiniones- 
que,  ac  depressus  quasi  quodam  pondere  tenetur  animus  ma- 
teriae  affinitate  longae  consuetudinis  usu  contracta,  quid 
ignotae  cupidinis  sibi  velint  stimuli,  nescire  atque  errare 
plerosque,  consentaneum  est,  ipsam  rem  sensibilem,  in  qua 
divinioris  naturae  comparuerat  imago,  studio  et  amore  per- 
sequentes.   Quam  si  saepius  mirantur,  majore  eos  desiderio 

inflanimari  necesse  est,  summoque  opere  id  agere,  ut  veniant 
in  possessionem;  rem  autem  consecuti,  continuo  sentiunt,  se 
esse  umbram  complexos,  neque  eo  magis  cupiditatem  expleri. 
Qua  re  etiam  plura  ejusdem  generis  sibi  comparare  student, 
aut  ad  alia  se  convertunt  persequenda,  in  quibus  fieri  non 
potest,  quin  eundem  in  modum  fallantur.  Itaque  per- 
petua  quaedam  erit  quaestio  boni  et  persecutio*,  infiniti 
cursus  et  labores ;  neque  tamen  fructum  capient  ullum :  mo- 
lestiam  colligunt,  tumultum,  animi  aegritudinem ;  accedit  cum 
suis  cuique  competitoribus  aemulatio,  ex  qua  superbia,  in- 
vidia,  contumeliae,  offensiones,  irae,  odia,  simultates  et  pes- 
sima  quaeque  animi  perturbatio.  Adde  effrenatam  libidinum 
licentiam,  corporis  et  animi  vastitatem,  etiam  sensum  me- 
lioris  et  purioris  rei  amissum ;  cujus  tamen  quasi  somnii  an- 
guntur  memoria,  ut  ne  in  mediis  quidem  voluptatibus  ac- 
quiescere  aut  praesenti  quodam  bono  contenti  esse  possint; 
morsus  denique  conscientiae,  vitae  praeteritae  pudorem  et  fasti- 
dium,  taedium  sui,  omnium  rerum  contemptum  et  desperatio- 
nem:  habes  libidinosi,  avidi,  ambitiosisensusdenique  et  opi- 
nionibus  dediti  miseram  conditionem,  qua  vel  turpius  vel  mi- 
serius  certe  nihil  cogitari  postest.  Contra,  qui  feliciore  indole 
sunt  minusque  infecti  contagione  terrestris  crassaeque  naturae, 
primum  quidem  illi  quoque  obstupescunt  vagisque  fluctuant 
desideriis;  sed  lucis  similitudine  percussi  non  jam  dispiciunt, 
quin  quasi  quadam  divinatioue  agnoscat  melior  animae  pars 
signum  et  vestigium  cognatae  naturae:  sentiunt,  id,  quo  tam 
vehementer  commoveantur,  non  tam  singulae  et  corporeae 
rei  materia  nec  eo  contineri,  quod  ad  sensuum  motum  perti- 
neat  et  jucunditatem,  quam  ordine  et  forma  multis  rebus  com- 
muni  atque  eo  omnino,  quod  ipsius  mentis  actione  compre- 
hendatur.  Itaque,  turbulento  corporis  appetitu  cohibito,  ani- 
moque  a  singula  re  pro  se  sola  miranda,  in  qua  haerent 
sensus,  sevocato,  jam  ad  complura  et  similia  se  convertunt 
simul  contemplanda  et  inter  se  comparanda,  quo  forma  illa 
communis  clarior  eluceat;  quam  si  habent  magis  perspectam, 

etiam  majore  afficiuntur  erga  iliud  nesciunt  quid  magni  boni- 
que  amore;  et  delectantur  quidem,  quum  ad  id,  quod  quae- 
runt,  propius  accessisse  sibi  videantur;  renovatur  vero  et 
acuitur  ipsius  rei  videndae  cupiditas,  utpote  in  praestantiore 
similitudine  ejusdem  imagine  spectata,  atqui  imagine  tantum. 
Atque  hunc  in  modum  ab  angustis  istis  et  pusillis,  quibus 
qui  sensui  et  opinioni  inserviunt  tenentur  constricti,  ad  la- 
tiora  et  grandiora  pedetemptim  traducti  illi,  quo  procedunt 
altius,  eo  augentur  admiratione,  laetitia,  amore,  et  cres- 
cunt  vires  eundo.  —  Quodsi  postremo,  delibatis  hinc  illinc 
permultis  de  pulchritudine  et  ordine  rerum ,  subito  eos  in- 
vadit  de  universitate  mundi  cogitatio,  ut  unum  esse  oporteat 
et  unicum,  si  ad  id  in  singulis  ejus  partibus  versabantur, 
exinde  jam  supra  universum  animo  sese  efferunt,  atque  extra 
mundum  positi  uno  mentis  conceptu  complectuntur  totius 
fabricam  et  institutionem.  Tum,  aeterna  illa  et  summa  to- 
tius  naturae  corporeae  forma  percepta,  qua  nec  potest  nec 
debet  esse  alia,  si  egregium  explorant  immensi  operis  arti- 
ficium,  tantae  molis  vastitatem  ad  unius  aedificii  formam 
constructam,  tantam  virium  turbam  et  immanitatem  ad  con- 
stantem  unius  legis  numerum  si  vident  redactam,  quasi  vin- 
cuntur  admiratione  et  veneratione,  ut  in  contemplanda  tam 
insatiabili  specie  defixi  nihil  jam  amplius  desiderare  aut 
quaerere  videantur.  At  non  possunt  semper  non  sentire, 
tumultum  et  tarditatem  ex  semet  ipsis  vitam  aut  ordinem  non 
progignere;  simplicem  autem  et  constantem  aeternamque 
naturam  ,  causam  et  gubernatricem  omnium ,  etiara  in  se  ipsa 
spectatam  esse  oportere  aliquid  praeter  raultorum  et  dissi- 
miliura  ordinera  aut  coramutationum  repetitionem  et  modura. 
Admonet  praeterea  abditus  ille,  quo  etiamtunc  carpuntur, 
ignis  et  languor  quidam  ac  tristitia  sumraae  ipsi  delectationi 
admixta.  Jam  intelligunt  oranino  sibi  relinquendam  esse 
corporeara  naturam;  jamjam  id  ipsura  aggredi  audent,  quod 
non  comprehenditur  ullo  modo,  nisi  pura  raentis  ratione  ab 
omui  sensuum  similitudine  abducta.   Atque  ut  ille,  cui  nocte, 

lumine  quodam  a  tergo  coorto ,  undique  necopinato  occurre- 
rant  ex  adverso  rerum  formae  et  colores,  si  lucis  ori- 
ginem  quaesiturus  retro  se  converterit,  statim  detorquet 
oculos  subito  splendore  perstrictos,  ac  tanquam  caligine  of- 
funditur,  —  sic  isti  immobilem  et  plenissimam  illius  Lucis 
claritatem,  qua  universus  mundus  illustratur,  dintius  ferre 
nequeunt,  sed  fulminis  instar  ut  fluctuantes  ipsos  et  incon- 
stantes  quasi  quaedam  umbra  ejusdem  praetervolare  eos 
atque  eifugere  videtur;  quam  capere  et  stabilire  frustra  co- 
nati,  si  jam  ad  mortalem  et  finitam  respiciunt  naturam,  errare 
ubique  ejus  vident  simulacrum  atque  incredibili  revisendi 
desiderio  incenduntur;  velut,  si  cui  ex  improviso  apparuit 
amicus  et  continuo  sese  recondidit  vultus ,  magna  illum  de 
coelo,  de  nube,  e  terrae  longinquis  respicere  videtur  imago; 
et,  quamvis  brevi  et  obscura  visione  quum  tamen  satis  dis- 
creverint,  quo  summum  istud  esse  bonum  judicent  et  finem 
extremum  totius  naturae,  idemque  ab  omni  corporis  simili- 
tudine  esse  quam  longissime  remotum ,  nec  propius  ad  illud 
accedere  posse,  qui  materiae  necessitudine  adstringatur,  si 
jam  pridem  illi  pravas  coercere  studebant  libidines  incondi- 
tosque  animi  motus,  qua  tandem  tunc  voluntate  ad  colendam 
virtutem,  ad  honestatem  sequendam  fore  putas  eos,  qui 
omni  et  obscoenitate  et  turpitudine  et  malitia  purgatos  opti- 
mae  pulcherrimaeque  naturae  magis  magisque  se  similes 
fieri,  atque  ad  summam  beatitudinem  illam,  quam  a  pueris 
expetebant,  sensim  se  adduci  atque  extolli,  pro  certo  habeant. 
Qui  quidem  et  Deo  et  hominibus  grati,  pio  inter  se  conjuncti 
amore ,  quum  praeteritae  vitae  non  poeniteat  et  futurae  lae- 
tissimam  teneant  spem ,  sive  proprium  pectus  introspiciunt, 
sive  externa  contemplantur,  semper  habent  aliquid  magni  et 
pulchri,  quo  delectentur,  quod  admirentur,  quod  ament; 
neque  aut  in  secundis  rebus  modus  iis  et  temperantia  aut 
in  adversis  patientia  nec  amicorum  solatia  deerunt;  itaque 
per  hanc  vitam  et  sapientissimi  et  beatissimi  illi  recte  du- 
cuntur;  mortali  vero  hac  conditione  relicta,   si  quando  hinc 

in  superiorem  locum  migrare,  et  summuui  illud  bonum  co- 
minus  intueri  et  quasi  manu  attingere  licebit,  quis  tandem 
illis  beatior?  —  0  praeclaram  religiosissimi  viri  rationem, 
0  sapientiam  egregiam  et  illo  dignam,  qui  tanquam  Deus 
philosopliorum  praedicatur!  Qua  in  explicanda  si  nimis  fuisse 
multi  videmur,  praesentem  nobis  fore  veniam  speramus: 
quis  est  enim,  quin  haec  tam  ingeniose,  tam  magnifice ,  tam 
pie  dicta  cum  summa  sua  delectatione  legat  et  relegat,  lecta 
saepius  animo  volvat,  commemorata  et  laudataab  aliis  liben- 
tissime  audiat?  in  quibus  malorum  inest  solatium,  inest  sol- 
licitudinum  et  perturbationum  animi  medicina,  commendatio 
virtutis,  hominum  amor,  spes  immortalitatis,  religio.  Quae 
ut  gratiam  habent  et  admirationem  et  optimi  cujusque  stu- 
dium,  ita  utinam  haberent  fidem  et  rationis  persuasiouem; 
utinam  sint  res  prout  docet  ille,  utinam  credere  possim!  0 
amicissime  tu  quidem  amice,  quisnam  ea,  qua  tu  praeis,  via 
ad  sapientiae  et  beatitudinis  finem  pergere  cessaret,  aut  te 
quis  deserere  aliumve  sectari  vellet  ducem  et  magistrum, 
nisi  magis  etiam  Veritas  esset  amica!  —  Age,  haec  fere  sunt, 
quae  alteri  probantur  parti  eorum,  quos  corporis  et  animi 
conjungere  diximus  rationes.  E  quibus  si  nonnulli,  immutatis 
compluribus  neque  ita  levibus  locis,  desciverunt  aliquanto  a 
principis  auctoritate,  at  omnes  summa  quaedam  tenent  haec, 
ul  propriam  servent  existendi  conditionem  in  utraque  natura, 
nec  alteram  ad  alteram  sinant  aut  ambas  ad  tertiam  revo- 
cari;  tamen  commercio  quodam  inter  se  conjungi  eas  atque 
efficientiam  alterius  in  alteram  traduci;  in  quo  materiae 
inertiae  et  molis  tribuunt  partes,  animo  actionem  dant  et 
consilium;  atque  omnino  cogitantem  substantiam  esse  prae- 
stantiorem.  hanc  agere  et  gubernare,  pati  et  obsequi  mate- 
riam;  denique  negant,  id  quod  gravissimum  est,  summam 
naturae  legem  nuda  contentam  esse  impossibilis  etnecessarii 
ratione:  decorum  inducunt,  bonum,  honestum  tanquamipsius 
essentiae  causam  altius  remotam  atque,  ut  ita  dicam,  trans- 
scendentem,  qua  adhibita  ad  infinitam  possibilium  turbam, 

una  existat  et  perfecta  absolutaque  natura,  praeter  quam  vel 
cujus  in  loco  inuumerabiles  existere  alias,  necessitatem  noa 
vetare,  vetare  optimi  rationem;  ex  hac  igitur,  quae  ad 
mentem  et  intelligentiam  proprie  pertineat,  cum  necessitatis 
lege  conjuncta,  omnia  explicandaesse  etdeducenda:  namque, 
ut  ait  ipse,  qui  fertur  hujus  disciplinae  auctor  summus  et  in- 
ventor:  ^TrpsrrfiuTepov  to  dcyailov  tou  ovto;/*  ^) 

§  10. 

Altera  est  ratio,  ut  unum  quidem  constituatur  principium,  duplici  vero 
qualitate,  et  extensione  et  cogitatione  infinita,  distinctum,  Hujns  philo- 
sophiae  inventor  et  auctor  summus  est  Spinoza.  Quem  inter  recentissimos 
secuti  nonnulli  materiam  mentemque  —  vel,  si  ipsorum  vocabulis  uti 
placet,  objectum  et  subjectum,  rem  et  ideam.  —  unum  atque  idem  esse  dis- 
putant,  sed  paullo  obscurius. 

Atque  hos  quidem  bonum  et  pulchrum  prae  se  ferentes 
producit  Graecus  homo  et  antiquus.  Insurgit  contra  necessi- 
tatem  extollens  ignobiliore  ex  gente  ille  quidem  oriundus^ 
quem  vero  oranium  recentioris  aetatis  philosophorum  — Kan- 
tium  excipio  —  haud  scio  an  principem  recte  dicam  :  ea  est  in- 
tegritas  vitae ,  tanta  comitas  facilitasque  ingenii ,  tantum 
acumen,  tantus  ordo  rerum  tamque  admirabilis  quasi  com- 
pactae  et  coagmentatae  disciplinae  ^ompositio.  Qui  quid 
sentiat  fusius  exponere,  quoniam  non  concedit  qui  huic  opus- 
culo  est  modus  praescriptus  brevibus  et  summatim  expediam. 

Atque  haec  quidem  iste :  cujus  quantopere  discrepet  sen- 
tentia  ab  alteris  illis ,  quibuscum  una  eum,  philosophorum 
formis  tripartito  divisis,  in  tertio  numero  habuimus,  quan- 
tumque  referat  ad  omnem  quum  cognoscendi  tum  vivendi 
rationem  instituendam,  utram  partem  aliquis  sequatur,  nemo 
est  quin  videat. 


2)  Legitur  in  Platon.  Bej).   L.  VI.  .  .  .  oux  ouc.a;  ovto;  tou   ayaOou, 
olW  'ett  i~v/.zivoi.  T7)?  oujta;  TOcCjpsca  xat  ouvaaet  uizzpzyovio^. 

§  11. 

Facilis  ex  una  in  alteram  patet  rationem  transitus,  ut  ab  extremorum 

altero  profectus  per  media  ad  alteram  possis  transgredi.   Quo  apparet, 

quam  siut  vana  omnia  et  incerta. 

Sed  jam  habes  quae  de  essendi  principio  disputata  sunt 
ad  summa  quaedam  capita  redacta;  quibus,  quum  et  media 
sit  ratio  eaque  duplex,  et  contrariae  duae  in  extremis  positae, 
ingens  sectarum  varietas  circumscribi  quodammodo  et  con- 
tineri  videtur.  Neque  enim  ex  quattuor  illis  tam  constanter 
tamve  praecise  dictum  est  quidquam ,  quin ,  parva  initio  de- 
clinatione  facta,  ac  levioribus  hic  illic  mutatis,  vel  omissis 
quibusdam,  vel  adjectis,  si  deinde  variata  denuo  varientur, 
admoveatur  pedetemptim  ac  postremo  totum  traducatur  ad  id, 
quod  ordine  est  proximum.  —  Itaque  eos,  qui  animum  cum 
corpore  conjungunt ,  si  ponis  medios,  jam  manifestum  est, 
centrum  nullum  posse  infigi,  in  quo  tanquam  aequabiii  pon- 
dere  librata  versetur  ratio  duarum  naturarum  ;  sed  alteros  in 
animi  vergere  partem,  alteros,  qui  nihil  volunt  esse  mentem 
nisi  materiae  quasi  speculum ,  in  corporis.  —  Quorum  qui 
cogitanti  naturae  omnem  actionem  tribuunt,  eos,  affinitatem 
illam,  quam  materiae  esse  dicunt  cum  eo  quod  non  existit, 
pressius  complexos ,  facillime  iis  misceri,  qui  animum 
solum  principium  esse  statuunt,  et  per  se  patet,  et  historiis 
docemur.^)  lidem  vero  illi,  si  id  persequuntur,  quod  desi- 
deret  mens,  qua  niti  possit,  corporis  tarditatem,  sitque  ne- 
cessitatis  finibus  in  agendo  certe  circumscripta,  si  ad  arctis- 
simara  ejusdem  cum  materia  societatem  attendunt,  si  de  per- 
fectione  et  aeternitate  mundi  saepius  cogitant,  si  hoc  tenent, 
mentis  naturam  distincte  non  concipi,  nisi  in  corporum  com- 
positione  ac  gubernatione ,  ut  jam  nullam  animi  notionem 
sine  materia  intelligere   assuescant,   —   facile  fieri  apparet, 


*)  Id  quod  evenissse  videtur  Platonis  quibusdam  sectatoribus,  quos  vocaut 
Neo  Platonicos. 

ut,  extensionis  et  cogitationis  duplici  natura  in  unam  atque 
individuam  paullatim  contracta,  —  aut  diversarum  rerum 
concentu  quodam  et  convenientia  fortuito  corporum  efifecta 
concursu  anirai  essentiam  terminent  illi,  atque  in  nudam  ma- 
teriam  praecipitent ,  mutata  cum  re  vocis  inanitate ,  —  aut 
mundum  inducentes  pro  solo  totius  naturae  principio  ani- 
mantem,  infinitum,  aeternum ,  qui  teneat  ac  coerceat  omnia, 
descendant  et  transeant  ad  unam  illam  substantiam  duplici 
modo  per  cogitationis  et  extensionis  attributa  explicatam.*) 
—  E  qua  quidem  ad  materiae  rationem  haud  difficilis  patet 
exitus  et  transgressio.  Nam  quum  rerum  extensarum  idem 
ordo  sit  ac  cogitationum ,  et  definitioni  unicuique  corporeae 
naturae  certa  quaedam  respondeat  talis  rei  idea,  prout  corpus 
corpori  praestat  plura  patiendi  atque  agendi  facultate  i.  e. 
prout  raajorem  continet  infinitae  essentiae  partem,  pro  ejus- 
dem  proportionis  ratione  ideam  ab  idea  difi^erre  consenta- 
neum  est.  Ut  igitur  ad  corporis  humani  admirabile  artificium 
et  fabricationem  sic  compositam  et  contextam,  ut  nihil  sit 
supra,  per  innumeros  quasi  gradus  perfectionis  inde  a  sim- 
plicis  materiae  aequabili  effusione  ascendit  natura,  —  ita 
conscientiam  eam,  quae  in  mente  humana  eLucet,  ra- 
tionalem  ac  sui  compotem  necesse  est  per  tot  diver- 
sissimorum  animalium  sensus  et  appetitus,  per  vitae 
illud  quasi  somnium  deinde  caecumque  crescendi  ac  sese 
propagandi  instinctum  in  iis,  quae  terra  radicibus  continet, 
deductam  sensimqne  imminutam  et  obscuratam,  denique  in 
mortiferum  indigestae  molis  torporem  quasi  in  umbram 
incertissimam  desinere  atque  extingui.  Singula  autem  res, 
vel  corpora  vel  eorum  perceptiones  notionesque,  actu  non 
existunt,  nisi  quo  tempore  et  quatenus  per  infinitum  causa- 
rum  nexum  producuntur;  singularis  igitur  rei  conscientia  ad 
infinitum  intellectum  qua  infinitum,  i.  e.  omni  tempore  aut 


*)  Rei  exemplum  spectas  clarissimum  in   Stoicorura  disciplina,  qui  a  ve- 
tere  Academia  oriundi  Mundum  postremo  fecerunt  Deum. 

quaelibet  cogitantem  pertineie  non  potest.  Extensio  vero 
infinita,  i.  e.  corporea  natura,  quae  circumfundit  inque  se 
continet  universa,  et  animantia,  quae  dicuntur,  et  reliqua,  ut 
fabricata  sit  in  similitudinem  aut  bominis  aut  beluae  stir- 
pisve,  nullo  modo  fieri  posse  id  quidem,  persuadent  physici, 
sed  molis  potius  eam  constare  ratione  pondere  et  nutu  suo 
libratae;  itaque  illam,  qaae  totius  mundi  compositioni  re- 
spondeat,  conscientiam  in  extremo  vel  potius  infimo  cog'ita- 
tionis  gradu  atque  in  simulacro  quodam  vitae  versari  necesse 
est,  quae  qnomodo  discerni  possit  a  nudae  materiae  condi- 
tione,  jam  difficillime  intelligitur.  Atque  infimus  cujusque 
naturae  gradus  quum  contineatur  ille  quidem  superioribus, 
nou  vero  contineat  hos,  mens  autem  ratioque  vel  sensus  om- 
nino  aut  perceptio  non  inveniatur  usquam,  nisi  in  paucis 
quibusdam  universae  naturae  particulis,  perspicuum  est,  ad 
rerum  essenti^m  non  pertinere  cogitationem  aut  intelligen- 
tiam,  quae  quidem  vere  dicuntur,  sed  ad  tempus  certo  quo- 
dam  concursu  causarum  effici  atque  ex  nuda  materia  eas 
procreari. 

Hunc  igitur  in  modum  quasi  quidam  circulus  continuatur 
et  absolvitur  opinionum,  quem,  ut  nunc  confecimus  e  mediis 
versus  extremitatum  utramque  digressi,  item  ab  extremarum 
utravis  per  medias  ad  alteram  et  contrariam  duci  posse  et 
circumflecti  apparet.  — 


C.APUT  II. 
Singulae  rationes  evertuntur. 

Quodsi  quem  tanta  tamque  instabilis  diversissimarum 
sententiarum  varietas,  gravissimorum  auctorum  dissensio 
tanta  non  movet,  ut  aut  unum  totam  tenere  veritatem,  reli- 
quos  ne  minimam  quidem  ejus  scintillam  cepisse  credat,  aut 

per  doctrinae  vel  sagacitatis  sive  industriae  defectum  quen- 
dam  praetermissum  putet  vel  neglectum  aliquid,  quod  fore 
speret  ut  ipse  inveniat  atque  absolvat  —  quam  quidem  in- 
solentiam  non  multis  inesse  existimo  sapientibus:  quis  enim 
aut  Platonis  ingenium  aut  Spinozae  rationem  se  superatu- 
rum  esse  confidat!  —  at  certe,  si  audiverit  ille  plurimas 
argumentationes  evidentissime  conclusas,  quibus  alius  alium 
convincere  atque  unusquisque,  si  minus  suum  defendere 
valeat,  ceterorum  soleat  refutare  omnia,  —  tum  certe  hac 
via  verum  omnino  inveniri  non  posse,  habebit  persuasum. 

§  1- 

Refelluntur  qui  nudam  materiam  volunt  esse  principium. 

Ac  primum  qui  meram  materiae  tuentur  rationem  graviter 
vexantur  ab  iis  maxime,  qui  meram  animi  amplectuntur. 
Nam  quum  materiam  principio  aut  unam  esse  oporteat  et 
continuam  et  simplicem  molem,  aut  in  se  distinctam  aliqua 
ratione, — jam  qui  distinctam  ponunt  omni  modo  capiuntur: 
fac  ex  quattuor  eam  vel  quinque  aut  quotvis  elementis  ab 
initio  constare ;  totidem  ergo  inducis  sin^ulas  substantias, 
quarum  alia  ad  aliam  revocari  non  possit;  necesse  est  enim 
sumas  ignotas  quasdam  qualitates  praeter  ipsam  materiae 
atque  extensionis  essentiam,  quae  omnibus  estcommunis; 
quarum  singulam  quaeque  et  propriae  naturae  rem  efficiat 
per  certas  totius  spatii  partes  pertinentem.  Quae  differentia 
quum  non  comprehendatur  ipsius  extensionis  aut  corporis 
notione,  aliam  etiam  ejusdem  esse  oportet  causam  praeter 
illam,  qua  corpus  in  universum  necessario  existere  demon- 
stratur.  Quae  causa  si  ex  communi  rei  extensae  qualitate 
per  variam  figurarum,  magnitudinum,  motuum  definitionem 
deducitur,  evanescit  elementorum  naturalis  differentia;  sin 
ab  alia  eandem  re  per  se  necessaria  repetis,  alterum  praeter 
materiam  constituis  principium:  quodsi  nullam  hujus  diffe- 
rentiae  rationem  dari,   et  tamen  materiam  sine   ea  concipi 

posse  negas,  quia  talis  quaedara  materiae  proprie  dictae  i.  e. 
ejus,  quod  explet  spatii  inanitatem,  sit  conditio,  ut  pluribus 
modis  natura  distinguatur  comraunis :  jam  quid  dicas  videto. 
Quum  enim  ea  initio  posita  sit  ac  quasi  substructa  nobis  pro- 
positio,  aliquid  existere  per  solam  suae  naturae  uecessitatem, 
h.  e.  id,  cujus,  nulla  re  adhibita  alia  tanquam  existente,  aperta 
quaedam  et  absoluta  dari  possit  ratio,  cur  sit  potius  quam 
non  sit,  atque  hac  potius  quam  alia  qualitate,  quumque  id 
agamus  omnes,  ut  illud  quid  et  quale  sit  demonstremus, 
quod  omnino  ut  existens  ponere  cogat  ratio  —  sed  si  est  ita, 
affirmare,  rei  cuidam  eam  esse  existendi  conditionem,  ut  de- 
finitione  sit  definita,  cujus  nec  excogitari  ulla  nec  esse  possit 
ratio,  numquid  aliud  est,  quara  negare,  tale  quidquara  in 
principii  loco  haberi  posse,  imo  oranino  versari  in  possibili? 
Ut  hoc  quidem  modo  substantiara  corpoream  in  universum 
tolli  appareat.  Atque  idem  valet  in  corpusculis  figura,  situ, 
magnitudine  distinctis :  divisioni  enim  et  conforraationi  mate- 
riae  si  quando  initium  atque  originem  fuisse  dicunt,  ad  sim- 
plicem  et  continuani  raolem  redit  ratio  ;  si  singula  corpuscula 
ea,  qua  nunc  sint,  multitudine  et  figura  semper  fuisse  affir- 
mant  ex  aeterno,  neque  raateriam  cogitari  posse  nisi  hoc 
modo  divisam,  aut  ad  alterum  quoddam  principium  sese  re- 
ferre  coguntur,  aut  ejus  definitionis,  qua  res  per  se  necessa- 
ria  necessario  definiatur,  causam  omnino  esse  uegantes,  rem 
ipsam  i.  e.  materiam  tollunt.  Hic  fortasse  eff^ugi  posse  cen- 
set  quispiam,  si  aeternam  quidem  aut  immutabilem  materiae 
dispositionem,  certo  corporum  numero  et  figura  definitam, 
minime  ad  rei  exteusae  essentiam  dicat  pertinere',  aliquara 
vero  qualeracunque  divisionem  mutabilera  nec  eandera  un- 
quam,  ut  alio  teraporis  momento  alia  existat  corpusculorum 
multitudo  alio  modo  conformatorura ,  quarum  divisionum 
unamquamque,  ut  ipsa  deterrainetur  ea,  quae  praecesserit 
novissima,  ita  necessario  aliam  ex  se  progignere  subsequen- 
tem.  Cui  sic  respondetur:  aut  insisteudum  tibi  erit  in  aliquo 
dispositionis  niodo  tanquara  primo  ac  per  se  necessario,  e 

quo  origineni  trahaat  ceteri :  recedis  in  vSuperiorem  rationem; 
aut  regressus  datur  in  infinitum,  atque  ita  rei  iilius,  quam 
principium  pronuntias,  nunquam  concedis  aut  fuisse  aut  esse 
aut  fore  eam  conditionem,  cujus  dari  possit  sufficiens  quae- 
dam  atque  absoluta  ratio,  quia  quocunque  modo  materia  con- 
cipitur  disposita,  eandem  ipse  iis  per  se  necessariam  non 
esse,  sed  intelligi,  alio  quodam  posito  haud  minus  per  se 
fortuito.  Quam  rem  sic  affectam  quum  per  se  necessariam 
esse  dicis,  rationem  dicis  esse  sufficientem  quandam  et  ab- 
solutam,  qua  intelligatur,  rem  quandam  existere  oportere 
semper  aliquo  modo  determinatam,  cujus  esse  non  possit 
ratio  absolutaaut  sufficiens:  id  quod  absurdum  est.  —  Quo- 
niam  igitur  tutissimum  videtur,  unam  et  simplicem  materiam 
ponere  per  spatium,  nullo  intervallo  interposito,  nulla  ele- 
mentorum  distinctione,  aequabiliter  diffusam,  maximeque  id 
dicitur,  —  quae  quidem  ista  est  sententia  —  probabiliter 
et  constanter,  jam  quid  bac  ratione  utamur,  videndum  est. 
—  Age,  vos  nonne  hunc  fere  in  modum  argumentum  con- 
ciudere  soletis,  ut  non  esse  immensum  spatii  vacuum,  id 
ne  cogitari  quidem  posse  dicatis,  itaque  ipsam  extensionis 
infinitatem  dari  necessario ;  extra  spatium  autem,  quia  infini- 
tum  sit,  nihil  intelligi:  ergo  si  quid  sit  omnino,  id  in  spatio 
esse  oportere  et  spatii  conditioni  obnoxium,  i.  e.  rem  exten- 
sam  esse  sive  materiam;  materiam  igitur  necessario  existere 
et  nihil  nisi  materiam,  h.  e.  solam  materiam  esse  esistendi 
principium?  nonne  sic  fere  dicitis?  —  Dicimus  vero  et  rec- 
tissime  quidem.  —  Illud  postea:  nunc,  quaeso,  respondete: 
vosne  igitur  ipsius  materiae  id  est  rei  extensae  notionem 
annon  intelligam  ab  inani  spatii  extensione  ita  sejungere,  ut 
quod  spatium  expleat,  id  veram  rei  et  entis  naturam  habere 
dicatis ,  vacuum  vero  spatiura  nihil  a  nihilo  differre,  quia 
nihil  eodem  nisi  mera  constet  existendi  opportunitas  et  quasi 
quaedam  expectatio  rerum,  vis  autem  vel  potentia  essendi 
nulla?  Sed  quid  interrogare  est  opus!  ipsa  demonstrandi 
declarat  ratio:  solo  enim  spatio,  quod  non  esse  cogitari  posse 

negatis,  si  quid  rei  contineretur ,  jam  petendum  erat  vobis 
principium,  non  repetendum  nec  deducendum  argumentatio- 
nis  ambage.  IUud  igitur  ipsum,  quod  occupat  spatium  et 
implet  sua  et  propria  atque  interiore  quadam  usum  natura 
ab  inanitate  et  extensione  distincta,  quidquid  id  est  et  quale- 
cunque  —  valde  enim  obscura  ac  perdifficilis  nobis  videtur 
esse  quaestio  —  tametsi  concedimus,  ipsum  spatium  per  se 
esse  necessarium  —  at  illud  istud  docete,  unde,  quando, 
quomodo  in  vacuo  id  extitisse  atque  ex  inani  et  nihilo  ubique 
effloruisse  intelligamus :  neque  enim  vacuum  cogitatione  in- 
formari  posse  spatium  negabitis,  neque  ex  mero  spatio  rem, 
qua  expleatur,  tanquam  excutere  aut  exprimere  valetis;  quam- 
quam  numquid  habetis  perspectum  tanquam  per  se  necessa- 
rium  praeter  infinitae  extensionis  inanitatem?  At  non  gigui 
refertis,  non  oriri  ex  spatio  materiam  ,  sed  dari  in  eodem  et 
esse  ex  omni  temporis  aeternitate  per  summam  necessitatis 
rationem.  —  Qua,  cedo,  necessitate?  ne  ideo,  quod  nihil 
extra  spatium  intelligi  decrevistis  vos !  Dixistis  sane,  me- 
minimus:  sed,  optimi  viri,  quem  vobis  id  daturum  esse  pu- 
tatis?  Ne  nos  unaque  multos  et  doctos  homines  atque  egre- 
gie  cordatos,  qui  cogitantem  etiam  naturam  mente  concipere 
valeamus;  quos  quidem  vos,  si  ipsi,  non  dato,  quod  oculis 
iuspicere,  nianibus  contrectare  liceat,  perturbari  et  quasi 
quadam  vertigine  corripi  soletis,  minime  fas  est  ut  somni- 
antes  irridere,  sed  vestri  potius  ingenii  tarditatem  accusate! 
quid  enim?  adeone  vel  hebetes  nos  vel  impudentes  existi- 
matis,  ut  nullum  dari  infitiemur  extra  extensionis  infinitatem 
locum  vel  spatium?  Alteram  omnino  praeter  immensitatem 
vestram  esse  affirmamus  naturam,  quam  si  quis  intelligere 
velit,  ab  omni  illum  corporis  similitudine  cogitationem  avo- 
care  atque  abstrahere  oportet.  Atque  in  universum,  nonne 
videtis,  rei  et  entis  puram,  quam  mentibus  anticipatam  nos- 
tris  et  insitam  habemus,  notionem  latius  patere  quam  exten- 
sionis  imaginem:  quam,  nisi  universalem  hanc  et  ampliorem 
haberetis  entis  et  rei  intelligentiam,  ne  referre  quidem  posse- 

tis  ad  infinitam  certae  substantiae  qualitatem  et  naturam; 
neque  intellectus  nostri  finibus  —  (is  autem  finis  recte  voca- 
tur,  quo  ejus,  quod  possibile  esse  sentimus,  distinctiorem 
notionem  concipere  prohibemur)  —  sed  non  decet  iisdem  re- 
rum  naturam  terminare.  —  Sed,  id  quod  vultis,  nihil  dari 
extra  spatium,  etiamsi  vobis  erit  datum ,  quid  inde  efficietis? 
fortasse  nihil  esse  omnino,  minime  vero  id  quod  agitur,  ma- 
teriam  esse  cxistendi  principium.  Sit  sane  rectum  id  quidem 
„si  quid  est ,  in  spatio  esf :  atqui  non  obliti  estis ,  nos  hic 
in  eo  quaerendo  esse  ocupatos ,  quod  non  posse  non  existere 
pura  atque  absoluta  ratio  convincat;  namque  hocnitimur: 
„si  quid  est,  existit  aliquid  necessarii",  atque  ea  spe  tene- 
mur  ,  fore  ut  demonstretur  ratione  evidenter  conclusa,  quid  sit 
id,  quod  non  existerenequeat.  Pessime  igitursumerevideamur 
quod  demonstrandum  est,  si  rem  tanquam  necessario  existen- 
tem  ponamus,  nulla,  cur  necessario  existat,  adjecta  ratione. 
Itaque,  si  id  non  assequimini,  ut  explicetis,  quomodo  in  va- 
cuo  spatio  —  quod  quidem  per  se  necessarium  esse  conce- 
ditur  —  rem  quandam  extensam  existere  necesse  sit,  tantum 
abest,  ut  materiam  esse  existendi  principium  ostendatis,  ut 
per  apertissimam  conclusionem  efficiatur,  omnino  nihil  exis- 
tere;  quam  sic  inferri  licet:  Si  quid  est,  existit  aliquid  neces- 
sarii  i.  e.  cujus  ratio  dari  potest  sufficiens  et  absoluta.  Quod- 
cumque  est,  in  spatio  est  et  spatium  explet.  —  Ejus  quod 
spatium  explet,  sufficiens  dari  non  potest  ratio.  —  Ergo  nihil 
omnino  existit.  —  Sed,  ne  forte  tutum  vobis  esse  putetis, 
modo  removeatur  cogitans  natura,  quam  sine  corpore  intel- 
ligi  negatis,  aut  nullum  in  vos  aditum  patere,  nisi  quis  ni- 
mia  usus  ratiocinandi  licentia  ens  et  rem  in  universum  tollere 
audeat,  etiam  alium  in  modum,  si  placet,  everti  vestra  de- 
monstrabimus.  Nam ,  ut  omittamus,  haud  ferme  intelligi 
posse,  quid  ista  vestri  sibi  velit  materia,  quidve  habeat  pro- 
prii,  quo  a  vacuo  spatio  differat,  quale  tandem  sit  id,  quod 
expleat  inanitatem  —  motus  enim  ratione  adhibita  ad  ma- 
teriae  naturam  describendam,id  quod  unum  fit  reliquum  —  si 

aliquid  et  rem  in  universum  dicere  pudet  —  sed  hac  etiam 
adhibita,  nihil  tamen  proficitis,  quum  aut  vis  quaedam,  qua 
cieantur  motus,  inducenda  sit  ab  eo  ipso,  quod  movetur,  i.  e. 
a  rnateria  sejuncta,  itaque  ex  mera  extensae  rei  natura  vobis 
excedendum  sit  et  alterum  adsciscendum  principium,  aut,  si 
motionem  ad  ipsam  materiae  essentiam  pertinere  dicatis, 
primum  quidem  qua  ratione  ex  corporis  natura  sequatur  ne- 
cessario,  ut  unum  eundemque  locum  id  tenere  non  possit, 
sed  ex  alio  in  alium  semper  semperque  commeare  oporteat, 
ita  non  explicare  valeatis,  ut  etiam  convincere  nequeatis  du- 
bitantem ,  possit  necne  vel  cogitari  tantum  monstrum ,  — 
deiiide,  etiamsi  datur  motio  naturalis  ad  corporis  pertinens 
essentiam ,  definire  non  possitis  ipsius  raotus  ordinem  et  nu- 
merum  certa  quadam  ac  necessaria  ratione:  innumerabiles 
enim  sunt  modi  ■ —  . .  .  his  igitur  omissis,  jam  quid  habeatis 
ad  illud  videamus:  Sit  istud  nescio  quid  extensi,  quo  spatium 
expletur,  sitsimplex,  una,  continua  moles :  sive  stat  illa  sive 
movetur  vel-  per  se  vel  per  aliud ,  at  certe  aut  finitam  eam 
esse  aut  infininitam ,  nemo  est  qui  neget.  Quam  si  vultis  fini- 
tam,  in  certo  eandem  vultis  esse  loco,  et  certa  figura  cir- 
€umscriptam  et  certa  magnitudine  contentam ;  innumerae 
autem  magnitudinis  descriptiones ,  formarum  innumerae,  in- 
numerae  locorum.  Rationem  igitur  afi^erri  oportet,  cur  hic 
potius  quam  illic  sit  materia,  cur  hac  neque  alia  figura,  cur 
eo,  quo  coercetur,  extensionis  modo,  eamque  sufficientem 
atque  absolutam;  quae  quidem  ex  materiae  vel  extensionis 
notione  difficilius  deducitur,  nostro  judicio.  Qua  re  ad  al- 
terum  principium  erit  confugiendum,  aut  casus  vel  fatum  re- 
cipienda  sunt  in  eo,  quod  per  se  necessarium  et  essendi  prin- 
cipium  dicebatur.  Quodsi  ponitis  infinitam,  quamquam  in- 
finitatis  causa  in  multas  et  abstrusas  inciditis  quaestiones, 
—  de  quibus  hic  disputare  supersedemus^),  —  hujus  argu- 
menti  sane  efiugitis  reprehensionem,  aliud  vero  minime,  quo 


^)  Vid.  r[uae  ad  hoc  argumeutum  disputata  sunt  a  nobis  pag.  142  sq. 

quum  omnis  tenetur  materiae  ratio,  tum  ea  maxime,  quae  im- 
mensitatem  protitetur.  Ens  enim  omne  quoniam  aut  unitatis 
concipitur  aut  multitudinis  ratione,  materiae  autem  dantur 
partes  et  eae  infinito  intervallo  inter  se  distantes,  quas  qui- 
dem  unum  et  idem  esse  non  posse  perspicuum  est,  quum  ab 
aliis  ad  alias  pervenire  non  liceat  quamvis  summa  usis  per- 
petui  motus  celeritate,  neque  ulla  vel  cogitatione  fiat  acces- 
sio ,  restat  igitur,  ut  ex  multis  quibusdam  constet  materia. 
Neque  vero  intelligitur  multitudo,  nisi  una  et  simplici  re  ad 
certum  numerum  repetita;  at  in  materia  finita,  ne  dum  in  in- 
finita,  nihil  concipi  potest  unum  aut  simplex,  quo  repetito, 
certa  existat  multitudo;  licet  enim  describas  particulam 
quamvis  minutam ,  minutiores  tamen  ejusdem  sunt  aliae  ab 
aliis  distantes,  ut  non  unaesse  illa,  sed  multa  quaedam  con- 
tinere  videatur.  Itaque  apparet,  esse  non  posse  in  rerum 
natura  materiam;  quae  si  esset,  ens  existeret  et  unitatis  et 
multitudinis  expers:  id  quod  fieri  non  potest.  —  Ceterum, 
non  solum  principium  esse  materiam,  omni  remota  dispu- 
tandi  subtilitate,  tanquam  per  se  patere  intelligitur,  modo 
revera  quispiam  nihil  esse  praeter  corpoream  substantiam, 
cogitatione  fingere  talemque  rerum  conditionem  animo  con- 
cipere  ac  diligentius  considerare  conetur ;  qua  an  nihil  ab- 
surdius  esse  possit,  dubitandum  est,  quum  vita,  sensu,  in- 
telligentia  exstinctis,  pondus  relinquatur  mutum  caecumque, 
aeterna  morte  sepultum,  tanquam  entis  simulacrum  et  quasi 
quoddam  putamen  naturae.  Postremo,  iisdem  illis,  qui  nihil 
nisi  materiam  esse  asseverant,  aliquid  tamen  existere  faten- 
dnm  est,  quod  cogitatio  recte  nominetur,  quia,  si  minus  aliam 
agnoscunt,  at  certe  hanc  ipsam  negare  non  possunt  notionem 
esse  et  intelligentiam,  qua  ipsi  nihil  esse  praeter  materiam 
se  intelligere  dicant :  cujus  si  ad  magnitudinis  et  figurae  et 
motus  descriptionem  revocaverint  naturam,  iidem  triangulum 
esse  quadratum  facillime  demonstrabunt. 

§2. 

Refelluntur  qui  purum  animum  ponunt  principium. 

Quam  tantam  incursionis  "vim  atque  impetum  si  ferre 
diutius  aut  a  suis  propulsare  non  possunt  qui  a  materiae 
stant  partibus,  bellum  inferre  solent  in  adversariorum  fines, 
animique  patronos  his  fere  compellare  dictis :  At  vos ,  o  sa- 
pientissimi  et  acerrimi  viri,  qui  omnia  aliorum  refutare  atque 
evertere  scitis,  vos  quid  tandem  ipsi  naturae  dicitis  prin- 
cipium?  animum  profertis  liberum  etsolutum:  quem  ad  cujus 
similitudinem  intelligi  vultis?  non  enim  agnoscimus;  ni  forte 
ipsum  hunc  nostrum  animum  dicitis,  ad  quem  errorem,  cupi- 
ditatem,  libidinem,  sensuum  denique  motum  pertinere  con- 
stat  .  .  .  Favete  linguis!  minime  vero:  sed  si  vim  intelligitis 
internos  sponte  cientem  motus,  quae  in  colenda  virtute  at- 
que  in  vero  per  puram  rationem  indagando  maxime  cernitur, 
eadem  omni  sensuum  contagione  purgata  atque  in  summam 
perfectionem  amplificata,  illius  animi  concipite  notionem; 
quem  nihil  pati,  sed  totum  in  agendo  versari  vobis  putandum 
est.  —  Euge!  Magnum  dicitis  et  praeclarum;  quod  tamen, 
quum  non  tam  plane  aut  aperte  quam  magnifice  et  elate  dic- 
tum  esse  videatur,  verendum  est,  ne  nos,  quae  nostri  sunt 
captus  angustiae,  effugiat  omnino:  neque  enim  experti  sumus 
unquam  talem  animum ,  et  omnino  existere  posse  negamus 
mentem  sine  corporis  fabrica.  Sed  de  his  etiam  postea. 
Habeatis  vobis  nunc  quidem  animum  vestrum  liberum  et  so- 
lutum,  modo  vacuo  illi  et  infinito  spatio  quid  faciatis,  nobis- 
cum  communicare  velitis.  Neque  enim  vos,  quibus  purae 
rationis  et  res  a  priori  cognoscendi  est  usus  et  consuetudo, 
illud  praeteriisse  putamus,  de  infinitate  extensionis,  quasi 
non  sit,  cogitare  nemini  licere,  sed  bene  scitis,  omnes 
nos  ejus  imaginem  penitus  animo  infixam  semper  tanquam 
circumferre  nobiscum  atque  a  priori  cognitam  et  perspec- 
tam  habere.  Quid  igitur  facietis  illi?  non  videmus  nos;  nam 
aut  aliquid   esse  vacuum  spatium   aut   nihil  concedendum 

est.  Quodsi  nihil  dicitis  esse ,  quia  ens  niliili  negatio, 
ens  igitur  si  existit,  nihilum  tollitur,  ergo  vacuum  spatium 
tolli  necesse  est  per  id  quod  existit;  id  quod  fieri  non  potest 
nisi  duplici  ratione:  altera,  ut  expleatur  spatium  per  id  quod 
est,  atque  ita  tollatur  inanitas,  restet  extensio;  quae  erat 
nostra,  quum  materiam  h.  e.  rem  extensam  solum  ens  esse 
diceremus.  Vobis,  qui  materiam  esse  non  vultis  nec  existere 
quidquam,  quo  spatium  expleatur,  sed  cogitantem  naturam 
et  extensionis  expertem  existere  soJam  —  vobis  altera  su- 
menda  est  ratio,  ut  per  ipsum  ens  hoc  solo  quod  existat  nihil 
i.  e.  spatium  deleri  et  tolli  dicatur.  At  extensionem  omnino 
non  esse,  cogitari  non  potest  id  quidem;  itaque  non  tollitur 
vacuum  spatium  hoc  solo,  quod  ens,  videlicet  animus,  existit; 
ergo  spatium  non  est  nihil :  quodsi  nonnihil  est,  est  aliquid ; 
datur  igitur  praeter  animum  aliquid.  Sin  autem  magis  placet, 
ad  nostram  sententiam  deflecti  et  circumduci  argumentatio- 
nem,  rationem  sic  institui  licet:  Si  animi  sine  corpore  exi- 
steret  substantia,  eo  ipso,  quod  res  existeret  cogitans  et  non 
extensa,  nihilum  in  universum  tolli  necesse  esset.  Spatium 
vero  vacuum  est  nihil;  tolli  id  non  potest  nisi  expletur;  re 
non  extensa  expleri  nequit,  ita  ne  animo  quidem;  eo  igitur, 
quod  animus  existeret,  non  tolleretur  nihil ;  ergo  animi  sine 
corpore  non  existit  substantia.  —  At  enim  unum  vobis  prae- 
sidium  ab  omni  reprehensione  tutissimum  putatis  esse  com- 
paratum,  si  intelligentiam  et  cogitationem  esse  dicatis  rerum, 
res  ipsas,  prout  cogitentur,  non  esse;  quo  etiamnunc  uti 
licet :  imaginem  quidem  et  conceptum  esse  non  negatis  vacui 
et  infiniti  cujusdam  spatii,  atque  necessarium  conceptum  et 
a  priori  cognitum;  ipsum  vero  spatium  et  corpora  in  eo  pro 
se  existere,  absurdum  esse.  Sit  sane,  accipimus  rationem: 
attamen  ejusdem  illius  cogitationis,  quam  per  se  necessariam 
esse  affirmatis  ipsi  neque  tolli  posse  ullo  modo,  quando- 
quidem  id  agimus,  ut  quid  necessario  ac  per  se  existat  in- 
vestigemus,  haud  ita  absurdum  videatur,  insuper  etiam  ali- 
quam  rationem  reposcere  hujus  cogitationis,  unde,  quomodo, 

qua  necessitate  existat  ista,  quamvis  falsa  et  vana,  tamen 
per  se  necessaria  cogitatio ;  quara  quidem  aliquo  modo  ex 
cogitante  natura,  si  sit  principium,  et  posse  et  oportere  de- 
duci,  evidens  est.  Forsitan  in  ipso  animo  perfecto  atque  ab- 
soluto  necessario  dicatis  ejus  dari  notionem,  quia  qui  veri 
habeat  intelligentiam,  idem  habeat  falsi:  quod  si  esset,  Di- 
vina  igitur  Mens  istam  imaginem  futilem  et  falsam  esse  per- 
spiceret,  ejusque  delere  et  tollere  et  negare  deberet  notio- 
nem ,  quemadmodum  nos  negamus  e.  g.  quadrati  cylindri 
notionem;  id  autem  fieri  non  posse,  est  in  promptu,  pro- 
pterea  quod  hunc,  qui  nostris  quidem  mentibus  inest,  vacui 
spatii  conceptum ,  nullo  modo  tolli  nec  dissolvi  posse,  pro 
certo  scimus;  ita  ut,  si  quem  concederemus  eandem  ac  nos 
ejus  habere  intelligentiam  et  tollere  posse,  nihil  obstaret, 
quominus  in  Mente  Divina  circuli  cujusdam  credereinus  esse 
notionem,  cujus  radii  inter  se  non  essent  aequales.  —  Jam 
vero  id  quod  etiam  superest  auxilium,  scilicet  ut  in  animo 
finito  necessario  cogitationem  istam  existere  doceatis,  si 
nostro  consilio  uti  velitis,  ne  temptetis  quidem  illud,  credite 
nobis:  finitae  enim  naturae  ex  absoluta  et  infinita  necessa- 
riam  originem  deducere  —  videte,  ne  tale  negotium  vobis 
dicentibus,  negantibus  nobis  nimis  valde  sit  molestum.  — 
Sed  spatium  et  extensionem  missa  facimus:  ipsum  aggredia- 
mur  animum  liberum  et  solutum,  quem  in  se  spectatum,  h.  e. 
sine  sensibus  ullis  aut  corpore,  existere  posse  negamus. 
Age ,  qua  igitur  ratione  ejusdem  definiebatis  naturam?  do- 
cete,  obsecro,  etiam  iterum!  cogitantem  dicitis  esse  substan- 
tiam ,  nonne?  neque  vel  in  ipso  vel  extra  ipsum  dari  quid- 
quam  praeter  cogitationem?  —  Sic  fere  dicimus.  — •  Et  acci- 
pimus  nos  libenter  quidem.  Jam  quid  cogitatio?  Nonne  ita 
in  universum  nobiscumunapartimini,  ut  rei  ipsius  ab  afi"ectio- 
num  rei  sejungatis  rationem?  Utram  igitur  cogitationem  in- 
telligitis?  ipsa  cogitatio,  id  ipsum  dicimus,  quod  cogitandi 
voce  proprie  significatur,  utrum  est  res  an  rei  affectio?  — 
Affectio.  —  Macte  virtute!  sinceris  enim  et  simplicibus  vobis 

uti  videmur;  sed  cogitantem  substantiam  rem  dicitis  affe- 
ctione  quadam  affectam,  cui  cogitationi  est  nomen:  atqui 
affectio  illa  utrum  qualitate  continetur  rei  tanquam  per  se  in- 
haerente ,  cujus  tota  et  integra  singulo  temporis  momento 
constet  ratio,  quaeque  eo  ipso  sit  et  existat,  quod  res  existat, 
an  interna  quadam  vi  cietur  illa  ac  profertur  quodammodo 
et  progignitur  ex  re,  ut  ejus  notione  fieri  aliquid  et  effici  de- 
claretur?  Sed  respondeatis;  minime  tacete  ne  nunc  quidem, 
quid  sentiatis!  An  quid  velimus,  non  satis  intellexistis?  licet 
spectare  per  exemplum :  velut  in  corpore  moto  figuram,  soli- 
ditatem,  pondus,  et  si  quae  sunt  praeterea  qualitates  mate- 
riae  eo  ipso,  quod  existit,  inhaerentes,  ab  ipsa  motione  et  eo 
quod  fit  sejungimus  ;  sic  in  universum  duo  genera  intelligi- 
mus  affectionum :  quorum  in  utro  poni  vultis  cogitationem  ? 
—  Motionis  atque  actionis  potius  similitudine  eam  cpncipi 
putamus.  —  Rectissime  vos  quidem,  nec  ipsi  nos  aliter.  Sed 
vos  videtisne  etiam,  quid  seqiiatur?  Motum  certe  esse  non 
posse  conceditis,  nisi  rei  quoque,  quae  movetur,  intelligatur 
qualitas  et  natura  praeter  ipsam  motionem  alia,  quae  describi 
non  possit  sola  motus  ratione.  Atque  in  universum  num- 
quam  esse  posse  censetis  actionem,  siid,  quodagit,  propriam 
non  habeat  qualitatem,  quae  ipsa  actionis  ratione  non  con- 
cipiatur?  In  cogitatione  fietne  exceptio?  At  fieri  non  potest. 
Itaque  concedendum,  in  re  illa,  ex  qua  progignitur  cogitatio, 
etiam  aliam  substantiae  existere  qualitatem ,  quae  describi 
non  possit  sola  cogitationis  ratione.  Quocirca,  si  res  cogitans 
existat  omnium  rerum  principium ,  non  simpliciter  cogitans 
existat,  sed  alio  etiam  praeter  cogitationis  conceptu  ejusdem 
definiatur  essentia.  —  Verum,  si  huic  argumento  cedere  jam 
non  vultis,  totamque  ipsius  rei,  quae  cogitet,  essentiam  eo 
contineri  dicitis,  quod  potentiam  et  vim  habeat  cogitandi, 
neque  omnino  existere  illam,  nisi  quatenus  cogitet,  —  id 
quod  nos  fere  idem  existimamus,  ac  si  quis  rem  mobilem  in- 
duxisset  neque  ullam  ejus  vellet  esse  definitionem  praeter 
ipsum  motum  vel  movendi  facultatem  —  sed  etiam  hoc  dato, 

—  quod  non  est  dandiim,  —  scilicet  actionem  esse  sine  ulla 
ejus  rei,  quae  agat,  qualitate  alia  praeter  ipsam  agendi  vim 
et  potentiam,  nihilo  tamen  minus  rem  simpliciter  cogitantem 
inimpossibili  versari,  demonstrabimusalia  quoque  ratione. — 
Nam  quum  genus  actionum  quodlibet  sua  quadam  definiatur 
communi  ac  generali  notione,  qua  in  universum  quid  fieri 
oporteat  praescribitur,  quo  quid  hujusmodi  actus  nomine 
appelletur,  quaque  id  comprehenditur,  quod  in  singulis  cujus- 
que  generis  actionibus  unum  reperitur  et  idem,  —  quum 
praeterea,  singulae  ut  intelligantur  actiones,  ad  generalem 
iilam  notionem  accedere  oporteat  subtiliorem  quandam  ejus* 
dem  definitionem,  qua  ex  plurimis  vel  innumeris,  qui  per 
universalem  legem  possibiles  suut,  modis  unus  et  certus  de- 
signetur  singulae  suus  cuique  actioni  modus,  quo  jam  cum 
generali  illa  definitione  conjuncto,  singuli  actus  revera  exi- 
stentis  undique  expleta  et  perfecta  constat  ratio,  —  (cujus 
rei  in  corporum  motu  est  perspicuitas:  in  universum  enim 
concipitur  motus  perpetua  situs  commutatione;  quae  certa 
quadam  cursus  et  spatii  descriptione  atque  uno  et  certo  ce- 
leritatis  numero  tibi  definienda  erit,  si  intelligere  voles 
singuhmj  motum  vere  existentem)  —  ...  sed  ita  qnum  res 
sese  habeat,  primum  qui  cogitandi  conceptus  sit  generalis 
constituendum  videtur.  Quem  quidem  intelligi  non  posse  ar- 
bitramur,  ni  quis  sic  fere  definiat,  ut  cogitationem  dicat  con- 
tineri  alicujus  rei  actione  quadam,  qua  res  agens  id  efficia 
quodammodo,  ut  sibimet  ipsa  repraesentet  essentiam  aliquam 
tanquam  extra  se  positam,  velut  homo  de  sole  cogitans  sibi 
cogitando  rei  repraesentat  essentiam  extra  se  positae  .  .  .  sed 
hoc  quidenl  angustius:  cogitare  enim  dicitur  is  quoque,  qui 
ad  suam  quandam  ipsius  cogitationem  vel  aifectionem  inter- 
nam  animum  attendit,  velut  si  quis  de  sole  quondam  cogitasse 
se  meminerit;  quamquam  id  ipsum,  de  quo  quis  cogitat,  certe 
extra  eum,  qui  cogitat,  quatenus  hac  quidem  cogitatione 
existat  aff^ectus,  putatur  existere,  ni  forte  etiam  se  ipsam  com- 
prehendere  ac  tanquam  in  semet  reflecti  posse.existimas  co- 

gitatiooem;  quod  quidem  num  fieri  possit,  dubitatur;  per- 
obscura  enim  quaestio  est;  sed  nihil  ad  rem :  tantum  uobis 
hic  definiatur,  cogitationem  in  universum  esse  non  posse 
sine  certae  cujusdam  essentiae  repraesentatione. 

Haec  igitur  si  cogitandi  constituitur  ratio  generalis,  cogi- 
tationem  singulam  actu,  ut  ajunt,  existere  uon  posse  conse- 
quens  est,  nisi  essentia  illa,  quam  quavis  cogitatione  reprae- 
sentari  oportet,  certum  in  modum  descripta  et  definita:  qui 
fit,  ut  singulae  cogitationes  objectorum,  quae  vocant,  diver- 
sitate  maxime  distinguantur.  Sequitur,  ut  cogitantem  rem 
illam,  quam  omnium  rerum  principium  habetis,  si  actu  existat 
cogitans,  de  re  vel  essentia  certa  ratione  definita  cogitare  ne- 
cesse  sit.  Liberum  autem  et  solutum  ponitis  animum,  itaque 
nihii  esse  potest,  quo  illum,  qui  omni  cogitationi  propositus 
est,  finem  consequi  prohibeatur.  Est  vero  finis  cogitandi 
cognitio.  Cogitans  igitur  cognoscit  summus  et  absolutus 
animus,  i.  e.  ea  sibi  repraesentat,  quae  revera  sunt  et  eodem 
modo ,  quo  existunt.  At  nihil  existit  praeter  cogitantem  na- 
turam.  Itaque  animum  illum  de  se  ipso  cogitare  et  se  ipsum 
cognoscere  necesse  est.  Atque  hic,  ne  qua  nos  perturbet 
opinio,  quasi  de  aliis  cogitare  possit  permultis  ille,  scilicet 
de  impossibilium  et  non  existentium  infinitate,  quae  sicut 
sunt  revera,  i.  e.  tanquam  falsa  et  vana,  sibi  repraesentans 
animus  nihilo  minus  cognoscat:  imo  cogitare  de  istis  animo 
esse  necessarium,  quia  cui  veri  cognitio  sit|,  eidem  sit  falsi 
—  his  igitur  ne  perturbemur ,  monendum  videtur  esse,  falsi 
certe  non  dari  cognitionem,  nisi  quodam  vero  cognito;  itaque 
sui  ipsius ,  i.  e.  ejus,  quae  sola  existat,  rei,  et  cogitationem 
ei  cognitionem  potissimam  esse  ac  primam,  in  'qua  tota  de 
animo  absoluto  —  possit  esse  annon  possit  —  versetur  quae- 
stio;  atque  idem  etiam  in  iis  animadvertendum  est,  quae  quis 
forte  animum  putet  de  summa  sui  ipsius  cognitione  deducere 
singula  et  fiuita.  Omnino  igitur  hoc  teneamus,  animum  illum, 
nisi  de  necessaria  et  aeterua  sui  ipsius  natura  cogitare  eamve 
cognoscere  valeat,  nihil  cogitare  posse,  itaque  ne  existere 

quidem.  —  Age,  jam  summam  computemus  eorum,  quae  no- 
bis  adhuc  disputata  sunt,  ut  quid  inde  sequatur  coUigamus. 
Vos  in  superiore  sermone  rei  cogitanti  uullam  esse  affirma- 
stis  praeter  ipsam  cogitandi  naturam  neque  omniuo  eam 
existere,  nisi  quatenus  cogitet.  Dedimus.  Deinde  convenit 
inter  nos,  generalem  cogitandi  rationcm  contineri  actione 
quadam  rei  cogitantis,  per  quam  sibimet  ipsa  aliquam  es- 
sentiam  repraesentet.  Secutum  est,  ut  cogitationem  actu 
existere  non  posse  dixerimus,  nisi  essentia,  de  qua  cogi- 
tetur,  certo  modo  definita.  Postremo  animum  absolu- 
tum  apparuit,  quum  cogitantem  siraul  cognoscere  eum 
oporteat,  de  necessaria  atque  aeterna  sua  ipsius  natura 
cogitare  eamque  cognoscere  necessario.  —  Hanc  autem 
naturam  simpliciter  cogitantem  esse  vultis.  Res  igitur 
cogitans ,  si  cogitat,  de  cogitatione  cogitabit;  cogitans  vero 
natura,  quae  quidem-simpliciter  sit  cogitans  ,  existere  non 
potest  nisi  actu  cogitans ;  quocirea  cognosci  non  potest  tan- 
quam  existens ,  nisi  certa  quadam  cogitatione  concipitur 
aflfecta.  Ideo  animus  absolutus  semet  ipsum  cognoscens  co- 
gitet  necesse  estde  cogitante  natura  tanquam  in  certa  quadam 
cogitatione  versata.  Sed  actu  non  existit  cogitatio ,  re,  de 
qua  cogitetur,  non  definita.  Animum  igitur  se  ipsum  cog- 
noscere  oportet  de  certa  quadam  essentia  cogitantem;  neque 
hac  essentia  non  definita,  se  ip^um  cognoscere  aut  omnino 
de  semet  cogitare  dici  potest.  At  quae  existit  necessario  in 
re  cogitante  cogitatio?  nimirum  eadem  illa  de  se  ipsa,  i.  e. 
decogitatione  iterum;  cui  cogitationi  denuo  est  objecto  eadem 
ipsa  de  re  cogitante  cogitatio,  et  sic  in  infinitum.  Singula 
autem  cogitatio  quum  non  existat,  re  non  definita,  de  qua 
cogitetur,  quumque  cOgitatio,  quae  de  ipsa  ejusdem  cogita- 
tionis  sit  cogitatioue,  definiri  nequeat  —  res  enim  objecta, 
per  cujus  definitionem  ipsa  cogitatio  definienda  est,  nihil 
aliud  videtur  nisi  cogitatio ,  quae  iterum  et  denuo  est  defi- 
nienda  per  rem  eandem  indefinitam,  i.  e.  per  cogitationem, 
cujus  non  datur  objectura,  ut  progressus  quidam  existat  in 

infinitum  —  sed  quoniam  ita  est,  si  animus  absolutus  non 
habet  de  quo  cogitet  nisi  hanc  de  cogitatione  cogitationem, 
res,  de  qua  necessario  ei  cogitandum  sit,  nullo  modo  definiri, 
itaque  nulla  in  eo  actu  existere  potest  cogitatio ;  sed  vis  illa 
et  potentia  cogitandi  in  aeternum  latebit  i.  e.  res  simpliciter 
cogitans,  quae  non  existat  nisi  quatenus  cogitet,  nunquam 
existet:  quaeret  enim,  ut  ita  dicani,  impetus  atque  appetitus 
cogitandi  objectum,  quo  nixus  singulam  quandam  atque  actu 
existentem  efficiat  cogitationem,  in  infinitum  vero  abreptus 
nunquam  inveniet;  ut  nianifestum  sit,  cogitationem  illam, 
quam  in  re  simpliciter  cogitante  necessario  sequi  constat  vi- 
delicet  infinitum  illud  :  „cogitat  de  eo,  quod  cogitat  de  eo, 
quod  cogitat  de  eo,  quod  cogitat  .  .  .  ."  („er  denkt  daraher, 
dass  er  denkt  dariiber,  dass  er  denkt  u.  s.  f.")  idem  esse  ac 
„nihil  cogitat^^  vel  „non  cogitat",  id  est  autem,  rem  sim- 
pliciter  cogitantem   omnino    non   existere.  ^)   —  Atque ,  ne 


^)  Ceuseat  quispiam,  argumeutatiouis  uervum  elidi,  si  fieri  posse  asseve- 
ret  id ,  quod  possit  necue  possit  fieri  parum  referre  diximus  ad  rem ,  videlicet 
ut  semet  ipsam  compreliendat  cogitatio :  sic  euim  dari  objectum  uaturae  sim- 
pliciter  cogitanti:  nimirum  ejus  ipsius  cogitatiouem ,  qua  una  coutiueatur  et  id 
de  quo  cogitetur.  Cui  hisce  responsum  esse  velim:  cogitationem  semet  ipsam 
comprehendentem  nihil  intelligimus ,  nisi  sui  tanquam  cogitantis  conscientiam. 
h.  e.  auimi  perceptionem ,  qua  tum,  quum  quid  cogitat,  tale  quiddam  revera 
nunc  se  cogitare  percipiat  ille;  quae  quidem  sui  conscientia  habitus  quidam  vel 
modus  videtur  esse  cogitandi,  quo  quae  afficiatur  cogitatio  suum  objectum  com- 
prehendens  simul  quasi  reflectatur  in  semet  ipsam :  ut  animus  cogitans  et  sui 
conscius  ab  auimo  simpliciter  cogitaute  nec  couscio  sui,  ceteris  paribus,  hoc 
solo  differat,  quod  interua  illa  affectioue,  quae  vocatur  cogitatio,  praeter  ipsam 
cogitationem  in  objectum  extra  positum  sese  extendentem  (quae  eadem  est  in 
utroque)  etiam  id  ipsum  tanquam  superadditum  coutinetur  una,  videlicet  tali 
modo  nuuc  se  cogitare.  Quodsi  in  auimo  libero  et  soluto  cogitatio  omnis  est 
cognitio,  sequitur  ut  revera  existat  cogitatio  illa,  cujus  aeternus  auimus  sui 
conscius  sibi  sit  conscius,  sive  percipitur  sive  non  percipitur  ab  eo,  etsi  fortasse 
impossibile  est,  revera  dari  in  animo  isto  cogitatiouem  sine  ipsius  conscientia. 
Atqui  distiugui  certe  oportet  cogitatiouem,  cujus  quis  sibi  sit  conscius,  ab  ipsa 
ejusdem  conscientia;  quae  quidem  cogitatio  si  denuo  est  conscientia  i.  e.  semet 
ipsam  comprehendens  vel  reflexa  in  se,  denuo  igitur  in  ipsa  fiet  conscientiaea 

inani  quadam  ratiuncularum  subtilitate  vos  circumventos  esse 
existimetis,  idem  illud  scitote  in  unaquaque  actione  evenire, 
ut  ejusdem  ad  impossibile  redeat  ratio,  si  singulae  actionis 
defininitio  sic  intelligatur,  ut  per  aliam  et  deinceps  aliam  de- 
finiaturactionemeodem  modo  atque  ipsa  determinatam.  Cujus 
rei  evidentissimum  apparet  exemplum  illud  quoquein  corpo- 
rum  motu.  Nam,  si  quis  lunam  dicet  in  orbem  ferri  circa 
terrara,  terrae  cursu  solem  circumdari,  ipsum  solem  vastioris 
cujusdam  circuli  [conversione  ambire  nescio  quam  stellam 
fixam  sive  a  sive  C,  hanc  agi  circa  aliam  deinde  stellam  et 
deinceps  aliam,  ut  singulorum  centra  circulorum,  quorum 
ambitu  spatia  conversionum  dimetentur,  moveantur  etiam 
ipsa  ad  amplioris  quodque  orbis  descriptionen,  .  .  .  hunc 
igitnr  iu  modum  si  quis  motum  concipiet  determinatum,  fiet 
progressus  in  infinitum,  neque  quo  tandem  motu  revera  fera- 
tur  luna  vel  terra  solve  aut  quodvis  corpus  intelligi  poterit ; 
itaque  motionem  corporum  hoc  quidem  modo  defiuitam  in 
universum  existere  nonposseapparet:  interrogantienim  quo- 
modo  oc  moveatur,  respondere  aliquem,  a.  ferri  circa  p,  quod 
circa  y  feratur,  quod  circa^,  quod  circasetc,  numquid  alius 
est  atque  a  dicereomnino  non  moveri  possehocquidemmodo, 
aut  certc  se  nescire  fateri,  quemadmodum  revera  moveatur. 
Sed  satis  jam  superque  ad  hoc  argumentum  videtur  esse  dis- 


cogitatione,  ut  ita  dicam,  directa  distiuctio  tanquam  formae  a  materia ,  ut  per- 
spicuum  sit ,  aut  regressum  vel  progressum  dari  iu  iufinitum  i.  e.  inanem  esse 
et  nuUam  animi  conscientiam  —  (quaeret  enim  quodammodo  neque  tamen  in- 
veniet  animus,  cujus  sibi  fiat  conscius)  —  aut  in  simplicem  quandam  et  di- 
rectam  desinere  oportet  cogitationem ;  qua  ut  ipsa  illa  cogitantis  rei  declaretur 
ac  percipiatur  interua  affectio,  quae  hanc  istam  in  se  contiueat  cogitationem 
perceptiouemque ,  tamen  concedeudum,  esse  quandam  substantiae  cogitantis 
praeter  ipsam  cogitationem  qualitatem  ac  naturam,  de  qua  sit  cogitatio.  Quae 
si  pura  aut  necessaria  ratioue  intelligitur  nuUa,  ue  ipsius  quidem  auimi  ueces- 
saria  intelligi  potest  ratio.  —  Itaque  apparet  etiam  hoc  modo,  cogitationem 
perinde  atque  exteusiouem  inanem  quandam  formam  esse  existendi,  iu  qua  quid 
insit  aut  quale  aut  qui  fieri  possit  omuino,  ut  insit  quidquam,  coucipi  aut 
intelligi  non  potest  ulla  ratione. 


40 


putatum,  quo  principium  simpliciter  cogitans  in  impossibili 
deprehensum  funditus  everti  si  minus  expressis  verbis  con- 
iitemini,  at  facere  non  potestis,  quin  ipsi  sentiatis.  Ceterura, 
si  nobis  satis  fuisset  ostendisse,  sufficientem  absoluti  animi 
non  dari  posse  rationem,  neque  tanquam  per  se  necessariam 
intelligi  cogitantem  naturam,  quid  erat  facilius?  Nihil  nostri 
ingenii  acumine  aut  nova  quadam  sollertia  opus  erat:  licebat 
quae  nuperrime  a  vobis  in  vestra  illa  nostri  reprehensione 
docti  didicimus,  cadem  nunc  nobis  docere,  vobis  discere. 
Quidenim?  Rei  etentisnotio  universalis  reiextensae  notione 
latius  patebit,  cogitantis  rei  non  latius?  Verum  ex  pura  et 
generali  entis  intelligentia  istavobis  deducenda  erit  definitio, 
videlicet  ens,  nisi  mera  cogitatione  definitum,  existere  non 
posse:  sin  minus,  quocunque  modo  nos  nihilnisicogitationem 
distincte  concipere  demonstrabitis,  quaeque  contra  materiam 
afferetis,  ut  absurda  ejus  sit  notio  etrationi  repuguans,  nihil 
tamen  proficietis;  nempe  »intellectus  nostri  finibus  nondecet 
rerum  naturara  terrainare."  Quodsi  forte  parvi  id  facitis, 
vobis  a  pura  entis  notione  repetendara  esse  rationem,  com- 
monefacti  certe  estote,  ut  ne,  quae  de  re  simplicitcr  cogitante 
mo^o  nunc  sint  disputata,  omnino  obliviscamini.  Atque  haec 
-sunt,  quae  vobis  semel  atque  iterum  considerandalinquimus, 
ne  in  posterum  interrogare  ac  vituperare  nos,  veniat  in  men- 
tem,  antequam  vobis  satisfeceritis  ipsi;  alterum  enim  velli- 
care  minime  tutum  illi,  cui  pellis  ipsi  integranon  constat  nec 
undique  sana.  — 

§  3. 

Quicnnque  simplex  principium  amplectuntur  nullam  in   eodem  naturae 
inesse  posse  demonstrant  diversitatem. 

Sed  hunc  fere  in  modum  ii ,  qui  simplici  principii  ratione 
utuntur,  alteri  alteros  carpere  et  refellere  solent.  Conveniunt 
iidem  in  pace  illa  rejicienda,  quam  quibus  conditionibus  inter 
diversissimas  sententias  conciliare  conentur  ii,  quos  medios 
numeravimus,  jam  supra  demonstratum  est.     Quos  quidem 

omnes  quum  pro  se  utrique  vexent  priores  illi  iis,  quas  modo 
exposui,  argumentationibus,  propterea  quod  in  principii  lo- 
cum  assumunt  eam  naturam,  quam  existere  negant  ipsi, 
ita  tamen,  ut  materiae  tutores  Platonem  magis  petant,  Spi- 
nozam  vehementius  accusent  animi  fautores,  tum  maxime 
etiam  viribus  unitis  ambo  amborum  duplicem  et  compositam 
rationem  gravissima  inconstantiae  reprehensione  perse- 
quuntur. 

§4. 

Refellitur  ratio  Flatonis. 

Ac  primum  illa  disciplina,  qua  duo  docetur  esse  principia 
ab  initio  separata,  quae  quamvis  dissimilia  interse  et  diversa 
atqueadeo  opposita  sint  et  contraria  omnibus  partibus,  tamen, 
commercio  quodam  juncto,  unam  et  consentientem  conspi- 
rantemque  efficiant  naturam  ad  optimi  raiionem  constructam 
—  ista  igitur  in  acerbissimam  vitnperationem  cadunt.  Nam 
quum  et  mens  dicatur  principium  suae  cujusdam  naturae  et 
materiae  propria  esse  videatur  essentia,  ens  certe  dicitur 
utraque,  atque  ex  animantibus  et  corporeis  rebus  entium 
quandam  universitatem  effici  necesse  est.  Itaque  notionem 
esse  oportet  generalem  entis  et  rei,  qua,  quum  in  cogitante 
reetinextensare.illud,  ^res'^  existat  idem,  et  materiae  et  men- 
tis  concipiatar  intelligentia.  Animans  autem  eus  et  ens  cor- 
poreum  nihil  aliud  declarant,  quam  universale  illud  „ens" 
diversa  quidem  ratione  definitum.  Definitione  igitur  detracta, 
relinquatur  necesse  est  in  utrovis  pura  entis  notio,  quam  al- 
terius  definitione  determinare  inejusque  conceptum  traducere 
liceat;  —  (id  quod  cogitatione  tamen,  non  reipsa  fieri  intelli- 
gendum  est).  —  At  ne  cogitatione  quidem  inmente  aut  mate- 
riaidfieriposse,  manifestum  est.  Fac  enim,  existere  materiam, 
ejusque  notionem  bene  definitam  concipe,  atque  ita  mentis 
acieintuere.  Jam  quidquid  proprii  eam  habere  putas,  detracto 
hoc,  videas,  quid  reliquum  fiat  tanquam  purus  entiset  rei  con- 
ceptus.  Proprium  autem  intelligi  oportet,  comparatione  facta 

cum  animanti  natura.     Materia  igitur  imprimis  est  extensa, 

animus  extensionis  expers:  tolle  extensam  qualitatem;  se- 

quuntur  figurae,  magnitudinis,  situs  descriptiones ,  quae  sine 

extensione  esse   non  possunt;  tollenda:  motum  deinde  aut 

mobilitatem,  num  quid  ad  animum  pertinere  censes?  scilicet 

quod  nulla  definitur  spatii  neque  extensionis  ratione,  id  loci 

situsve  recipiet  commutationem !  denique  reiiquas  tollamus 

materiae  affectiones,  quae  ad  motum  ac  mobilitatem  quodam- 

modo  referuntur,  ut  puta  soliditatem,  vim  resistendi  repel- 

lendive,  vim  attrahendi  etc.    Jara  quid  proprii  restet,  non 

video,  enimvero  ne  quid  omnino  quidem  restet.    Nam  de  ma- 

teria,    i.  e.  de  re  extensa,    quid  relinquatur,  magnitudine, 

figura,  motione,  reliquis  una  cum  extensa  qualitate  detractis, 

difficile  intelligitur;   ipsa  rei  notio  cum  ceteris  evanescere 

videtur:  neque  enim  esse  concipimus  materiam  nisi  extensam, 

nec,  quod  corporis  habeat  naturam ,  id  existere  ullo  modo, 

nisi  quatenus  spatium  obtineat:  ut  una  cum  extensione  ens 

tollatur  totum  atque  integrum,  cujus  nuUa  praeter  hanc  ipsam 

ejusve   afi^ectiones    supersit  qualitas  alia,   sed  cujus  natura 

tota  in  spatium  atque  extensionem  quasi  effundi  intelligatur, 

totaque,  ut  ita  dicam,  cassae  nucis  instar,  in  extrinseco  ver- 

sari  et  esse  extra,  recisa  interioris  substantiae  ratione.    Ita- 

que  apparet,  rei  extensae  propria  natura  i.  e.  extensione  sub- 

lata,  nihil  entis  aut  rei  fieri  residuum;  ni  forte  quis  illud  „est, 

existit",  quod  erat  in  propositione  ^materia  existitit",  etiam 

extensione  sublata,  censet  relinqui,  in  eoque  contineri  uni- 

versalem   illam,    quam   quaerimus,  entis  notionem.     Quem 

quidem  quid  agatur  non  satis  intelligere    est   in    promptu, 

quia  iste,  quem  affert,  essendi  et  existendi  conceptus  nihil 

videtur  esse  nisi  forma  quaedam  cogitandi  vana  per  se  et  in- 

anis,   qua,   nisi  ponatur  certae  cujusdam  substantiae   sive 

entis  notio,  quod  esse  et  existere  dicatur,  nihil  omnino  in- 

telligi  aut  concipi  possit.    Nec  vero  nos ,  communem  quan- 

dam  essentiam  dicentes    esse  oportere  unam  eandemque  in 

cogitante  atqne  in  extensa  natura,  nudum  istud  —  „est,  exi- 

stit"  —  velimus  iutelligi,  quod  pariter  euuntiatur  cum  utra- 
que;  sed  ex  eo,  quod  duae  istae  ponuntur  enuntiationes  — 
„cogitans  existit  substantia"  —  „existit  corporea"  —  ex  hoc 
id  effici  putamus,  esse  aliquam  naturam  per  se  necessariam, 
quam ,  quum  aut  cogitantem  aut  extensam  existere  eam  ne- 
cesse  sit,  simul  esse  et  existere  dicamus  certo  quodara  modo 
definitam  eo  ipso,  quod  principiorum  utrumvis  existere  affir- 
memus;  velut,  siquis  triangulum  vel  quadratum  vel  circulum 
existere  affirmat,  eo  ipso  generalem  planitiei  naturam  existere 
dicit  certo  modo  definitam.  Qua  de  re  vix  dubitari  posse 
arbitraraur :  existere  enim  dicitur  pro  se  utrumque  principium, 
neque  alterum  ad  alterum  posse  revocari,  neque  ambas  na- 
turas  in  tertiam  et  unam  contrahi.  Atqui,  quamvis  diversae 
sint,  simul  tamen  existere  dicuntur,  atque  universitatem 
quandum  rerum  efficere,  quam  uno  mentis  conceptu  compre- 
hendi  consentaneum  est.  Id  quod  fieri  non  potest,  si  quidem 
separatim  et  quasi  suo  utraque  nomine  existunt,  nisi  aut  ge- 
neris  aut  totius  ratione.  Quoniam  autera  ex  rebus,  omnibus 
partibus  diversis  inter  se  et  contrariis,  quibus  nihil  sit  com- 
mune,  constare  non  potest  totum,  quod  quidem  vere  dicitur, 
continuari  enim  quodammodo  ac  componi  oportet  partem 
cura  parte  —  raanifestum  est,  totius  ratione  cogitationem 
cum  extensione  conjungi  non  posse ;  quum  praesertira  infinita 
sit  in  suo  genere  utraque,  partis  vero  ratio  negationera  quan- 
dam  atque  in  suo  genere  terrainura  et  finera  desideret.  Res- 
tat  igitur,  ut  una  illa  entis  notione  coerceantur  tauquara  variae 
formae  generis  unitate.  Genus  vero  specie  contineri  patet 
totum.  Ergo  si  species  existit,  eo  ipso  et  una  totura  existit 
genus ,  specifica  nirairura,  quara  vocant,  difi^erentia  i.  e. 
speciei  proprietate  deterrainatura;  et  species  si  toUitur  tota, 
una  tollitur  genus,  ut  quidquid  speciera  tollat  omnino,  idem 
tollat  genus.  Atqui  raateriara  alteram  entis  speciem  intelligi 
oportet.  De  qua  si  ea,  quibus  ab  animo  distinguitur  ista, 
detraxeris  omnia,  nihil  entis  aut  reirelinqui  demonstravimus. 
Quodsi  animum  ponere  vis,  omnia  illa  tibi  sunt  detrahenda. 

Animura  igitur  si  ponimus,  totam  materiae  tollimus  substan- 
tiam  atque  essentiam:  quin  etiam,  id  quod  revera  relinquitur, 
sublata  raateria,  vacuum  videlicet  spatium,  non  tanquam  res 
existens  illud  quidem,  sed  quasi  occasio  quaedam  atque  op- 
portunitas  essendi,  id  ipsum,  quum  ad  animi  substantiam 
nihil  pertineat,  delendum  est  illi,  qui  ex  corpore  in  animantis 
rei  intelligentiam  traducere  conatur  cogitationem;  cui  faciendo 
certe  humanam  mentem  esse  imparem,  jam  satis  constat. 
Sed  si  maxime  possibile  esset,  nihilo  tamen  magis  superesset 
quidquam,  quod  speciali  quadam  definitione  determinatum 
transformari  posset  in  anirai  notionem.  Quorsus  igitur  spec- 
tant  haec?  Videlicet  eo,  ut,  qui  et  corporeum  principium 
ponant  et  aniraans  alterum,  eos  rainime  sibi  ipsos  constare 
appareat.  Qui  etiam  apparet?  Sic  apparet:  Si  raateria  ex- 
istit,  simul  ens  existit;  materia  enim  entis  tanquam  generis 
species.  Itaque  raateria  si  tollitur  tota,  ipsum  una  tollitur 
ens;  nam  tollit  genus,  qui  totam  speciem  tollit.  Quodsi  ani- 
mus  esset,  esset  aliquid,  de  quo  totum  illud,  quod  existere 
dicimns  materiara  existere  dicentes,  negandum  esset,  ita 
ipsa  entis  notio  neganda.  Ente  autem  in  universum  negato, 
quid  relinquitur?  Nihil  oranino.  Ergo  animus  nihil  est  vel 
non  est.  Quod  quidem  si  minus  placet,  in  raateriam  quoque 
argumentum  licet  detorqueas:  Si  materia  esset,  non  esset 
animus.  At  est  aniraus.  Ergo  non  est  raateria.  Atque  eo- 
dera  evasurara  rera  est  in  promptu,  si,  anirao  posito,  transire 
Yolueris  in  corporeara  naturara.  Etenira  cogitatio  est  animi 
quaedam  actio,  aut  certe  in  iis  numeranda  est,  quae  fiunt. 
Fieri  autem  potest  in  extensa  quidem  re  nihil  nisi  motio;  nec 
motus^'')  rationesensusautcogitatio  ullo  modo  intelligi  potest. 
Proprium  igitur  est  animo  cogitatio  ac  vis  seu  facultas  cogi- 
tandi.  Qua  re,  si  entis  ex  eo  abstrahere  velis  notionem, 
qua  alia  quadam  ratione  definita  ac  deterrainata  concipias 
materiam,  proprium  illud  tibi  negandum  est  et  tollendum- 


^)  Motum  hic  semper  eum  dico,  qui  est  in  commutatione  locorum. 

Neque  vero,  si  qua  ignota  animantis  rei  est  qualitas  praeter 
ipsam  cogitandi  facultatem,  ullo  modo  eam  ad  extensionem 
referri  posse  perspicuum  est,  siquidem  a  toto  illo  ente,  cui 
animi  est  nomeu,  actio  profluit  cogitandi:  neque  enim  in  re 
extensa  fieri  potest  quidquam  praeter  motum,  neque  cum 
corpore  ullo  modo,  aut  actionis  aut  passionis  ratione,  con- 
jungi  licet  cogitationem.  Quoniam  igitur  quaequae  vere  con- 
juncta  sunt  cum  cogitatione  vel  cogitandi  facuitate,  eadem 
conjungi  non  possunt  ullo  modo  eam  extensione;  omnia  quae 
sunt  in  animo,  una  cum  ipsa  cogitatione  tollenda  esse  ap- 
paret  ei,  qui  animi  proprietatem ,  i.  e.  ea,  quibus  a  materia 
distinguitur,  velit  tolli.  Quibus  quidem  sublatis,  nihil  patet 
restare.  Itaque  animus  si  existit,  nihil  est  vel  non  existit 
materia;  quae  si  esset,  esset  aliquid,  de  quo  universa,  quae 
existere  dicimus,  animum  existere  dicentes,  neganda  essent; 
ita  ipsa  generalis  entis  et  rei  notio,  quae  istis  contiuetur 
tanquam  genus  specie,  neganda  de  eodem;  i.  e.  nihil  est  vel 
non  est  materia.  Quae  quum  ita  sint,  nihii  videtur  esse  mi- 
randum ,  quod  qui  mentem  ad  corpoream  naturam  advertunt 
contemplandam,  assueveruntque  de  ea  ut  de  re  existente  co- 
gitare,  nihil  praeter  ipsam  existere  posse  affirmant,  contra, 
qui  animi  naturam  considerant,  materiam  ii  nihil  esse  dicunt, 
neque  praeter  rem  cogitantem  existere  quidquam.  Lenius 
igitur,  si  errant,  reprehendendi  sunt  quicunque  simplex  et 
unum  profitentur  principium;  duo  vero  poni  inter  se  contraria, 
quae  simul  esse  non  possint,  atque  alterius  in  alterum  tra- 
duci  actionem  et  efficientiam  —  hoc  omnino  non  est  ferendum. 

§5. 

Refellitur  ratio  Spinozaea. 

Sed  viderat  Spinoza:  Sentiebat,  suam  quandam  necessi- 
tatem  ac  persuasionom  habere  utramque  rationem  et  mentis 
et  materiae;  in  suo  tamen  genere  absolutam  esse  et  infinitam 
utramque,  neque  ullius  aut  in  corporea  natura  efl"ectus  causam 
a  cogitatione  repeti  posse  aut  cogitationis  a  corpore,  neque 

ullo  modo,  si  per  alteram  spectaretur  rerum  natura,  alteram 
posse  admitti.  Esse  quidem  extensionem,  facere  non  poterat 
quin  concederet,  neque,  cogitationem  existere,  qui  negaret 
habebat;  alteram  vero  juxta  alteram  poni  quasi  duas  res  pro 
se  existentes,  rationi  id  intelligebat  repugnare.  Quid  igitur 
faciendum  servaturo  utramque?  Animum  cepit,  arripuit  au- 
daciam :  constituit,  unum  esse  ct  infinitum  principium,  cujus 
natura  tota  atque  integra  conciperetur  et  per  extensionem  et 
per  cogitationem ,  ut  unum  idemque  essent  mens  et  materia, 
forma  tantummodo  existendi  distinctum;  ideo  per  se  intelligi 
utramque  ut  rem  unicam ,  aeternam ,  per  se  necessariam ; 
neque  alteram  cum  altera  ullo  modo  posse  conferri  aut  com- 
parari.  —  Quod  qui  intelligit,  mediusfidius  supra  hominem 
sapit  ille !  Quid  enim  ?  quae  ita  inter  se  diversa  sint  et  con- 
traria,  ut  alterum  alterum  ne  extra  se  quidem  nec  juxta  po- 
situm  patiatur,  ea  uuum  idemque  dicere  numquid  aliud  est, 
quam  nodum ,  quam  solvere  nescias,  ferro  rumpere?  Sed 
unum  et  idem  esse  extensum  et  non  extensum ,  cogitans  et 
non  cogitans,  jam  quomodo  id  dictum  sit  videamus:  neque 
enim  quisquam,  modo  mentis  sit  compos,  ipsam  cogitationem 
putabit  una  eademque  notione  intelligi  atque  extensionem, 
ut  rem  cogitantem  esse  rem  extensam  eadem  ratione  liceat 
dicere,  qua  a  dicitur  esse  a  et  non  esse  non-a.  Sed  tertiam 
dari  necesse  est  notiouem  aliquam  ,  qua  quodammodo  conti- 
neantur  ac  copulentur  contraria  ista,  ita  ut  per  eam  ex  altero 
ad  alterum  cogitatione  fieri  possit  transgressio ;  velut  a  et  (3 
si  dentur  sola,  atque  ita  definitiim  sit,  aessenon-^,  et  [3 
esse  non  -  a,  nunquam  id  quod  a  est  dici  possit  esse  id  quod 
(3  est;  sed,  si  oportet  esse  quandam  ex  a  ad  (^  transgressio- 
nem,  tertium,  puta  y,  dari  necesse  est,  per  quod,  quum  et  a 
ad  id  referatur  et  ^ ,  ipsum  a  et  p  quodammodo  in  unum  re- 
digere  liceat.  Hic  fortasse  cuipiam  in  mentem  veniet  illud, 
quod  in  hujus  disciplina  exponenda  ipsi  attulimus,  exemplum 
de  fulminis  natura  duplici  modo,  et  tonitru  et  fulgure  decla- 
rata.    Qui  quidem  item  velimus  revocet  in  mentem ,   quam 

scitedictum  sit  illud  in  proverbio,  nimirum  omne  simile  clau- 
dicare.  Nam,  quum  id ,  quo  fulminis  contineri  putamus  na- 
turam  in  se  spectatam ,  i.  e.  vibrans  quidam  motus  in  nube 
repente  excitatus  atque  alia  celeritate  per  alias  materias 
quoquoversus  discurrens,  eadem  semper  et  una  notione  con- 
cipiatur,  neque  sonitus  et  splendoris  diversitate  distingui 
possit,  nisi  quatenus  ad  alteram  naturam  referatur  extra  po- 
sitam,  ad  corpus  videlicet  humanum  adque  varium  sensuum 
motum,  —  apparet,  istam  similitudinem  transferri  non  posse 
in  ipsam  unitatis  rationem,  qua  revera  diversa  illa,  animum 
dico  et  corpus,  teneantur  conjuncta.  Etenim  extra  unum 
illud,  cui  et  cogitationem  et  extensionim  attribuit,  nihil  om- 
nino  esse  vult  Spinoza,  ad  quod  relata  una  eademque 
natura  duobus  et  contrariis  modis  possit  intelligi;  neque 
vero  tale  quidquam  ponere  licet  ei,  qui  per  cogitatio- 
nem  extensionemque  ipsam  declarari  putet  principii  sub- 
stantiam  per  se,  nulla  rei  alius  ratione  habita,  necessa- 
riam.  Qua  re,  quoniam  ipsum  principium  pro  se  et  in  se 
existere  oportet  dupliciter  distinctum,  in  ipsa  ejus  substan- 
tia  tertium  illud  dari  necesse  est,  quo  contrariae  naturae 
quodammodo  conjungantur;  velut,  si  quis  per  extensionem 
et  per  mobilitatem  unam  eandemque  declarari  dicit  natu- 
ram,  ei,  quia  rei  inesse  putantur  per  se  et  in  se  spectatae 
qualitates  istae,  tertium  quaereridum  est,  quod  pro  se  existat 
et  mobilitate  et  extensione  definitum :  id  quod  materiae  con- 
cipitur  notione ;  ad  cujus  essentiam  quum  et  extensio  refera- 
tur  et  mobilitas,  idem  esse  id  quod  extensum  est  atque  id 
quod  movetnr,  itaque  mobile  et  extensum  unum  idemque  esse 
recte  potest  dici,  quamquam  ipsius  extensionis  conceptu  mi- 
nime  idem  intelligitur  ac  mobilitatis.  In  una  vero  atque  in- 
dividua  re  cogitari  non  potest  interior  uaturae  diversitas, 
nisi  multiplici  aut  actionis  passionisve  aut  qualitatis  habi- 
tusve  ratione.  Concipitur  autem  cogitatio  per  actionis  intelli- 
gentiam  interiore  quadam  vi  ex  reipsa  profluentis  atque  ad 
rem  ipsam  quasi  redeuntis ;  concipitur  extensio  per  qualita- 

tis  notionem  substantiae  eo    ipso  quod   existit  inhaerentis. 
Actio  vero  sic  conjungi  potest  cum  qualitate.  ut  aut  ipsa  actio 
profluat  ex  substantia,  quatenus  qualitate  ista  existit  definita; 
qua  quidem  ratione  uti  non  licet  de  extensionis  et  cogitatio- 
nis  unitate  quaerentibus ,  quia  materiae  aliud  accidere  quam 
earum,  quibus  determinata  existit,  affectionum  varietatem  vel 
commutationem,  impossibile  est;   haec  igitur  si  excluditur 
ratio,  ergo  altera  videtur  utendum  esse,  ut  principii  essen- 
tiam,  quatenus  ea  definiatur  qualitate,  qua  contineatur  cogi- 
tandi  vis  ac  facultas,  revocare  quodammodo  ac  referre  cone- 
mur  ad   ejusdem   substantiam,    quatenus   extensa  qualitate 
explicetur.    Sic  enim  intelligitur  qualitas,  quae  ad  ipsius  rei 
essentiam  pertineat,  ut  res  sine  ea  concipi  non  possit  tan- 
quam  vere  existens.  Qua  de  causa,  si  rem,  quae  diversas  ha- 
bet  qualitates ,  una  tantum  qualitate  spectas  definitam ,  per- 
fectam  aut  integram  ejus  capere  non  potes  rationem :  neque 
enim  existit  ita,  unatantum  qualitate  praedita;  sed  si  rem  vere 
existentem  intelligere  voles,  omnibus  simul  definita  qualita- 
tibus,  quae  ad  ejus  essentiam  necessario  pertineant,  tibi  con- 
cipienda  erit  iila,  quippe  quae  nec  existere  nec  cogitari  possit, 
singula  ex  hisce  omissa.   Itaque  vere  intelligi  nequit  res  du- 
plici  qualitate,  et  extensione  et  cogitandi  facultate,  definita, 
nisi  uno  quodam  mentis  conceptu  comprehenditur  simul  am- 
babus  determinata.    Neque  enim  aut  extensum  est  aut  cogi- 
tans,  sive  modo-modo,  vel  partim-partim  principium,  quale 
vult  Spinoza,  sed  una  et  simul  cogitatione  atque  extensione 
existit  determinatum.    Res  autem  ipsa  quum  una  sit  et  indi- 
vidua  unam  ejus  dari  necesse  est  naturae  descriptionem,  qua 
et  altera  qualitas  et  altera  quodammodo  contineantur;  quae 
quidem  communis   atque  universalis  natura  ex  qualitatibus 
illis  compositis  vel  continuatis  inter  se ,  ut  totum  ex  parti- 
bus,  constare  non  potest,  quia  utravis  qualitate  ens  totum 
atque  integrum  declarari  intelligitur.    Confusa  igitur  et  quasi 
contexta  quadam  unitatis  ratione  easdem  oportet  conjungi; 
id  quod  omnino  duplici  modo  fieri  posse  evidens  est.    Aut 

enim  alterutri  qiialitati  quasi  quidam  principatus  tribuendus 
est,  ut  comnmnem  substantiae  formam  et  conditionem  cir- 
cumscribat  ac  tanquam  delineet  ipsa,  altera  aeternam  quan- 
dam  definitionem  adjiciat,  qua  universalis  naturae  quasi 
compleatur  ac  perficiatur  descriptio;  aut,  pari  honore  babito 
utrique,  tertia  quaedam  investiganda  est  qualitas  ac  natura, 
e  qua  duplici  ratione  definita  et  distincta  duae  istae  deriventur 
qualitates.  Prius  autem  illud  in  extensione  et  cogitatione  non 
admitti  est  in  promptu.  —  Neque  posteriore  quidem  uti  licet 
ratione.  Etenim  una  cum  ipsa  vel  cogitationis  vel  extensio- 
nis  notione  comprehendi  non  potest  tertia  illa  naturaj  quod 
si  esset  ex  alterius  intelligentia,  propriis  detractis,  per  nu- 
dam,  quam  sic  relinqui  oporteret,  communis  substantiae  no- 
tionem,  cogitationemtransducereliceret  inalteram  qualitatem, 
hujus  deinde  adjecta  proprietate ;  id  quod  impossibile  esse 
jam  supra  demonstravimus.  Restat  igitur,  ut  nec  cogitatione 
necextensione  —  quas  qnidemhomines  concipiunt —  substan- 
tiam  constituamus  declarari,  quatenus  ipsa  existat  hoc  vel  illo 
modo  determinata,  sed  specificam  tantummodo  utraque  intel- 
ligi  differentiam,  quam  alteram  cum  altera  omnino  nihil  com- 
mune  habere  consentaneum  sit.  Hoc  vero  posito,  principii 
nullam  esse  cognitionem  apparet;  materiae  enim  et  animi 
conceptus  si  ipsius  naturae,  cujus  varietate  distinguuntur, 
communem  non  habent  intelligentiam ,  alia  autem  praeter 
extensionis  et  cogitationis  non  invenitur  notio  substantiae, 
quum  speciei  sive  generis  sufficiens  dari  non  possit  ratio, 
ergo  nulla  de  re  datur  sufficiens  atque  absoluta  ratio,  i.  e. 
nihil  cognoscitur  tanquam  per  se  necessarium,  i.  e.  principium 
non  cognoscitur;  ita  ne  id  quidem,  extensionem  aut  cogita- 
tionem  quodammodo  ad  principii  pertinere  essentiam,  quia, 
ut  res  ita  se  habeat,  certe  cognosci  non  possit,  rem  ita  se 
habere ,  propterea  quod  tertia  illa  et  ignota  natura  sola 
continetur  essentia  aeterna  ac  per  se  necessaria,  utpote  quae 
sola  id  ipsum,  quod  est  et  existit,  declaret  hoc  vel  illo  modo 
determinatum.    Itaque  cetera  ex  hac  deducenda  sunt  omnia; 

in  quibus  etiam  specificae  istae  sunt  differentiae,  ideo,  quum 
principii  et  causae  prior  sit  cognitio^)  quam  effectus  et  af- 
fectionis,  ne  ipsae  quidem  possunt  cognosci,  ante  non  cognita 
communi  illa  et  prima  natura,  existant  an  non  existant,  for- 
tuitae  sint  an  necessariae.  —  Quae  quum  ita  sint,  Spinozae 
illud  „unum  et  idem  cogitatio  atque  extensio'',  in  quo  tota 
ejus  quasi  in  cardine  versatur  philosophia,  non  tam  scite 
excogitatum  aut  dilucide  expositum  quam  audacter  decretum 
ac  promulgatum  esse  apparet,  atque  eadem  fere  aut  etiam 
graviore,  si  fieri  potest,  affligi  reprehensione  quam  duo  ista 
Platonis  principia. 

Itaque  in  universum  qui  duplici  utuntur  philosophandi 
ratione  omnes,  dum  unius  et  simplicis  principii  eftugere  stu- 
dent  incommoda,  non  in  Scyllam,  ut  est  in  proverbio,  majore 
vitato  periclo,  sed  in  immanem  quandam  incidere  videntur 
Charybdim,  pestem  paventes  leviorem. 

§  6. 

Ipsa  ratio  perfecta  atque  absoluta  ambigitur  inter  Platonem  et  Spinozam, 
quae  sit  quibusque  uumeris  constet  absoluta. 

Atque  hoc  quidem  modo  compositae  rationis  auctores  ab 
iis  vexantur,  qui  simplicitatem  servari  volunt  principii. 
Quibus  praeterea  ipsi  se  invicem  persequantur  criminibus, 
longum  est  enumerare,  atque ,  quum  jam  satis  constet  ex 
supra  dictis,  dubiosa  eorum  omr^ia  esse  et  incerta,  parum  ad 
rem:  omittenda  igitur,  quum  praesertim  nemo  sit,  quin  dis- 
ciplinarum  diversitate  coguita,  facile  videat,  utri  quid  ma- 
xime  exprobretur,  quibusque  potissimum  argumentis  suam 
uterque  tueri  possit,  adversarii  labefactare  sententiara.  — 
In  quibus  tamen  unum,  quod  gravissimum  sit  atque  ad  uni- 
versae  philosophiae  rationem  recte  instituendam  pertineat, 
non  omnino  silentio  praetereundum ,  sed  brevibus  perstrin- 


^^)  Necessariam  et  a  priori  perspectam  iutelligas  cognitionem;  omnis  enim 
liic  de  pura  ratione  est  quaestio. 

gendum  mihi  esse  censeo :  disputationem  dico  de  Optimo  et 
Necessario,  utrum  in  principio  constituendo  majorem  habeat 
vim  atque  auctoritatem. 

§7. 

Refellitur  caecae  Necessitatis  ratio  —  quae  est  Spinozae  —  per  Optimi 
Decorique  rationem,  cui  favet  Plato. 

Etenim  mentis  nostrae  ea  videtur  esse  natura,  ut  non 
modo  quid  sit  intelligat,  aut  qua  de  causa  quid  existat, 
quidve  ex  quaque  re  sequatur,  verum  etiam  sensum  habeat' 
aliquem  ac  notionem  a  priori  perspectam,  qua  quid  deceat 
debeatque  esse  et  iieri  cognoscat  ita,  ut,  collato  summo  isto 
boni  decorique  specimine,  judicium  facere  possit  de  quovis 
proposito,  utrum  manca  ejus  aestimanda  sit  et  ignobilis 
essentia  atque  opposita  et  contraria  regulae  perfectionis ,  an 
ad  naturae  cujusdam  omnibus  numeris  absolutae  ac  per- 
fectae  proprius  accedat  effigiem.  E  quo,  distinctione  omnium 
entium  facta  gravissima,  quae  oriantur  aliarum  rerum  aver- 
siones  ac  detestationes,  laudationes  admirationesque  aliarum, 
quis  est  qui  ignoret?  E  quibus  principium  duxerunt  et  ho- 
nores  et  ignominiae,  honesti  studium  rectique,  institutio  mo- 
rum,  virtus  pietasque,  liberales  etiam  artes,  quae  ad  vitae 
ornatum  adque  eas  pertinent,  quae  animo  percipiuntur  in 
pulchris  contemplandis ,  puras  voluptates,  denique  cuncta, 
quibus  maxime  homines  a  ceteris  animalibus  sibi  differre 
videutur;  recte  illi :  si  quidem  intellectum,  qui  proprie  dici- 
tur,  cum  reliquis,  —  quamvis  multo  ipsi  utantur  acutiore  et 
magis  strenuo  — ,  tameu  quodammodo  communem  habent 
illum  quidem ,  soli  habent  pulchri  tetrique,  honesti  turpisque 
discrimen.  Quod  tantum  abest,  ut  ad  naturalem  referri  possit 
vel  doloris  declinationem  vel  appetitionem  voluptatis,  ut  ju- 
cundissimos  quosque  sensuum  motus  tanquam  foedas  quas- 
dam  atque  indignas  ^animi  perturbationes  diligentissime 
coercere  et  occultare  optimi  cogamur  ratione:  Quid,  quod 
usu  venit,  ut  recti  causa  justique  ipsum  illud,  quod  omnibus 

sensuum  appetitionibus  aversionibusque  summura  atque  ex- 
tremura  est  propositum.  —  ut  ipsam  vitam  nihili  facere  et, 
si  fortuna  ferat,  vel  cum  summo  corporis  cruciatu  amittere, 
itaque  contra  ipsam  naturam  pugnare  quis  jubeatur?  Neque 
desunt  profecto  plurima  et  clarissima  exempla  eorum,  qui, 
mori  quam  foedari  satius  esse  rati ,  decorura  honestumque 
magis  se  quam  ipsorum  salutem  diligere  declararunt,  esseque 
naturam  optimi  consciam,  quam  ut  loco  dejiciat  frangatve, 
mundum  universum,  etsi  viribus  unitis  id  agat,  non  satis 
tamen  habere  momenti.  Quos  quidem  si  minus  id  valent 
plerique,  ut  imitentur,  praebita  occasione,  at  vero  facere  non 
possunt  per  insitum  magni  bonique  studium,  quin  admiren- 
tur,  ament,  se  ipsos  hisce  similes  esse  cupiant.  —  Qua  de 
causa,  quum  tam  late  pateat  optimi  notio,  absoluta  ac  per- 
fecta  rei  ratio  videtur  esse  nulla,  nisi  ad  summum  bonum 
quodammodo  relata.  Nam  etiamsi  quis  quid  necessario  exi- 
stere  cognitum  ac  perspectum  habet,  nulla  optirai  habita 
ratione,  —  quod  qui  fieri  possit,  difficile  intelligitur  —  tamen 
ei  quaerendum  est,  utrum  melius  ac  potius  sit,  hoc  an  aliud 
existere,  atque  ista  conditione  an  alia,  quo  dijudicato,  aut 
pugnare  cum  optimi  ratione  talem  rerum  necessitatem,  aut, 
si  summi  boni  explet  finem,  convenire  cum  eadem ,  confiten- 
dum  est.  Repugnare  autem  rerum  naturam  optimi  rationi, 
id  quidemimpossibile  est;  fieret  enim,  ut  mentis  ratio  secum 
pugnaret  ipsa,  quia,  si  non  optima  natura,  sed  deteriore 
quadam  et  imperfecta  contineretur  principium,  quum  id, 
quod  per  se  et  necessario  existit,  puramentis  ratione  existere 
intelligatur,  pura  igitur  et  sua  ratione  intelligeret  mens 
nostra,  idem  illud  existere,  quod  nullo  modo  esse  debere 
eadem  sua  et  pura  ratione  sibi  persuasisset ,  i.  e.  aut  -quod 
esse  non  posset,  necessario  id  esse  diceret,  aut  quod  impos- 
sibile  esset,  omnino  id  fieri  debere;  quorum  alterum  priore 
non  minus  absurdum.  Quid  enim?  a  priori  cognoscere,  et 
debere  et  decere  esse  rem,  nonne  idem  est  atque  in  rerum 
natura  pura  ratione   spectata  legem   esse  ac  necessitatem 


53 


cognoscere  qualemcunque,  quae  rem  non  esse  vetet?  Atque 
istam  boni  perfectique  regulam,  cujus  non  intelligentiam 
solum  et  notionem  habeamus  animis  natura  informatam  ac 
quasi  inustam,  verum  etiam  praesentem  quandam  sentiamus 
efficientiam  conscientiae  stimulis  significatam,  qua  eadem 
omnem  'corporis'  necessitatem  vinci  ac  subigi  posse  con- 
stet,  —  hujus  igitur  legis  auctoritatem  atque  impe- 
rium  in  rerum  naturam  nihil  valere  dici,  imo  re- 
pngnare  eidem  atque  in  impossibili  ac  nihilo  versari,  nonne 
etiam  valde  id  absurdum  videtur?  Quocirea,  non  modo  phi- 
lophi,  sed  religionum  inventores  permulti,^quum  mentem  in 
imperfecta  essentia  acquiescere  non  posse  sentirent,  —  cog- 
nito,  hicce,  quiin  sensuumperceptionem  cadit,  mundusquan- 
tis  malis  esset  miser,  quanta  turpidudine  foedus,  qua  defor- 
mitate  monstruosus,  —  excogitaverunt  superiorem  quendam 
locum,  vitam  beatam  et  perfectam,  deorum  domicilium  altius 
remotum,  aeternamatque  optimam  naturam,  qua  contineretur 
futilium  rerum  ac  terrestrium  quum  finis  summus  tum  sub- 
stantia  vera  atque  essentia;  cujus  in  hisce  nihil  apparere  nisi 
umbram  quandam  ac  speciem  fallacem.  —  Quodsi  convenit 
rerum  necessitas  cum  summi  boni  ratione  —  id  enira  fit 
reliquura  —  convenientiae  causam  a  nuda  necessitate  repeti 
non  posse  patet.  Fortuitum  igitur  id  esset  in  rerum  natura, 
vdl.  cum  optimi  ratione  eara  convenire,  nisi  praeter  necessi- 
tatem  alia  existendi  daretur  causa.  At  non  admittitur  for- 
tuitum.  Restat  igitur,  ut  ipsa  optimi  natura  causa  existat 
rerum  cnm  summo  bono  convenientiae,  praesertim  quum  non 
tam  bonum  ipsum  quam  ejusdem  simulacrura  quoddara  exi- 
stere  appareat,  si  per  causam  id  eifectum  esse  intelligatur 
optimi  conscientiaad  agendum  non  determinatara :  bona  enim 
voluntate  aut  bono  consilio  nihil  melius  est,  nihil  praestan- 
tius ;  neque  ulla  sine  iis  vera  concipitur  perfectio.  Ceterura 
solara  necessitatis  legem  secutus  principii  notionem  nunquam 
inveniesomuibus  partibus  expletara  aut  distincte  circurascrip- 
tam.    Nam  quum  non  habeas,  qua  in  quaerendo  utaris,  regu- 

lam,  nisi  impossibilis  rationem,  —  quid  esse  fierive  nullo 
modo  possit,  bene  tii  quidem  cognosces,  quid  vero  potissinum 
existere  debeat  ex  innumera  possibilium  multitudine ,  quo 
modo  definias,  non  habebis.  Natura  enim  illa,  quam  ob  id 
diciraus  necessario  existere,  quod  cogitantibus  nobis  ejus 
quasi  inculcetur  imago  ac  notitia,  ut,  nulla  ratione  adjecta 
facere  non  possimus ,  quin  de  ea  tanquam  existente  cogite- 
mus,  —  sed  hac  natura  facile  intelligitur  nec  contineri  quid- 
quam  nec  posse  contineri  aliud,  quam  indistinctam  quandam 
ac  quasi  indifferentem  essendi  potentiam,  cujus  necessitate 
quamvis  impossibile  excludatur,  tamen  non  comprehenditur 
id,  quo  ad  meram  potentiam  essendi  in  ens  actu  existens  de- 
finieudum  est  opus.  Infinitam  igitur  possibilium  varietatem 
continet  necessitas  illa ;  e  quibus  certa  quaedam  eligenda 
sunt,  si  perficere  ac  complere  velis  essendi  notionem.  Causa 
VQro  aut  ratio  hujus  delectus  si  quidemproficisci  non  possunt 
ab  ipsa  natura  per  se  necessaria,  cujus  ita  describatur  con- 
ceptus,  ut  possibilium  infinitati  det  locum,  ab  alio  quodam 
et  superiore  rerum  ordine  repeti  oportet  illas :  Ad  optimi 
rationem  est  confugiendum,  e  qua  per  finalis,  ut  ajunt,  cujus- 
dam  causae  efficientiam  terminus  ac  numerus  transducantur 
ad  innumerabilem  illam  et  indistinctam  necessariae  naturae 
varietatem.  —  Sic  igitur  nequealio  modo  conscituitur  essendi 
principium  omnibus  suis  numeris  expletum,  quo  solo,  quum 
et  possibilis  sese  contineat  finibus  illud,  et  summi  boni  ha- 
beat  similitudinem,  itaque  ratio  ejus  dari  possit  omnino  suf- 
ficiens,  natura  constat  absoluta  ac  perfecta  vereque  per  se 
necessaria.  Neque  enim  legis  ac  necessitatis  intelligentiam 
finibus  c§erceri  placet  necessitatis  propriae  dictae  vel  natu- 
ralis ;  sed  in  ampliorem  quandam  sententiam  accipienda  est 
vox  ista,  ut  necessitatis  eadem  sit  notio  ac  rationis  perfectae 
atque  absolutae.  Nam  quum  per  naturae  necessitatem  id 
definiatur,  quod  aliter  esse  impossibile  sit,  quodque  ex  hoc 
per  causarum  nexum,  quae  dicuntur,  efficientium  producantur, 
neque  vero  hacquidem  lege  perfectam  atque  integram  essendi 


55 


rationem  constitui  pateat,  alterr.in  adhiberi  oportet  atque,  ut 
ita  dicam,  transscendentem  necessit^tem,  i.  e.  quae  supra  vel 
trans  naturam  sit  posita,  per  qaam  ad  certi  ordinis  regulam, 
quidnam  possibilum  revera  existere  debeat,  definiatur.  Quam 
quidem  necessitatem  vigere  non  posse  concipitur,  nisi  causa 
existat,  cui  certarerumforma  ac  definitio  proposita  sit,  quam 
quasi  effingat  agendo;  definitionem  vero  istam,  quum  per 
naturae  necessitatem  infinitae  quoque  aliae  possibiles  sint, 
naturali  ratione  ex  causa  profluere,  impossibile  est.  Summa 
igitur  causa  ad  formam  illam  producendam  determinari  non 
potest  boc  ipso,  quod  existat,  i.  e.  per  naturae  suae  necessita- 
tem.  Restat  ut  intelligat  causa,  optimum  esse ,  Lac  neque 
alia  definitione  definiri  naturam,  seque  ut  determinet  ipsam 
per  liberam  voluntatis  optionem  ad  agendum,  ipsa  optimi 
praestantia  et  pulcliritudine  devincta.  Optimi  igitur  intelli- 
gentia  et  libero  summi  boni  amore  continetur  altera  illa  nec 
sane  deterior  nec  debilior  necessitas,  cujus  lege,  —  si  alteri, 
quae  dicitur,  naturali  materiam  esse  subditam  creclimus,  — 
hac  teneri  putandum  est  aeternam  illam  solutamque  Mentem 
velut  superiorem  quandam  et  alteram  supra  naturam  naturam. 
Cui  quidem  qui  adimit  liberum  arbitrium  atque  optimi  intelli- 
gentiam,  sola  cogitatione  relicta,  quae  nihil  nisi  bonae  vo- 
luntatis  est  instrumentum,  propriam  ille  tollit  animi  es- 
sentiam,  neque  fieri  potest,  quin,  vana  ista  mentis  specie 
sensim  evanescente,  in  nudam  gradatim  materiae  delabatur 
rationem. 

§8. 

Refellitur  Platonis  de  absoluta  ratione  sententia  per  naturae  legis 

necessitatem. 

Atque  haec  pro  bono  et  pulchro  disputantur :  quae  quam- 
vis  ad  veri  similitudinem  proprius  accedere  videantur  ha- 
beantque  intimae  omnium  conscientiae  commendationem  et 
muta  pectorum  testimonia,  tamen  tacere  minime  decet  si  quae 
contra  possunt  dici.    Nam  ut  dubiosam  in  hominibus  origi- 

nem  omittamus  notionum  illarum  honesti  decorique,  ne  in 
captiosas  de  bono  et  utili,  de  jucundo  et  pulchro  incidamus 
quaestiones,  at  optimi  certe  rationem,  quam  quidem  in  prin- 
cipio  constituenda  adhibendam  esse  dicunt,  in  promptu  est 
nec  virtutibus  illis  definiri  posse,  quae  ad  humanae  pertinent 
vitae  conditionem,  velut  pietate,  temperantia,  fortitudine,  nec 
ea,  quae  in  vocum  suavitate,  in  carminum  numero,  In  figu- 
rarum  forma  spectatur  venustate  aut  decore:  quae  enim  ad 
mentem  solutam  et  liberam,  nuUo  corporis  necessitati  ob- 
noxiam  sensibilium  pertinere  potest  venustas  autanimimag- 
nitudo  ea,  quae  posita  sit  in  naturali  appetitu  coercendo 
aut  reprimendo!  In  finitam  cadunt  rem  ista,  quatenus  ea  pa- 
titur  agitque  illa,  quae  finitam  rem  agere  aut  pati  optimum 
esse,  intelligit  ipsa;  neque  vero  infinitae  ac  primae  naturae 
quid  sit  optimum,  declarant.  Quam  ob  rem,  si  cui  in  mentem 
veniat  quaerere,  quid  tandem  sit  summum  illud  bonum,  quo- 
modo  ejus  definiatur  natura,  cujus  qualitatis  ac  substantiae 
notione  intelligatur,  quid  illi  respondendum  esse  putetis? 
Scilicet,  optimum  esse  quod  non  respuat  pura  mentis  ratio? 
jam  quid  illa  non  respuit?  id,  credo,  quod  esse  debere  intelli- 
git;  rursus  quidnam  debet  esse?  id  quod  optimum  est:  cir- 
culum  habes.  An  tale  quidquam  dicemus ,  videlicet  ipsum 
animum  liberum  optimam  esse  naturam,  quia  optimum  sit, 
id  esse,  quod  ex  optimi  intelligentia  optimi  gratia  sese  ad 
agendum  determinet?  Sed  non  esse  definitionem  bene  scitis, 
si  per  rei  definiendae  notionem  definiatur.  Vana  igitur  et 
inanis  quaedam  cogitandi  vel  potius  imaginandi  forma  esse 
videtur  vestra  illa  optimi  ratio,  qua  ipsam  naturae  necessita- 
tem  regi  ac  determinari  vultis.  —  Sed,  ne  nimis  hunc  locum  pre- 
mere  videamur,  quasi  id  solumsitpraesidiumnecessitatis  de- 
fensoribus,  adversarios  rationem  distinctius  describere  aut 
apertius  explicare  non  potuisse:  sit  illud  summumnescioquid 
boni,  sit  omnibus  rebus  finis  quidam  extremus,  quo  de- 
finiatur,  quid  ex  possibilium  infinitate  potissimum  existere 
debeat;  concedimus,  impossibile  esse,  aut  rerum  naturam 

cum  optimi  ratione  non  convenire ,  aut  convenientiae  esse 
causam  optimi  intelligentia  ad  agendum  non  determinatam: 
ad  hoc  unum,  quaeso,  respondete.  Quidquid  est,  conceditis, 
ut  opinor,  id  aut  ipsa  rei  ac  substantiae  concipi  notione,  aut 
rei  quodammodo  inhaerere ,  aut  ex  re  profluere  sive  accidere 
rei;  quaeque  rei  inhaerent  vel  accidunt,  ea  aut  ex  ipsa  ejus 
substantia  in  se  spectata  sequi  vel  profluere  necessario,  aut 
per  alterius  rei  efficientiam  ex  ipsa  tanquam  elici  ac  produci. 
Electionem  autem  possibilium  per  naturalem  necessitatem  ex 
natura  per  se  necessaria  sequi  negatis :  per  optimi  rationem 
vultis  elici  quodammodo  ac  produci  ex  eadem.  Jam  optimum 
illud  estne  res  ipsum,  an  inhaeret  vel  accidit  rei?  Si  res  est 
ipsum ,  ex  ejus  natura  sequantur  necesse  est  quaecunque  aut 
inhaerent  ei  aut  profluunt  ex  eo;  rei  igitur  illius,  quam  sum- 
mum  bonum  vocatis ,  natura  una  cum  inferiore  illa  spectata, 
quam  impossibilium  exclusione  circumscribi  putatis ,  —  sed 
his  duabus  simul  comprehensis  naturis,  necessario  sequitur 
possibilium  illa  definitio  atque  electio  per  solum  efficientium 
nexum  causarum;  itaqae  sola  naturali  necessitate  contineri 
apparet  perfectam  atque  absolutam  essendi  rationem;  neque 
enim  ipsam,  quae  optima  appellatur,  naturam  finis  cujusdam 
aut  optimi  gratia  agere  posse  intelligitur,  quia  nihil  datur 
praeter  ipsam,  quod  tanquam  exemplum  ei  sit  propositum, 
neque  dici  potest,  quae  ex  ipsa  ejus  substantia  sequantur, 
eadem  non  omnino  necessario  sequi.  Quodsi  optimum  illud, 
ad  quod  causa  refertur  possibilium  electionis,  non  ipsa  illa 
res  esse  dicitur  nec  substantia,  cujus  auxilio  et  actione  possi- 
bilium  natura  certo  ordine  definiatur,  restat  igitur,  ut  rei  isti 
quoddammodo  inhaereat  vel  accidat.  Manare  vero  necessario 
non  potest  ex  ipsius  rei^substantia,  —  tolleretur  enim  sic 
optimi  ratio  —  sed  per  cognitionem  ac  persuasionem  quan- 
dam  id  ipsum ,  quod  optimum  est,  ad  eam,  quae  optimi  gra- 
tia  agat,  rem  transduci  oportet  ita,  ut  libere  semet  ipsam 
determiuet  illa  ad  hujus  legem  regulamque  sequendam.  Po- 
situm  est  igitur  aliquid  —  optimum  est  nomen  —  extra  pro- 

ximam,  qua  efficitur  possibilium  electio,  causam ,  quo  libere 
illa  quidem  ad  agendum  determinatur  causa,  determinatur 
tamen.  In  quo  denuo  superior  recurrit  quaestio:  „estne  res 
an  rei  inhaeret?"  Ut  appareat,  aut  regressum  dari  in  infini- 
tum,  aut  in  re  quadam  consistendum  esse,  quae,  quum  nihil 
existat  extra  vel  ^upra  eam,  ad  cujus  normam  dirigat  actio- 
nem,  soli  naturali  obnoxia  sit  necessitati.  Sic  tolli  omnino 
optimi  rationem  si  negabitis,  illud  tenentes,  absurdum  esse, 
rerum  naturam  cum  pura  decori  bonive  notione  non  convenire, 
attamen  confitendum  erit,  cum  necessitate  eam  prorsus  non 
conjungi  posse  neque  componi,  sed  naturae  legi  atque  ordini 
adeo  repuguare  liberae  illius  causae  rationem,  ut,  si  liberta- 
tera  intuearis,  tolli  natura,  si  naturam  spectes,  libertas  toUi 
atque  exstirpari  videatur;  aut  enim  puram  audies  honesti 
decorique  rationem :  convenientiam  postulabis  naturae  cum 
summo  bono;  id  quod  mera  natura  praestare  non  potest;  aut 
necessitatis  te  perstringet  evidentia  ac  perspicuitas:  rationera 
naturae  reposces  ab  optimi  ratione,  quam  reddere  nequit. 
Itaque  evenit,  ut,  rebus  per  naturae  necessitatem  diutius 
consideratis,  optimi  d-^sideremus  perfectionem  ac  libertatem, 
in  re  absoluta  et  libera  contemplanda  necessitatis  stabilita- 
tem  ac  constantiam  respiciamus. 


GAPUT  III. 


Qiia  de  caiisa  fieri  noii  possit  clocetur,  ut  certam 
entis  per  se  necessarii  concipiamus  notionem. 

Sed  jam,  quasi  rota  quadam  opinionura  contorta,  con- 
fecimus  orbem  omniumque  sententias  ac  rationes  perlustravi- 
mus.  In  quibus  quam  sit  debilis  in  suo  quisque  defendendo, 
quam  fortis  in  reliquis  oppugnandis,  aniraadvertere  licet, 
neque  quemquam,  ut  effugiat  absurdi  atque  irapossibilis  re- 
prehensionera,  idcirco  id  efficere,  ut  a  pura  entis  notione 

sufficiens  principii  sui  deducatur  ratio;  quamquam,  si  isto 
modo  res  spectamus,  ut  id  quod  per  se  et  necessario  existat 
investigemus  principium  ac  fuudamentum  totius  essentiae, 
cui  bono  sit  non  videmus,  hoc  vel  illud  possibile  esse  de- 
monstrari,  quia  persuadere  sibi  non  posse  videtur  mens,  ne- 
cessario  existere  quidquam,  nisi  pura  et  sua  ratione  intel- 
lexerit,  fieri  id  non  posse,  quin  existat.  Id  qnod  tantum 
abest,  ut  intelligant  aut  demonstrent,  ut  ne  de  ipsa  quidem 
necessitate,  qua  quid  necessario  existere  recte  dicatur,  con- 
sentiant,  sed  magna  dubitatio  ac  quaestio  sit  perobscura, 
quibus  numeris  sufficientem  existendi  rationem  absolvi  ac 
perfici  putandum  sit.  Neque  mirum  :  pura  enim  nobis  et  a 
sensibus  abstracta  ratione  cogitantibus  nulla,  opinionum  veri- 
similibus  repudiatis,  occurrit  nec  sua  sponte  sese  offert  certa 
aut  definita  rei  intelligentia;  sed  naturae  cujusdam  vere  exi- 
stentis  significationem  exspectare  videmur  inani  illa  obscura- 
que  suspensi  entis  ac  rei  notione  universali.  Quodsi  audacia 
suscepta,  quasi  ex  tempore  finxerimus  rem,  statim  unde  sit 
ista,  qua  necessitate  existat,  nobis  quaerendum  est,  atque 
investigandum,  possitne,  si  ponatur,  absoluta  ac  perfecta 
ejus  dari  ratio;  cui  ex  pura  quidem  entis  notione  eliciendae 
ac  quasi  exprimendae  impares  nos  esse  sentimus;  ut  aliud 
quid  sit  ponendum,  in  quo  idem  fieri  necesse  est.  Mox  igitur 
sic,  nullo  praeterea  adhibito  auxilio,  nuJla  ante  deliberatione 
habita,  quasi  telo  temere  per  inane  conjecto,  Veritatis  sco- 
pum  feriri  non  posse  intelligimus,  quum  praesertim  admodum 
pauca  sint,  quae  cum  aliqua  veri  specie  ut  per  se  existentia 
ponere  liceat. 

§  1- 

Ipsa  natura  individua  rerumque  intima  substantia  nullo  modo  intelligi 

aut  concipi  potest. 

Nec  vero  diligentius  attendentem  effugiet,  qua  de  causa 
rem  ita  se  habere  oporteat,  ut  quidquid  pro  existente  sum- 
tum  sit,  nullo  modo  id  intelligere  possimus  necessario  aut 

j\,er  se  existere.  •  Esse  enim  quae  putamus  cunque,  ad  rei  ac 
substantiae  notionem  quodammodo  eadem  referri  necesse  est: 
relationes,  definitiones,  actiones,  passiones,  effectus,  efficien- 
tiae,  cuncta  quidnam  sunt  ad  substantiam ,  e  qua  profluant, 
cui  accidant,  cui  inbaereant,  nonrevocata?  formae  cogitandi, 
voces  inanes!  Nihil  igitur  per  se  necessario  existere  concipi- 
tur,  necessario  aut  per  se  existente  non  concepta  substantia. 
Substantiae  vero  inteliigentiam  qua  ratione  accipimus  per 
qualitates  quasdam  describimus  rei  eo  ipso,  quod  existat,  in- 
haerentes.  Qualitates  autem  non  intelliguntur  nisi  generali 
quadam  naturae  definitione;  quani  sic  ut  cogitatur,  i.  e.  ut 
notionem  universalem,  in  se  ac  per  se  existere,  absurdum. 
Individuum  et  singulare  quiddam  ponere  oportet  per  se  exi- 
stens,  in  quo  quum  insit,  universale  istud  existere  quodam- 
modo  atque  essentiae  particeps  esse  dicitur;  neque  quidquam 
revera  esse  intelligendum  est  praeter  ipsam  rem  individuam 
singulamve.  Individuae  igitur  et  subjectae  rei  aliquam  esse 
oportet  naturam  generali  qualitatis  notione  non  comprehen- 
sam;  quia  id  ipsum,  quod  est  individuum,  accedat  necesse 
est  ad  universalia  illa,  quo  vera  atque  integra  constet  rei  et 
entis  ratio.  Hanc  autem  naturam  per  se  existere  unam,  per- 
spicuum  est,  Existit  igitur  per  ipsam  quidquid  existit,  nec 
esse  possunt  reliqua,  nisi  quatenus  necessario  ex  eadem  se- 
quuntur;  ita  ne  cognosci  quidem  tanquam  necessaria,  prima 
illa,  in  qua  insuut,  non  cognita  individui  natura.  At  hujus 
nulla  datur  cognitio  ,  quae  quidem  humanae  est  mentis  natura 
ac  conditio :  neque  enim  explicare  aut  intelligere  posse  vide- 
mur  quidquam  ,  nisi  per  generalium  notionum  descriptionem, 
si  ignota  cuidam  substantiae  hanc  vel  illam  qualitatem  inesse 
dicamus.  Qua  re  entis  alicujus  naturam  penitus  perspicere 
atque  eas,  quibus  explicatur,  qualitates  ad  interiorem  quan- 
dam  essentiam  revocare  conati,  fieri  non  potest,  quin  ad 
alterum  deinceps  referamur  qualitatem  universali  conceptu 
definitam ,  cui  idem  illud  ignotum  et  per  se  existens  indivi- 
duum  tanquam  causam  et  substantiam  omnium  subesse  pu- 


61 


tandum  est.  Quo  igitur  altius  procedimus  rerum  naturara 
scrutantes,  eo  recedit  altius  individui  natura,  id  est  autem, 
vera  rerum  essentia,  Itaque  quum  id  sit  propositum ,  ut  nni- 
versalem  entis  notionem,  qua  ipsa  unius  atque  individui  con- 
spicitur  genus  vel  generalitas,  certa  et  necessaria  ratione  de- 
finiamus ,  nihil  autem  concipere  possimus  nos  nisi  per  uni- 
versalium  qualitatum  explicationem ,  qua  universalissima  illa 
entis  ac  rei  qualitas  certo  quodam  modo  describitur,  mani- 
festum  est,  neque  ipsam  rem  individuam  et  subjectam  nos 
invenire  aut  cognoscere  posse,  cui  necessario  qualitas  illa 
universalissima  entis  ac  rei  inesse  recte  dicatur;  neque,  id 
quod  consentaneum  est,  intelligi,  qua  necessitate  in  substan- 
tia  insiiit  definitae  istae  qualitates,  utpote  ipsa  non  cognita 
substantia.  Qui  fit,  ut  tanquam  in  superficie  rerum  ac  quasi 
in  speciosa  quadam  entis  imagine ,  nunquam  quid  ipsum  per 
se  aut  in  se  sit  comperto,  versari  mens  nostra,  cogitatione- 
que  errare  videatur  circa  externam  essentiae  vagata  circum- 
scriptionem,  semper  penetralium  exul. 

Nec  profecto  si  qui  principium  dicuut  esse  „ens  realissi- 
mum",  i.  e.  rem,  cui  omnia  insint,  quae  ad  essentiam  neces- 
cario  pertineant,  —  de  hoc  enim  dubitari  non  posse,  quin 
necessario  existat,  quia  quod  necessario  ad  essentiam  perti- 
neat,  id  non  esse  dicere  sit  insani,  —  sed  talia  qui  afferunt, 
nihilo  mihi  magis  negotium  confecisse  videntur,  quam  ma- 
thematicus,  qui,  quum  propositum  fuisset  quadratum  in- 
veniendum  circulo  aequum,  doceret  quadratum  istud  figuram 
esse  planam,  rectis  angulis,  quattuor  directis  et  aequalibus 
inter  se  lineis  circumscriptam,  cujus  superficies  una  et  eadem 
atque  circulus  coerceatur  magnitudinis  dimensione :  ens  enim 
realissimum  principium  dicere,  num  quid  aliud  est,  quam  ex- 
pressis  verbis  explicare,  quid  ad  inveniendum  ac  demon- 
strandum  propositum  sit!  nam  quidnam  sit  illud,  quod  ad  es- 
sentiam  necessario  pertineat,  id  agitur,  ea  est  quaestio.  — 
Est  ita:  individuum  esse  et  substantiam  in  universum,  ad 
quam  referenda  sint  quaecunque  esse  dicautur,  pura  ratione 

id  quidem  habemus  perspectum;  neque  tamen  id  ipsum, 
quod  est  et  existit  et  viget  in  omnibus,  uUa  qualitatis  de- 
scriptione  assequi  valemus.  Constat,  si  quid  sit  omnino,  ali- 
quid  necessarii  existere :  neque  tamen  excogitare  quidquam 
possumus  neque  ut  existens  nobis  repraesentare,  quod  neces- 
sario  vel  per  se  existere,  sufficiens  persuadeat  ratio.  Cujus 
rei  etiam  simile  exstat  in  finiti  cujusque  spatii  ratione  ad 
spatium  infinitum  necessario  relata.  Ut  enim  finitam  exten- 
sionem  non  concipimus  ullam,  nisi  certa  quadam  infiniti 
spatii  particula  terminatam  atque  extensionis  immensitate 
undique  circumdatam  ac  contentam,  esse  igitur  non  putamus 
hoc  aut  quodvis  aliud  spatium  finitum ,  nisi  quatenus  referri 
possit  ad  immensum  illud  et  unum,  cui  insit,  quo  coerceatur, 
neque  tamen  ipsam  ulla  cogitationis  imagine  comprehendere 
possumus  infinitatem,  quia  quo  ultra  datae  extensionis  ter- 
minos  progredimur  longius,  eo  recedit  lougius  immensa  illa 
ac  profundissima  amplitudo ,  qua  submersa  atqne  inclusa 
continentur  omnia  finita,  —  sic  neque  dissimilem  in  modum 
affici  videmur  de  individuo  et  substantia  cogitantes.  —  Quae- 
cunque  enim  ad  essentiam  referuntur,  eadem  non  per  se  ex- 
istere  intelligimus,  sed  alii  cuidam  enti  per  se  ac  necessario 
existenti  inhaerere  vel  inesse  aliquo  modo,  quo  tanquam  ex 
nihili  voragine  erepta  atque  in  aeterno  quodam  essendi  fun- 
damento  exstructa  omnia  procreentur,  teneantur,  conserven- 
tur.  Ipsius  autem  entis  aeterni,  quo  infinita  totius  essentiae 
contineatur  vis  atque  copia,  quod  solum  non  sit,  ut  non 
existat,  nullam  cogitatione  ejus  assequi  possumus  suspicio- 
nem,  sed  dum  in  extraneis  speciosisque  haeremus,  ipsum 
illud,  quod  est,  profundissimis  sese  abdit  tenebris,  atque 
aeterno  quodum  arcano  velatum,  quum  nosmet  ipsos  nostram- 
que  in  se  contineat  rationem ,  fugit  semper  ac  praeterit  nos. 
Cujus  si  contemplamur  naturam,  qualem  ad  ideae  cujusdam 
exemplar  adumbratam  quasi  postulat  mentis  ratio  ,  aeternam 
ac  per  se  necessariam ,  perfectae  rationis  immensaeque  po- 
tentiae  receptaculum,  quamvis  nullo  modo  ejusdem  defini- 

tam  vel  distinctam  concipiamus  intelligentiam,  tamen,  tantae 
majestatis  vel  augurio  atque  caeca  praesensione  contenti,  in 
eo,  quod  tale  quiddam  quodviscunque  existere  constat,  ac- 
quiescentes,  incredibile  est  quanta  afficiamur  fiducia,  qua 
animi  serenitate,  quam  nobis  videantur  dilucida  omnia,  im- 
mobilia,  secura,  quasi  quadam  Juce  tranquilla  undique  cir- 
cumfusa  ex  coelo  immenso  profundo.  Contra  si  ad  id  ad- 
vertimus,  quod  ad  ens  illud  nullus  nobis  quidem  patet  aditus, 
quod  nihil  vel  fingere  valemus  cogitatione  per  se  existens, 
quod  rei  rationem  concipere  non  possumus  nisi  in  obscuro 
quodam  et  indefinito  et  incomprehensibili  fundamento  con- 
ditam;  ita  ut  individuam  istam  priraamque  naturam,  quam 
totius  essentiae  intelligimus  substantiam  causamque,  ipsam 
nobis  repraesentare  conati  tanquam  vere  existeutem,  facere 
non  possimus,  quin  alteram  denuo  concipiamus  ignotam  at- 
que  etiam  altius  remotam ,  qua,  nisi  contineatur  ac  sustentetur 
ipsa  summa  natura  in  nihilum  ac  fortuitum  irruere  videatur, 
—  itaque  umbra  quaedam  rationis,  cujus  nulla  dari  potest 
ratio,  perturbet  angatque  eos,  qui  sese  avertunt  atque  in 
fortuitis  rebus  continere  se  volunt,  praecedat  semper  et  fallat 
persequentes  — ^haec  igitur  si  quis  diligentius  animo  per- 
pendit,  cavendum  est  illi,  ne  vertigine  quadam  correptus 
praeceps  agatur  in  furorem  atque  araentiam. 

§2- 

Pura  mentis  ratione  usus  qui  summam  rerum  persequatur  necessitatem, 

eum,  unde  profectus  sit  cunque,  rapide  ablatum  desinere  necesse  est  iu 

obscurum  quoddam  atque  iucompreliensibile  naturae  fundamentum. 

Atque  etiam  magis  elucebit,  quanta  insit  in  summo  hoc 
totius  philosophiae  capite  dubitatio  obscuritasque,  si,  omni- 
bus,  quae  ut  existentia  sumere  liceat,  celeriter  percursis  expe- 
rimentum  feceris,  quanta  quasi  rapiditate  ratiocinandi  delata 
cogitatio  desinat  in  obscuram  illam  atque  incomprehensibilem 
abyssum.  Nam  a  mundi  imagine,  quae  sensibus  percipitur, 
capto  initio,  vel  mediocriter  attendentem  diutius  latere  non 

potest,  res,  quales  esse  sensuum  persuadeat  rude  atque  in- 
doctum  judicium,  tales  necessario  ac  per  se  non  existere,  quae- 
que  sensum  moveant  cunque,  ut  sonitus,  visiones,  reliqua,  haec 
ipsa  nec  substantias  esse  pro  se  existentes  nec  objectis  in- 
haerere  in  se  ipsis  spectatis,  sed  tota  contineri  in  sensuum 
motu  itaque  per  actionem  aiiquam  et  efficientiam  rei  objectae 
elici  ac  produci  in  sentiente  et  percipiente  natura;  ut  intelli- 
gatur,  ista  existere  non  posse,  nisi  commercium  existat  rei 
sensum  moventis  cum  re  sensuum  motum  percipiente.  Esse 
igitur  sensibiles  qualitates  necessario,  pro  certo  id  sciri  ne- 
quit,  ante  non  cognito^^),  qua  necessitate  existant  naturae 
illae,  quarum  commercio  juncto,  gignatur  sensus.  Itaque 
qua  ipsae  in  se  spectatae  definiantur  ratione  deinceps  con- 
stituendum  erit,  si  quis,  quod  vere  existere  putet,  necessario 
idem  existere,  pura  atque  absoluta  ratione  sibi  persuadere 
volet.  Qua  re  natura  eorum,  quorum  commercio  efficitur 
sensus,  videndum  est  quaenam  declaretur  sensu  ipso.  Sen- 
suum  autem  imagine  quum  objectum,  quod  moveat  sensum, 
multo  magis  aperiri  videatur  quam  rei  patientis  ac  percipi- 
entis  essentia,  corporis  quam  animae  natura  et  prius  conci- 
pitur  et  distinctius.  Corporis  vero  quae  restat  propria  con- 
ditio,  detractis  omnibus  de  sensuum  imagine,  quae  non  esse 
intelligantur  nisi  in  sentientis  naturae  affectione?  Substantia 
nimirum  loci,  figurae,  magnitudinis  descriptione  definita, 
certam  immensi  spatii  occupans  partem,  cohaerendi  ac  re- 
sistendi  vi  praedita,  facultate  praeterea  varios  vel  recipiendi 
vel  communicandi  motus.  Hanc  igitur  illam  naturam  ista 
tali  qualitatum  descriptione  definitam  concipere  oportet  tau- 
quam  rem  necessario  ac  per  se  existentem;  id  quod  fieri  ne- 
quit,  nisi  perfecta  reddita  ratione,  cur  aut  quemadmodum  ex 
ipsa  entis  notione  qualitates  istae  necessario  sequantur.  At 
in  nuda  materia  nos  continentes  concludere  non  possumus 


l^)  Commonefactumvelim  lectorem,  de  pura  ac  necessaria  nobis  cognoscendi 
ratione  sermonem  esse  nunc  quidem. 

argiimentnm,  e  quo  caecam  illam  molem  Becessario  existere 
efficiatiir;  sed  quasi  de  coelo  delapsa  subito  adesse  videtur 
ista,  temere  per  inaue  disjecta,  uulla  essendi  ratione,  nuUa 
causa  existendi,  res  rationi  repugnans  atque  omnino  fortuita. 
Qui  enim,  quaeres,  fortuita?  Nempe  idcirco,  quod  ipsam  non 
substantiara  intelligimus,  cui  insint  illae,  quas  diximus,  quali- 
tates:  quid  sit  istud  quaerimus,  quod  resistat,  quod  movea- 
tur,  quod  expleat  spatium,  cui  inhaereat  extensio;  existere 
enim  necesse  est  aliquid  praeter  ipsam  extensionera,  ita  etiara 
alia  qualitate  definiri  praeter  merara  extensionem.  Sensibiles 
autem.  qualitates  jara  pridera  explosae;  motus  deinde  vel 
mobilitas  ad  extensam  rem  referuntur,  qua  nisi  praeter  ex- 
tensionem  quid  contineretur,  ne  ipse  quidem  esse  posset  rao- 
tus;  solida  denique  qualitas  visque  resistendi  et  raotus  com- 
municandi  recipiendive  facultas  corporeae  rei  eatenus  tan- 
tum  inesse  dicuntur,  quatenus  cura  aliis  rebus  ejusdera  na- 
turae  ea  comparatur;  ut  intelligi  pateat  nec  ipsas,  perfecta 
non  constituta  sine  iis  corporis  ratione.  Itaque  verara  ma- 
teriae  substantiam  mera  materiae  notione  non  concipi ,  sed 
alia  quadara  et  interiore  essentia  contineri ,  in  promptu  est. 
Quae  quidem,  quum  vera  ipsa  subsit  substantia  extensae 
qualitati  et  reliquis,  si  materia  necessario  existat,  consequens 
est,  ut  necessario  ac  per  se  existat  ipsa,  neque  sine  ejus  in- 
telligentia  materiae  sufficiens  esse  possit  ratio.  Materiam 
igitur  necessario  existere,  non  est,  qui  cognoscas,  nisi  ne- 
cessario  existere  cognoveris  id  ipsum,  quod  raateriae  habeat 
qualitatera.  Opus  est  igitur  altera,  praeter  extensionem 
quaeque  ad  eam  referuntur,  entis  natura  ac  qualitate ,  ut  ha- 
beas,  cui  quodammodo  infigas  ista.  Jam  certa  ac  definita 
entis  notio  praeter  corpus  superest  nulla  nisi  sentientis  atque 
animantis  naturae,  cui  interioris  essentiae  etiam  major  inesse 
videtur  similitudo.  In  qua,  quoquomodo  in  unitatem  eam  re- 
degeris  cum  extensa  qualitate  —  quod  quantis  teneatur 
dubitationibus,  supra  exposui  —  quoniam  in  re  cogitante 
certe  conscientiam  inesse  oportot  suae  ipsius  naturae  con- 

ditionis,  evidentissime  apparet,  substantiae  et  entis  quam 
impossibile  sit  aperiri  arcana.  Perceptionem  enim,  imagi- 
nationem,  opinatiouem,  cogitationem,  cognitionem ,  appe- 
titionem,  deliberationem ,  volitionem,  cuncta  denique,  quibus 
quis  definiat  animantis  rei  naturam ,  nullo  pacto  per  se  exi- 
stere  posse,  sed  ex  re  subjecta  profluere  ejusque  quadam 
afifectione  vel  actione  contineri,  nemo  est  quin  videat.  NuUa 
est  igitur  cogitatio,  nisi  in  eo  perque  eum,  qui  cogitat:  cujus 
aliquam  praeter  ipsam  cogitationem  existere  necesse  est  na- 
turae  descriptionem.  Quam  si  concipi  aut  pura  ratione  tan- 
quam  per  se  necessariam  demonstrari  impossibile  est,  ne 
ipsam  quidem  cogitationem  esse  omuino,  nedum  necessario 
ac  per  se  existere,  intelligi  potest.  At  nullo  modo  rem  in- 
dividuam  vereque  existentem,  cui  insit  vis  cogitandi,  conci- 
pere  nec  cognoscere  posse  nos  quidem  sentimus ,  quippe  qui- 
bus  omnia  per  universalera  qualitatis  descriptionem  sint  con- 
cipienda,  id  quod  fieri  nequit,  nisi  re  posita  individua 
eaque  incognita  et  obscura  tanquam  fundamento ,  ad  quod 
referatur  universalis  naturae  descriptio.  Neque  vero  aliam 
rationem  concipimus  ullam  praeter  hanc  ipsam,  qua  nos  uti- 
mur,  puram  mentis  nostrae  cogitationem  atque  intelligen- 
tiam.  In  ipso  igitur  animo  aeterno  eandem  ac  nostram  inesse 
putandum  est  rationem,  quaeque  necessario  in  puram  ra- 
tionem  cadant  nostram,  eadem  atque  ex  eadem  necessitate 
cadere  in  summi  animi  intellectum;  itaque  ne  illum  quidem 
suam  ipsius  cognoscere  posse  substantiam.  Minime  igitur 
ipsa  cogitans  natura,  quam  necessario  existere  posuimus,  id 
quidem  intelliget,  ipsam  se  necessario  existere;  sed  sibimet 
ipsa  videbitur  esse  fortuita  continerique  dubiosa  quadam  co- 
gitationis  imagine,  entis  vero  ipsius,  quod  solum  existat  in 
se  ac  per  se  necessario,  radix  et  substantia  oranium,  quo 
uno  perfecta  contineatur  ratio  existendi,  quo  et  procreentur 
etsustententur  universa,  —  hujus  igitur  entis  intelliget  nullam 
esse  notionem  aut  cognitionem  nec  in  se  nec  in  alio,  nec 
apparere  idem  unquam  nec  significari,  nec  omnino,  quid  aut 

quale  aut  quomodo  sit  illud,  povsse  dici.  Quo  igitur  omnia 
continentur,  in  quo  ipsam  se  inesse  intelligit  meus  suprema, 
idem  iliud  in  aeternum  oportet  absconditum  esse  atque  igno- 
tum,  unaque  veram  semper  ignorari  existendi  rationem,  per- 
fectam  atque  absolutam  illam,  ut  a  fortiuto  et  nihilo  et  ab- 
surdo  defendi  videatur  rerum  natura  per  rationem  quandam, 
cujus  nulJa  esse  possit  vel  in  summo  intellectu  intelligentia, 
incomprehensibilem  atque,  ut  ita  dicam,  irrationalem.  — 
Qua  tanta  arcani  obscuritate  nostratium  unum  omnium  gra- 
vissimum  philosophiae  auctorem  vehementissime  commotum 
esse  video;  cujus  facere  non  possum,  quin  hic  referam  verba, 
quae  facit  in  libro  „De  purae  rationis  methodo  examinanda", 
eundem  illum  locum  tractans,  hunc  fere  in  modum^^):  „Per- 
fectae,  inquit,  et  absolutae  necessitatis  ratio,  ad  quam  nisi 
revocari  liceret  universam  rerum  naturam,  omnis  cogitandi 
usus  tolli  atque  aboleri  videretur,  vere  dicitur  abyssus  quae- 
dam,  qna  ita  quasi  mergatur  ac  confundatur  mens  humana, 
ut  de  ipsa  temporis  aeternitate  cogitantes  multum  absit,  ut 
tanta  vertiginis  turbine  corripiamur:  neque  enim  quanta  sit 
diuturnitas,  explicat  illa,  sed  ipsum  continet  essendi  funda- 
mentum.  Namque,  id  quod  tacite  nobiscum  reputantes  facere 
non  possumus  quin  cogitatione  fingamus,  quomodo  ferri  id 
aut  tolerari  potest!  videlicet  ens  summum  et  primum ,  quo 
niajus  cogitari  nihil  possit,  talibus  quodammodo  semetipsum 
interpellare  diciis  :  —  Ego  sum  et  existo  exaeterno  in  aeternum ; 
nihil  est  praeter  me,  ni  quid  ego  voluntatis  arbitrio  ex  nihilo 
procreavi.  At  tute  ipse  unde  tandemexstitisti?  —  Hic  tremes 
fieri  omnia  et  ruere  sentimus,  cunctaque,  purae  dum  rationi- 
acie  spectamus,  et  maxima  et  minima  quaeque,  quasi  incerto 
instabilique  fluctu  ferri  ac  misceri  videntur,  neque  esse  ap- 
paret,  quod  prohibeat,   quominus  evanescant   diffugiantque 


11)  Cf.  Kant,  Kritik  der  reinen  Vernuuft,  Frankfurt  und  Leipzig  1794: 
Elementarlehre  II.  Th.,  11.  Abth.  II.  Buch,  III.  Hauptst.,  V.  Abschu.  pag.  641 
;,Die  unbedingte  Nothwendigkcit  —  verschwinden  zu  lassen." 

universa."  —  Atque  haec  quidem  iste  raagnifice  sane  et  prae- 
clare;  cujus  alioquin  queraadmodum  probetur  ratio  philo- 
sopbandi,  suo  loco  exponam. 

§  3.  - 

Dubitari  non  potest,  quin  vera  sit,   unde  totiua   et  quaestionis   et  du- 

bitatiouis  ducitur  initium,  propositio  illa  principalis:    ;,Si  quid   existit 

existit  aliquid  necessarii.* 

Sed  ita  si  res  sese   babet,   si   ad  verum  cognoscendum 

effici  paruni  refert,  quid  ex  quaque  re  posita  sequatur,  ante 

non  dato  certe  firmoque  essendi  principio,  id  quod  contineri 

intelligitur  natura  necessario  ac  per  se  existente,  nihil  autem 

invenire  possumus  nos,  quod  per  se  existere  sufficiens  per- 

suadeat  ratio ,    nullum  igitur  menti  datur  fundamentum,   in 

quo  collocata  rerum  necessitatem  deducat  ad  ipsius  naturae 

similitudinem,  quam  ex  eo  quod  per  se  ac  necessario  existit 

i.  e.  ex  individuo  ac  substantia  —  (cujus  nulla  est  cognitio)  — 

omnia  procreare  constat  —  sed  haec  si  itasunt,  quidtandem 

faciendum  sit  nobis  verum  indagaturis,   quorsum  etiam  con- 

vertamus  nos,   ubi  locorum  quasi  ancoram  figat  ratio,   jam 

non  dici  posse  omninoque  Veritas  videtur  esse  desperanda: 

Ni  forte  motus  quis  ambagibns  istis,    in  quae  rei  per  se  ne- 

cessariae  rationem  incidere  demonstravimus,  totam  illam  ab- 

solutae  necessitatis  notionem  exjnani  quadam  somnii  formi- 

dine   putat  esse  natam  atque  in  fallaci  specie  versari  imagi- 

nationura,   neque  nobis  initio   concedendum  fuisse  primum 

illud,  ex  quo  omnes  defluxerint  errores  dubitationesque:  „si 

quid  est  omniuo,  existit  aliquid  necessarii'"' ;  sed  quae  nun- 

quam  dare  oportuerit,  ea  speciosa  quadam  veri  sirailitudine 

seductos  temere  nos  atque  inconsulto  dedisse;  quare  mirau- 

dum   non   esse,   si   ex  principio  incerto  ac  dubioso  obscura 

aut  absurda  sequi  videantur  multa.    Quem  tamen ,  quamvis 

egregie  sibi  sapere  videatur,  nihil  dicere  est  manifestum.  Sci- 

licet  sanae  mentis  quemquam  ac  sui  bene  conscium  non  in- 
telligere,  esse  oportereabsolutam  quandam  necessitatem,  qua 
ea  esse,  quae  sint,  neque  alia,  atque  ita  esse,  ut  sint,  neque 
aliter,  determinetur:  idem,  credo,  qui  vere  quid  existere  pu- 
tet,  neque  tamen  esse,  cur  existat,  sufficientem  rationem, 
atque  existere  quidem  multa,  nihil  autem  per  se  necessarii, 
etiam,  quot  bis  bina  sint  computans,  mille  esse  aut  dimidium, 
non  vero  quattuor,  existimabit.  Neque  vero  in  mentem 
venit  cuiquam,  modo  concipiat  quae  vocibus  sit  sententia 
subjecta,  infitiari  rem  in  simplici  quodam  exemplo  specta- 
tam,  velut  si  positum  sit,  singulam  quandam  rem  aut  etiam 
certumnumerumsola  esse  existentia,  utputa:  „a  et  p  existunt 
sola",  sed  hoc  posito,  quis  est  quin  intelligat,  consequens 
esse,  ut  sufficiens  ac  perfecta  existat  ratio,  e  qua  a  et  (3  ne- 
cessario  existere  efficiatur,  non-vero  y?  ^5  -  ^tc. ;  quam  qui- 
dem  aut  eo  contineri  perspicuum  est,  qnod  oc  et  ^  necessario 
existere  pateat,  ipsis  tou  a  et  [3  notionibus  ad  puram  relatis 
rei  et  entisintelligentiam,  —  aut  etiam  eo,  quod  nihilquidem 
esse  impossibile  videatur,  omnia  autem  praeter  a  et  [i,  i.  e. 
quaecunque  et  non  -  a  sint  et  non  -  j3,  in  absurdis  atque 
impossibilibus  sint,  —  aut  denique  eo,  quod,  quum  ex  ipsis 
Tou  a  et  ^  notionibus  in  se  spectatis  possibilia  esse  illa  qui- 
dem  efficiatur,  non  tamen  magis  ipsa  quam  permulta  et  alia 
possibilia,  velut  y,  f^,  —  quod  tertia  quaedam  per  se  ne- 
cessaria  existat  natura  (i.  e.  quam  non  existere  putare  per 
se  ipsam  amentis  sit),  puta  A ,  cujus  efficacia  ex  possibilium 
turba  a  et  p  sola  electa  ad  existendum  determinentur,  cetera 
existere  prohibeantur.  Dicere  autem  quempiam,  se  pro 
certo  scire,  a  et  p  existere,  et  tamen  bene  se  intelligere,  qui 
fieri  possit,  ut  non  existant,  quia  aut  impossibile  sit,  ista 
existere,  aut  alia  quoque  existere  possint  plurima,  neque  ta- 
men  ullam  esse  causam,  qua  ad  existendum  ipsa  sint  deter- 
minata,  sed  fortem  fuisse,  ut  haec  neque  alia  exstiterint,  — 
certe  hoc  non  video  quid  absurdius  esse  possit,  Neque,  id 
quod  dicimus,  sunt,  qui  secum  ipsi  cogitantes  tanta  utantur 

amentia;  quamquam  in  altercando  fieri  posse  non  nego  — 
quid  enim  non  cogit  nos  superba  et  contumax  suura  quemque 
tuendi  cupido  —  ut  quis  ira  aut  studio  adeo  se  vinci  patiatur, 
ut  evidentissima  quaeque,  si  adversarius  attulerit,  irapugnare 
non  vereatur.  Sed  quidquid  vere  existere  dices,  id  tibi  aut 
per  se  necessariura  esse  intelligendura,  aut  si  rainus  necessa- 
rium  per  se  spectatum,  ab  altera  et  per  se  necessaria  natura 
quodararaodo  procreari  idera  atque  ad  existendura  necessario 
determinari,  itaque  non  existere  nisi  per  suraraara  quandum 
atque  absolutam  necessitatem.  Cujus  unuraquemque  quamvis 
mutilara  et  obscuram,  taraen  aliquara  habere  dico  notionem  qua 
sublata  omnem  tolli  non  modo  rationera,  sed  etiara  cogitatio- 
nera,  necesse  est.  Itaque,  si  quis  semet  ipsura  explorare  velit 
de  rerum  essentia  cogitantem,  semper  ille  incognitura  quod- 
damfundamentura  se  deprehendat  ponentem,  cui  infigat  quid- 
quid  existere  dicit,  atque  obscuram  introducentem  sumraae 
cujusdara  causae  efficientiara ,  licet  casum  illam ,  iicet  fatum 
vocet,  a  qua  necessariam  existendi  repetat  rationem.  Sed 
perturbari  solent  homines  et  temporis  praeteriti  infinitate  et 
eorura,  quae  sensibus  percipiuntur,  raobilitate  atque  inconstan- 
tia.  Quae  quura  gigni  et  interimi  videant  aliaque  in  alia  et  de- 
inceps  alia  transforraari,  quoniara  nihil  eroura  necessario  exi- 
stere  experiuntur  —  (neque  enira,  si  fieri  non  posset,  quin 
existerent,  esse  posset,  quando  non  existerent:  at  datur  tem- 
pus  idque  infinitum  et  antequam  orta  sunt  et  post  interitum) 
—  quumque  intelligant  nexura  quendam  et  continuationem 
fortuitarum  rerura  aliarura  ex  aliis  manantium  pertinere  per 
omnem  praeteriti  teraporis  aeternitatera,  entiuraque  sentiant 
unumquodque,  fortuitum  per  se  ac  non  necessarium,  infinita 
quadam  serie  causarum  itera  per  se  fortuitarura  proferri  ac 
deterrainari  —  sed  haec  si  vident  plerique,  in  ipsa  rerura 
instabilitate  haerentes  animoque  universae  aeternitati  uno 
conceptu  coraplectandae  irapares  illi  dubitant,  an  nihil  omnino 
sit  firrai  aut  per  se  necessarii  in  tanta  perpetui  fluxus  vicis- 
situdine,  putantque,  orania  per  se  esse  fortuita,  neque  ullam 

necessitatis  rationem  constarenisi  fortuitorum  connexu  neces- 
sario  atque  infiuito. 

Quos  quidem,  dum  universitatem  naturae  mente  non 
comprehendunt,  neque  praeter  fortuita  videre  sibi  videntur 
quidquam,  perfectae  illius  necessitatis  ac  rei  per  se  neces- 
sariaeconceptus,  quem  unicuiqueinsitum  esse  diximus,  rerum 
immensitate  deceptos  tantum  sibi  non  fieri  conscios,  habere 
vero  etiam  ipsos  ejusque  tacite  agnoscere  rationem,  haud 
difficile  est  demonstratu.  Nam  quum  commutatio  nulla  con- 
cipiatur,  re  non  data,  quae  commutetur,  neque  per  afFectio- 
num  relationumve  fluxum  perennem  ac  vicissitudinem  deleri 
possit  intimasubstantiae  natura,  sive  ex  una  re  siveexmultis 
aut  innumeris  constat  hic  iste,  qui  sensibus  percipitur,  mun- 
dus,  —  aliquam  existere  oportet  in  iisdem  substantiae  quali- 
tatem  eandem  semper  atque  immotam,  cujus  si  definitionum, 
afi^ectionum,  actionum,  passionum  fiat  varietas,  immutari  et 
transformari  res  dicantur.  Quidquid  igitur  ut  existens  posu- 
eris,  quamvis  fortuito  modo  id  sit  definitum,  confitendum 
tamen  erit  in  ipsa  mobilis  inconstantisque  hujus  rei,  quam 
dicis  existere,  natura  simul  existere  firmi  quiddam  immoti- 
que,  quo  varium  in  modum  definito  ac  determinato,  ipsa 
commutationis  constet  ratio.  Quod  quidem ,  quia  non  existit 
mutabilis  natura,  nisi  quatenus  huic  inhaeret,  necesse  est 
existere  singulis  temporis  momentis,  quibusfortuitorum  quid 
existat  et  inconstantium.  At  semper  exstitisse,  semper  fore 
putant,  ut  existantrerum  fortuitarum  commutationem  et  nexum 
per  omnem  aeternitatem  continuatum.  Nullum  igitur  datur 
vel  futuri  vel  praesentis  vel  praeteriti  temporis  raomentum, 
quo  non  existat,  quod  in  omni  varietate  permaneat  idem; 
fieri  igitur  non  potest,  quin  existat.  Quocirca  absoluta  qua- 
dam  ac  perfecta  necessitate  opus  est,  qua  immutabilis  illa 
rerum  substantia,  vel  numero  una  vel  multis  individuis 
distincta,  sive  simplex  sive  composita,  ad  existendum  deter- 
minetur.  Ergo  res  datur  per  se  necessaria,  quam  non  ex- 
istere  impossibile  est.  —  Atque  etiam  ab  ipsa  ista  repetenda 

esse  videtur  summa  omnis  varietatis  et  commutationis  causa, 
Quum  enim  niliil  existat  per  se  necessarii  praeter  ipsam 
rerum  substantiam,  neque  ipsae  sint  omnino  varietates,  nisi 
quatenus  substantiae  accidant  per  se  necessariae,  oportet 
primum  quidem  eam  esse  ipsius  substantiae  naturam,  quae 
in  serecipiat  omnino  varietatem  et  commutationem;  deinde, 
quum  certus  quidam  sit  et  constans  inconstantiae  ac  mobili- 
tatis  ordo,  multae  autem  vel  potius  innumerae  cogitari  pos- 
sint  praeter  unam  illam,  qua  revera  omnia  suo  tempore  et 
suo  loco  proferuntur,  series  ac  rationes  commutationum,  per 
se  possibiles  omnes,  singulae  vero  et  definitae  naturae  con- 
ditio,  qualis  per  ipsum  profertur  commutationum  connexum, 
causa  existere  nequeat  totius  vicissiludinum  rationis  certo 
quodam  ordine  institutae  ac  definitae,  manifestum  est,  hujus 
quoque  ordinis  perfectam  ac  aufficientem  causam  contineri 
ipsa  substantia  per  se  existente.  Quare  fortuitorum  ac  muta- 
bilium  nemo  sibi  persuadere  potest  existere  quidquara,  quin 
ex  substantia  rerum  immutabili  ac  per  se  necessaria  per- 
fectam  ejus  deduxerit  rationem  atque  causam: 

§4- 

Quoniam  concedendum  est,   si  quid  existat,  existere  rem  per  se  neces- 

sariam,  neque  tamen  ullam  talis  rei  concipi  posse  intelligimus  notionem, 

veri  similius  videtur  esse  nihil  quam  aliquid  existere. 

Quid  multa?  Satis  jam  apparuit,  ut  opiuor,  nequaquam 
hic  effugi,  nec  sine  summa  aut  levitate  aut  irapudentia  negari 
posse  capitalem  illam,  quara  quaerendae  veritatis  initium 
constituimus,  propositionem:  „si  quid  est  omnino,  existit 
aliquid  per  se  ac  necessario."  Sed  concedendum,  summam 
esse  quandam  absolutae  necessitatis  rationem  atque  essendi 
principium  per  se  necessarium.  Quod  quum  vere  existat 
solum,  si  quidem  ipso  continctur  individua  illa  omnibusque 
vel  qualitatibus  vel  affectionibus  subjecta  natura,  quum  id 
sit  unum,  quod  est  vigetque  in  omnibus,  quo  et  procreantur 
et  teuentur  universaj   rei  vere   existentis   non   modo  intelli- 

genljia  aut  cognitio,  sed  ne  conceptus  quidem  esse  potest  ullus, 
uatura  per  se  necessaria  non  concepta.  At  nihil  nos  vel 
imaginando  fingere  posse  tanquara  per  se  ac  necessario  ex- 
istens,  jam  supra  demonstratum  est:  imo  omnes  principii 
rationes,  sive  simplici  aut  animi  aut  corporis  utuntur  natura, 
sive  cogitantis  et  extensae  substantiae  compositione  quadam 
ac  societate,  etiam  absurdi  aliqua  repreliensione  teneri  vide- 
bantur.  Praeter  vero  animantem  et  corpoream  naturas  nul- 
lius  rei,  quam  vere  existentem  ponamus,  distinctam  ac  defi- 
nitam  concipimus  notionem;  neque,  si  quis  afferre  se  pro- 
fiteatur  aliud,  non  autjocari  ille  autdelirare  videatur.  Atque, 
ut  concedatur,  esse  quendam  ampliorem  quam  hominisintel- 
lectum,  qui  tertiae  quoque  aut  quotvis  naturarum  praeter 
duas  illas  comprebendat  notionem,  tamen  principii  aut  rei 
vere  necessariae  ne  sic  quidem  esse  possit  vel  conceptus 
ullus  vel  cognitio,  quia  id  rationi  et  intellectui  in  universum 
yidetur  esse  proprium,  ut  individui  substantiara  per  univer- 
sales  quasdam  describat  qualitates,  i.  e.  ut  nulla  de  re  cogi- 
tare  possit  tanquam  existente,  nisi  ignoto  quodam  posito 
individuo,  ut  fundaraento,  cui  injiciat  vel  infigat  quaecunque 
esse  concipiat.  Sed  si  id  ipsura,  cui  insint  omnia,  quod 
omnium  sola  et  absoluta  sit  causa,  ratione  perspicere,  cogi- 
tatione  concipere,  cognoscere  denique  non  possumus,  qui 
esse  omnino  quidquara  cognoscere  possimus?  Qua  tandem 
nobis  persuadearaus  ratione,  si  quaexistere  imaginamur,  non 
dubiosa  ea  esse  aut  absurda  cogitationum  coraraenta?  si 
quidem  firma  et  constans  non  videturesse  assensio,  nisi  sibi- 
met  ipsa  mens  sufficientem  reddere  possitrationem,  curquae 
sibi  repraesentet  vera  potius  quam  falsa  sint  judicanda. 
Quae  igitur  non  per  se  nota  esse  adeove  videntur  perspicua, 
ut  cogitasse  sufficiat  ad  firmissimam  veritatis  persuasionem, 
eadem  intelligi  aut  cognosci  nequeunt,  nisi  ad  aliud  et  per 
se  notum  quidquam  revocari  ex  eove  necessario  ea  deduci 
liceat.  Quae  autera  sunt  cunque,  quum  aut  et  cadant  sub 
rationis  humanae  captum  neque  per  se  existant,  aut  et  per 

se  existant  neque  cadant  sub  intellectum,  qui  poterunt  illa 
cognosci,  vera  non  concepta,  curexistant,  causa?  Qua  neces- 
sitate  adigatur  mens,  non  apparet,  ut,  quorum  non  intelligat 
necessariam  rationem,  eorundera  tanquam  existentium  notio- 
nem  necessario  veram  esse  pronuntiet.  Quin  etiam,  qua 
tandem  ratione  coactis  nobis  concedendum  sit,  esse  omnino 
aliquid,  ne  id  quidem  videmus:  neque  enim  notitiam  aut 
significationem  essentiae  videmur  habere  ullam,  rei  per  se 
necessariae  notione  abscondita  et  abstrusa  in  aelernum,  ex 
qua,  quidquid  est,  natura  sequi  putandum  sit.  — 

At  enim  rem  per  se  necessariam  certe  existere  constat, 
sive  concipitur  sive  non  concipitur  illa.  Num  dubitari  potest 
igitur,  sitne  aliquid  nec  ne  sit?  —  Sane  maximevero  id  qui- 
dem.  Nequeenim  ideffecimus,  ut,  nihiloposito,  sicpuramentis 
ratione  intelligeremus,  esse  oportere  rem  per  senecessariam; 
sed  aliquo  posito:  hoc  videlicet  ipso,  quodnunc  concedendum 
esse  negamus  „si  quid  est  omnino",  hoc  posito,  necesseesse 
demonstravimus ,  per  se  ac  necessario  existere  aliquid. 
Neque  vero  quod  recte  judicetur,  si  detur  antecedens, 
necessario  dari  consequens,  idcirco  aut  ipsa  consequentia 
aut  antecedentia  revera  existere,  affirmari  potest.  Sublato 
autem  consequente,  si  probe  fuit  argumentum  conclusum, 
antecedens  quoque  toUatur  necesse  est.  Quo  igitur  magis  a 
veri  similitudine  abhorret,  existere  consequens ,  eo  minus 
veri  videtur  simile,  antecedens  existere.  Jam,  id  quod  solum 
revera  existat  per  se  et  necessario,  sine  quo  nihil  ut  existens 
concipi  intelligive  possit,  id  ipsum  nulla  ratione  cognosci, 
intelligi,  concipi  posse ,  nusquam  idem  ac  nemini  apparere, 
nullo  modo  significari  aut  praesens  sui  dare  testimonium,  in 
intellectu  nullo  ejus  esse  notitiam,  ne  in  ipsius  quidem,  si 
vitam  et  intelligentiam  pertinere  ponatur  ad  necessariam 
ejus  naturam,  sed  incomprehensibile  illud  aeternisque  tene- 
bris  obductum,  mutum  semper  atque  invisum  penitusque 
remotum  totam  in  semetcomplecti  essendi  rationem  perfectam 
illam  atque  absolutam,  qua  una  cognita  et  perspecta,  uni- 

versae  essentiae  veritas  necessitasque  intelligi  possit,  quam 
quidem,  ut  sit  aliqua  quasi  fulciens  omnia  et  continens,  tamen 
perinde  ac  principium  ipsum  concipi  scirive  impossibile  sit  — 
.  .  .  talia  igitur  num  valde  veri  videntur  esse  sirailia?  Adde, 
quod,  quaecunque  ut  existentia  distincte  concipere  possumus, 
eadem  repugnantia  et  absurda,  difficilius  vitare  videntur,  quid 
vero  praeter  ista  esse  possit  aut  quale,  haud  ferme  intelligi- 
tur:  ut  nihil  esse  potius  quam  aliquid,  ex  hac  ista  rerum  ef- 
fici  videatur  conditione  et  uatura.  Nihil  enim  vetat,  ne  rem 
per  se  necessariam  non  dari  dicamus;  cui  quum  nihil  esse 
omnino  consentaneum  sit,  utrumne  veri  sit  similior,  esse 
aliquid  itaque  rem  esse  per  se  necessariam,  an  nihiJ  esse 
neque  ita  necessarii  quidquam,  quis  est  quin  habeat  in  prom- 
ptu!  Nihil  igitur  esse,  quid  dicere  dubitamus?  simplicissima 
haec  atque  ab  omni  reprehensione  libera  est  ratio,  firma 
sibique  constans,  quae,  quum  reliquas  refellat  omnes,  non 
refellatur  ipsa  per  ullam :  quae  enim  existere  concipimus  cun- 
que,  si  minus  absurda,  at  dubiosa  certe  quam  maxime  et 
perobscura;  id  quod  praeclare  convenit  cum  nihili  ratione 
pessimc  cum  altera:  namque  si  nihil  est,  sequitur,  ut  de  re 
qualibet  tanquam  existente  cogitans  incidas  in  absurdum;  sin 
quid  est  omnino  ,  aliquid  esse  oportet,  cujus  ratio  sit  perfecta 
absolutaque;  at  mentis  certe  ratione  et  intellectu  nulla  con- 
cipi  aut  intelligi  potest  hujusmodi  ratio. 

§  5. 

Esse  omnino  quidquam  negantibus  quum   auctoritas  opponitur  et  con- 

sensus  generis  humani,  tum  proprii  pectoris  testimonium  et  fides  Ex- 

perientiae,   quae  multas  mirasque  de  rerum  natura  vel  invitis  obtru- 

dere  solet  imagines  opinionesque. 

Consistamus  igitur  tandem  aliquando  impossibile  frustra 
quaerentes,  neve  nosraet  ipsos  amplius  decipiamus!  Sed, 
imperitorum  contemptu  contempto,  ruptis  detractisque  opi- 
nionum  vinclis,  in  rationis  libertatem  vindicemus  nos!  Sapere 
audeamus!  Libere  et  ingenue,  ut  philosophos  decet  viros, 

quid  sentiamus,  confitendum  est:  Nihil  ut  vere  existens  con- 
cipi  aut  cognosci  potest;  quippe:  nihil  enim  existitaut  potest 
existere.    Sic  potior  persuadet  ratio. 

Verum  hic  quot  obstrepunt  vituperantium  linguae,  quot 
qualesque  non  exaudimus  voces  accusantium  et  increpantium  ! 
quis  tandem  est,  cujus,  nihil  esse  dicentes,  non  in  oifensio- 
nem  aut  calumniam  incurramus!  Movetur  ingens  imperito- 
rum  cohors,  murmurant,  conclamant;  irrident  impii;  indi- 
gnantur,  aegre  ferunt  religiosi ;  consurgunt  docti,  una  voce 
negant,  contra  dicunt,  innumera  afferunt  testimonia  argumen- 
taque;  ipsi  improbant  atque  aversautur  omnium  aetatum  sa- 
pientes;  universum  denique  genus  humanum,  quum,  diver- 
sissimis  modis  essentiae  qualitate  descripta  pro  locorum  et 
temporum  diversitate,  in  eo  tamen  conveniat,  ut  aliquid  ex- 
istere  uno  animo  sentiat,  contra  nihili  rationem  disputare 
eamque  infirmare  ac  refellere  videtur.  Cui  tantae  auctori- 
tatis  momento  si  cedere  nolumus,  hunc  ipsum  objurgantium 
negantiumque  chorum  in  fallacibus  cogitationum  imaginibus 
reponentes,  quarum  non  existere  putandum  sit  vera  exempla, 
at  respondet  internum  animi  testimonium  et  indelebilis  quae- 
dam  ac  quasi  pervicax  naturae  vere  existentis  opinio ;  qua, 
quum  ejus  reddere  nobis  ipsi  nequeamus  rationem,  ita  tamen 
obstrictum  atque  obsessum  tenetur  mentis  nostrae  judicium, 
ut,  quantumvis  pura  cogitatione  et  intelligentia  perspexisse 
nobis  videamur,  cur  nihil  potius  quam  aliquid  esse  putan- 
dum  sit,  tamen  revera  omnino  nihil  existere  persuadere  nobis 
non  possimus,  sed  incredibilis  quaedam  remaneat  fiducia 
alicujus  rerum  veritatis  firmissimaque  entis  cujusdara  notitia 
atque  opinio.  Licet  apertissima  doceamur  ratione,  nihil  ex- 
istere  posse  nisi  rei  per  se  existentis  cujusdam  virtute  et  ef- 
iicientia,  nihil  concipi  nisi  relatum  ad  substantiae  per  se  ne- 
cessariae  conceptum,  nihil  autem  inteiligi  tanquam  per  se 
existens,  ens  igitur  nullum  vere  intelligi  posse  —  multa  ta- 
men  et  mira  affert  semper  ac  quasi  inculcat  animo  cogitatio, 
quae,  quamvis  per  se  non  esse  necessaria  intelligantur  neque 

'ulla  concipiatur  ratio,  cur  admittere  ea  oporteat  ut  existeiitia, 
facere  tamen  non  possumus,  quin  existere  certe  eadem  ista, 
necessario  id  dumtaxat  verum  esse  fateamur :  His  involvimur, 
in  his  haerenius  semper,  circa  haec  tanquara  existentia  assi- 
Aue  versari  solemus  cogitatione:  huc  spectant  appetitiones, 
deliberationes  animi,  consilia;  istis  vera  constare  videtur  re- 
rum  natura,  cui  si  quid  repugnet,  quoniam  haec  tolli  omnino 
nequeant,  id  ipsum  tolli  atque  everti  pateat.  Haec  semper 
instant  et  adsunt  praesentia,  nunquam  ab  iis  avellimur;  sive 
praesentis  temporis  momento  nosmet  ipsos ,  sicut  tunc  ex- 
istimus  aifecti,  cogitatione  inspicimus,  sive  quales  fuerimus 
olim  recordamur:  semper  nos  illarum  rerumtanquam  existen- 
tium  opinione  imbutos  et  occupatos  et  quasi  saeptos  circum- 
scriptosque  reperimus.  Vetustissiraa  quaedam  nec  interrupta 
unquam  aut  finita  auribus  offundi  videtur  et  undique  re- 
sonare  fabula  —  vocant  Experientiam  —  quae  quot  quanta- 
ve  narret  portenta,  quibus  fidem  habere  nescio  quo  pacto 
coguntur  homines,  incredibile  est  dictu. 

VITA. 


JNatus  sum  Adolphus  Guilelmus  de  Heydebreck 
anno  MDCCCXL  Berolini  patre  Ludovico  jurisconsulto 
Regio ,  quem  octavum  jara  hunc  annum  lugeo,  matre  Caro- 
lina  e  gente  Sydow-Briickner  superstite.  Fidei  sum 
addictus  evangelicae.  Ludo  superato  litterario,  postquam 
septem  annos  et  dimidium  gymuasium  frequeutavi  Franco- 
Gallicum,  quod  in  hac  urbe  auspiciis  III.  L'hardi  adhuc 
floret,  testimonium  maturitatis  adeptus,  adii  universitatem 
litterarum  Berolinensem.  In  civium  academicorum  numerum 
receptus  anno  MDCCCLIX  a.  d.  XII  Cal.  Novembr.,  per  qua- 
driennium  hic,  et  theologiae  et  philosophiae  studiis  deditus, 
scholis  interfui  III.  Benary,  Hengsteuberg,  Niedner, 
Nietzsch,  Piper,  Steiumeyer,  Twesten,  Vatke 
theologorum,  III.  Helfferi  ch  etTrendelenburg  philo- 
sophorum.  Quibus  viris  optime  de  me  meritis  gratias  ago 
semperque  habebo  quam  maximas. 

THE  S  ES. 


1.  Peccare  Kantium ,  qui  in  judiciorum  formula  proponenda 
quantitatis  momenta,  singulari  et  ab  universali  et  a 
particulari  sejuncto  judicio,  numeret  tria. 

il.  Miram  naturae  spectari  sollertiam  quum  in  reliqua  ocu- 
lorum  fabrica  tum  in  eo ,  quod  rerum  imagines  non- 
nisi  inversae  depinguntur  in  retina. 

[I.  Rerura  motus  cognosci  non  tam  ipsis  sensibus  perceptos 
quam  per  ratiocinationem  quandam  ex  sensibus  ef- 
fectam. 

V.  Praeclare  Platonem  in  Timaeo  (cf.  Rep.  Lib.  III)  dispu- 
tare,  gymasticam,  si  quis  recte  educari  velit,  cum  doc- 
trina  litterisque  aequabili  ratione  esse  conjungendam; 
praecipue  his  verbis:  \jAy.  ^s  crwTTipia  izpdq  ap.cpct)  (sc. 
animum  et  corpus),  [^.TjTS  tyiv  ^uy^h"^  ocvsu  crcoaaTOi; 
y-LV£tv  u,r,TZ  Gwixa  avsi»  ^ujyic,^  Iva  a[JLuvo|i,lvo)  Ytyvcov- 

i  Tai  i^jOppoTTco  zal  u^iy.-  tov  ^y)  fxaO'/iaaTt,x6v  '/]  Tiva  c(Xkry 
(7(p6^pa  [X£*X£T7iv  r^tavota  xaT^pya^o^JXVov  x,al  t'/iv  tou 
aoyu.oLTOc,  axo^OTEov  yavTicriv  yu^y.vaaTi///^'  7rpocro[y.'AoijVTa* 
Tov  T£  au  (7co[;.a  km^.zkGiq  TrXaTTOvTa  Ta;  i:ri<;  '\>^'/y\(; 
axo^oTEov  /Civ'/iO£i?  y..  t.  "X. 

